ފެހުރިހި(ވޭލް ޝާރކް | ޙެޔޮބަސް\nHome ދިރޭތަކެއްޗާއި ތިމާވެށި ފެހުރިހި(ވޭލް ޝާރކް\nﷲ ކޮންމެ ދިރޭއެއްޗެއް ލެއްވުމުގައި ހިކުމަތަތްކެއް ވާނެއެވެ. އެހެނި ކޮންމެ ދިރޭ އެއްޗެއްވެސް ވަނީ އެކަތި އަނެކެއްޗާއި ގުޅި ލާމެހިފައެވެ. ހަމަ އެހެންމެ އެތަކެތި މަދުވުމަކީ އޭގެ ސަބަބުން އިންސާނުންނަށް ދަތިތަކެއް ކުރިމަތިވާނެފަދަ އެއްޗެކެވެ.މިގޮތުން ރާއްޖޭގައި މަދުވަމުންއަން ފެހުރިހި މިޔަރަށް ބަލަައިލާނަމެވެ.\nރާއްޖޭގައި ހިމާޔަތްކުރެވިފައިވާ ތަކެތީގެ ތެރޭން ވޭލްސާރކް އަކީ ރާއްޖޭން މަދުވަމުންއަންނަ އެއްޗެކެވެ.ދިވެހިރާއްޖޭގެ ކަނޑުތަކުގައި ދިރިއުޅޭ އެންމބޮޑު މަހުގެ ގޮތުގައި ފާހަގަކުރެވޭ ވޭލްސާރކަށް ދިވެހި ބަހުންކިޔަނީ ފެހުރިހިއެވެ. ފެހުރިހިއާއި ބެހޭގޮތުން ދުނިޔޭގައި ހޯދިފައިވާ ހޯދުންތަކަށް ބަލާއިރު އެންމެ ބޮޑުވާކަމަށް ފާހަގަކުރެވިފައިވާ ގޮތުން 12.65 މީޓަރ އެވެ. އެއީ 41.50 ފޫޓެވެ.\n12.65 މީޓަރ ގެ ފެހުރިއެއްގެ ބަރުދަނުގައި ހުންނަނީ 21.5 ޓަނެވެ. ފެހުރިހިއަކީ ކަނޑުގައި ދިރިއުޅޭ މަސްތަކުގެ ތެރޭން ނިސްބަތުން ބޮޑު އަދި ފެހުރިހި އަކީ މިޔަރުގެ އެހެން ބާވަތްތަކާއި ތަފާތު ސިފަތަކެއް ލިބިފައިވާ މަހެކެވެ. މިޔަރުގެ ގިނަ ބާވަތްތަކީ މަސްފަދަ ތަކެތި ކައިގެން އުޅޭ އެއްޗެއްސެވެ. އަދި ބައެއްފަހަރަށް މިޔަރަކީ އިންސާނުންގެ ފުރާނަޔަށް ނުރައްކާވާފަދަ ހަމަލާތައް ދޭއެއްޗެކެވެ. ހަމަ އެހެންމެ ދުނިޔޭގެ އެކި ގައުުމުތަކުގައި މިޔަރުގެ ގިނަބާވަތްތަކަކީ ނުރައްކަތެރި ބިރުވެރި އެއްޗެއްގެ ގޮތުގައި ސިފަކުރެވިފައިވީނަމަވެސް ފެހުރިހި މިޔަރަކީ މުޅިން ތަފާތު ވައްތަރެއްގެ މިޔަރެކެވެ. އެއި ފެހުރިހި މިޔަރަކީ ބޮޑެތި މަސްކައި އެހެނިހެން ދިރޭ ތަކެއްޗައް ހަމަލާދިނުމުގެ ބަދަލުގައި ކަނޑުގައި އުލޭ ޕްލޭންކްޓަންފަދަ ތަކެތި ކައިގެން އުޅޭ އެއްޗެކެވެ.\nފެހުރިހި މިޔަރު އާންމުގޮތެއްގައި އަނގަ ހާކޮށްގެން އުޅޭކަން ފާހަގަކުރެވިފައިވާއިރު އެއްވެސް އިންސާނަކަށް ނުރައްކަލެއް ނެތެވެ. އެހެންނަމަވެސް ފެހުރިހި މިޔަރު މަދުވުން އެއީ ނުރައްކަލެކެވެ. އެހެނީ ފެހުރިހިއަކީ ފެނުގެ ތެރޭގައި އުލޭ ފަނިފަކުސާތަކާއި އަދި އިންސާނުންގެ ގައިގައި ކަށިޖަހާ ބާވަތުގެ ތަކެތި ފެނުގެ ތެރޭން ކަމުން ދުވަމުންދާ އެއްޗެކެވެ. ފެހުރިހި މަދުވުމަކީ އެފަދަ ތަކެތި އެކަށީގެންވާވަރަށް ވުރެ ގިނަވެގެންދާނޭ ކަމެކެވެ. އަދި ހަމަ އެހެންމެ އިގްތިސާދީގޮތުންވެސް އޭގެ އަސަރުކުރެއެވެ. ރާއްޖެއަށް އަންނަ ފަތުރުވެރިންގެ ތެރޭން ކަނޑު ފީނާލުމަށް ފެހުރިހި ބަލާލުމަށް އަންނަ ޑައިވަރުންވެސް މަދެއް ނޫނެވެ. ރާއްޖޭގެ ފަަރުތަކުގެ ރީތިކަމާއި ގުޅިފައިވާ ފެހުރިހި އަކީ މިއަދު ރާއްޖޭގެ ފަރުތަކުންނާއި ކަނޑުތަކުން މަދުވަމުންއަންނަ މަހެކެވެ. ހަމަ އެހެންމެ ރާއްޖޭގައި ހިމާޔަތްކުރެވިފައިވާ ތަކެތީގެ ލިސްޓްގައި ހިމެނެ މަހެކެވެ.\nPrevious articleމިއުއްމަތުގެ މާތްނަބިއްޔާ صلى الله عليه وسلم ގެ ދޫފުޅުން\nNext articleތައުޙީދުގެ މާނަޔާއި އޭގެ ބައިތައް\nދިރޭތަކެއްޗާއި ތިމާވެށި Apr 14, 2012


Sarukaarun supplementary budge eh fonuvaifi\nސަރުކާރުން ސަޕްލިމެންޓަރީ ބަޖެޓެއް ފޮނުވައިފި\nއަންނަ އަހަރަށް ލަފާކޮށް ސަރުކާރުން ހުށަހެޅި ބަޖެޓް ފޮތް. ސަރުކާރުން މިއަދު ވަނީ މިއަހަރަށް ސަޕްލިމަންޓަރީ ބަޖެޓެއް ހުށަހަޅާފައި.\nސަރުކާރުގެ ފަރާތުން ސަޕްލިމެންޓަރީ ބަޖެޓެއް މިއަދު ރައްޔިތުންގެ މަޖިލީހަށް ފޮނުވައިފި އެވެ.\nފިނޭންސް މިނިސްޓްރީން މީގެ ކުރިން ބުނެފައިވަނީ މި އަހަރުގެ ދައުލަތުގެ ބަޖެޓަކީ ކުރީގެ ރައީސް އަބްދުﷲ ޔާމީންގެ ސަރުކާރުން ހުށަހަޅާފައިވާ ބަޖެޓެއް ކަމަށާއި އެ ބަޖެޓާއެކު މި ސަރުކާރުގެ ބައެއް ސިޔާސަތުތަކާއި މަޝްރޫއުތައް ތަންފީޒު ކުރަން ދަތިތަކެއް ހުރި ކަމަށެވެ.\nއެކަމާ ގުޅިގެން މިއަދުގެ ވަގުތެއްގައި ސަޕްލިމެންޓަރީ ބަޖެޓެއް މަޖިލީހަށް ހުށަހަޅާފައިވާކަމަށް މިނިސްޓްރީން ވަނީ ކަށަވަރުކޮށްދީފަ އެވެ.\nއެ ބަޖެޓުގެ އަދަދެއް މިނިސްޓްރީން ހާމަނުކުރެ އެވެ.\nމި އަހަރަށް ލަފާކޮށް ރައްޔިތުންގެ މަޖިލީހުން ފާސްކުރީ 30.2 ބިލިއަން ރުފިޔާގެ ބަޖެޓެކެވެ. ހަތަރު ބިލިއަން ރުފިޔާގެ ޑެފިސިޓި އެ ބަޖެޓަކީ ކުރީގެ ސަރުކާރުން އެކުލަވާލި ބަޖެޓަކަށްވީ ނަމަވެސް ބަޖެޓުގައި މި ސަރުކާރުގެ ބައެއް ވައުދުތައް ފުއްދުމަށާއި ބައެއް މަޝްރޫއުތައް ހިންގަން ބަޖެޓުގައި ފައިސާ ހިމަނާފައިވެ އެވެ.\nނަމަވެސް ސަރުކާރުގެ ބައެއް މަަޝްރޫއުތައް ހިންގަން ބަޖެޓުގައި ހިމަނާފައި ވަނީ ވަރަށް ކުޑަ އަދަދެއް ކަމުން، އެ މަޝްރޫއުތަކުގެ މަސައްކަތް ފަށަން ނިންމާފައި އޮތީ އަހަރުގެ ފަހުކޮޅަށް ކަމަށް ޕްލޭނިން މިނިސްޓަރު މުހައްމަދު އަސްލަމް ވެސް ވަނީ ވިދާޅުވެފަ އެވެ. އަދި ބައެއް މަޝްރޫއުތަކަށް ހިމަނާާފައިވާ ފައިސާއަކީ މަޝްރޫއުގެ މަސައްކަތެއް ކުރެވޭ ވަރުގެ ފައިސާއެއް ނޫން ކަމަށް ވެސް ވިދާޅުވި އެވެ.


🌟🌟Fathisthari Vaahaka🌟🌟: އަލިމަހުގެ ވިދުން -5ވަނަ ބައި\nPosted by ~Fathisthari Vaahaka~ at 12:41 PM\nމަންޒަރުދެކެން އައިސްތިބި މީހުން މި މަންޒަރު ބަލަނީ ޝައުޤާއެކުގައެވެ. އެމީހުން އިއްޔެ ދުށް ދުވަހަށްވުރެ މިއަދު ކުލަގަދައެވެ. އެމީހުން އިއްޔެ އެހި އަޑުތަކަށްވުރެ މިރޭ އިވޭ އަޑުތައް ތަފާތުވާނެކަން ޔަޤީނެވެ. އެކަމަކު މިވަނީ ކީއްކަން އެމީހުންނަށް ބައެއްފަހަރަށް ނުވިސްނޭތީ ކަންބޮޑުވެފައި ތިބި މީހުންވެސް އޭގެ ތެރޭގައި ހިމެނެއެވެ. މިދާ ގޮތުން ދާ ކަމަށްވާނަމަ ރާއްޖޭގެ ސިޔާސީ މަސްރަޙް ކުރިއަށް އޮތް ދެތިން މަހެއްގެ ތެރޭގައި އޮންނާނެ ގޮތް އެމީހުންނަށް އަންދާޒާ ކުރަންވެސް ބައެއްފަހަރަށް ދަތިވެފައި ވެއެވެ.\nކޮންމެއަކަސް، ދިވެހިންގެ މެދުގައި އެހާ ޢާއްމު ނޫން ސެންޓެއްގެ ވަހުން މުޅި މާޙައުލު އެއްވަސްވެފައިވާ ފަދައެވެ. "ސިޔާސަތު" ގެ ވަހެވެ. މީގެ ކުރިން ދިވެހިން އެހާ ބޮޑަށް ނުދަންނަ މި ބަހަކީ މިހާރު އަތަރަކަށް ވެ ނިމިއްޖެއެވެ. އެ ބަހުގެ ފުޅާ ކަމާއި މާނަ ފުންކަން ކުރިއަށް އޮތްތަނުގައި އަދިވެސް ބޮޑަށް އެނގިގެން ދާނެކަމުގެ ޔަޤީންކަމަކީ އެންމެންނަށްވެސް ލިބިފައި އޮތް ޔަޤީން ކަމެކެވެ.\n"ވަޑައިގެން ތިއްބެވި އެންމެހާ ބޭފުޅުން...ޑީޕީގެ އިސް ލީޑަރު އަލީ ކަރީމް ، އޭކޭ، ހޫނު ތަރުޙީބެއް..." ރޭގެ ޙަފްލާ ހުށަހަޅައިދޭން ހަމަޖެހިފައިވާ ފަރާތްކަމަށްވާ ޔަޒީދުގެ އަޑުން މާހައުލު ގުގުމައިގެން ދިއުމާއެކު ދެން ފެނުނީ ޑީޕީގެ އިސް ބޭފުޅުން ސްޓޭޖްމައްޗަށް އެރި ތަނެވެ.\nއެންމެ ކުރީގައި ހުންނަވައިގެން އެރި އޭކޭގެ ފަހަތުން އެ ޕާޓީގެ އެހެނިހެން އިސް ބޭފުޅުންވެސް ސްޓޭޖަށް އެރިއެވެ. އެކިބޭފުޅުން އެކި ކުލަކުލައިގެ ގަމީހުގައި ތިބި ނަމަވެސް އޭކޭ ހުރީ ޕާޓީގެ ކުލަ ކަމަށްވާ މަޑު އޮރެންޖް ކުލައިގެ އަތްދިގު ގަމީހެއް ލައި، އަތުކުރި އޮޅާލައިގެންނެވެ. ދުރު ދުރަށް ދަންދެންވެސް ފެންނާނެފަދަ އުޖާލާ ހިނިތުންވުމަކާއެކު، އެއްވެފައިވާ މީހުންނަށް ސަލާމް ކުރުމުގެ ގޮތުން އަތުން އިޝާރާތް ކުރަމުން އެކި ދިމަދިމާލަށް ނަޒަރު ހިންގަމުން ދިޔައެވެ. އެއާއެކު ތަރުޙީބުގެ އަތްތިލަބަޑިއާއި ތޫނު ތުނބުން ފުމުން ތަކުން މުޅި މާޙައުލު އެއްއަޑަކުން ގުގުމާލިއެވެ. އޭކޭ ފެނުމާއެކު މީހުންގެ ޖޯޝާއި ފޯރި އިތުރުވެގެން ހިނގައްޖެއެވެ.\n"އައްސަލާމް ޢަލައިކުމް...ކޮބާ ކިހިނެއްތޯ ހުރިހާ ބޭފުޅުންގެ ޙާލު އަހުވާލު....." ސްޓޭޖްގެ ދެ ފަރާތުގައި ހުރި ދެ ސްކްރީނުންވެސް ދުރަށް ފެންނަނީ މިހާރު ޔަޒީދުއާއި މައިކް އެކަންޏެވެ.\n"ރަނގަޅު ދެއްތޯ؟ ވަޑައިގެން ދެއްވި ކަމަށްޓަކައި ހުރިހާ ބޭފުޅުންނަށްވެސް މި ޕާޓީގެ ނަމުގައި އަދި ޚާއްޞަކޮށް އޭކޭގެ ނަމުގައި ޚާއްޞަ ޝުކުރެއް. އަދި ހޫނު މަރުޙަބާއެއް. އާދެ....މިކޮޅުންވެސް، އަދި މިކޮޅުންވެސް އަޅުގަނޑަށް ވަރަށް ގިނަ ބެނަރތައް ފެންނަމުން އެބަދޭ. ތިޔަ ދެއްވާ ތާއީދާއި ލޯބީގެ ބަދަލު ރަނގަޅުވާނެ ކަމާމެދު ޝައްކެއް ނެތް.\nދިވެހިންގެ ޕާޓީ އާދެ ޑީޕީގެ ކުރިއެރުމަކީ، ދިވެހިންގެ ކުރިއެރުން. އެއްދުވަހުން އަނެއް ދުވަހަށް ލިބެމުން މި އަންނަ ތާއީދާއި އެއްބާރުލުމުގެ އާޚިރު ނަތީޖާ ފޮނިވާނެކަމާމެދު ޝައްކެއް ނެތް. އަޅުގަނޑުމެންގެ އަޑަކީ ތިބޭފުޅުންގެވެސް އަޑު. އަޑު އުފުއްލަވާ. ޑިމޮކްރަސީގެ މަގުން ހިންގަވާ. ދިވެހިންނަށް މިއަދު ބޭނުންވަނީ ސާފު ފުރިހަމަ ޑިމޮކްރަސީއެއް. އެ ޑިމޮކްރަސީ ހޯދައިދިނުމަށްޓަކައި އަޅުގަނޑުމެން މިތިބީ އެންމެން އަތުކުރި އޮޅާލައިގެން. އަޅުގަނޑުމެންގެ އިސް ލީޑަރު އޭކޭ...އާދެ މި ޕާޓީއިން ރިޔާސީ އިންތިޚާބަށް ކުރިމަތިލައްވާފައިވާ ކެންޑިޑޭޓް އޭކޭގެ ފިޔަވަޅުތައް މަތީ އަޅުގަނޑުމެން ހިނގާނަމު. އޭކޭ ...އޭކޭ....އޭކޭ....އޭކޭ....." ފުރަތަމަ ބަސްކޮޅު ނިންމާލާފައި ޔަޒީދު ގޮވަން ފެށި ނަމާއެކު އެންމެން އެއްފަހަރާ އޭކޭ އޭކޭ މިނަން ގޮވަން ފަށައިފިއެވެ. ތަރުޙީބާއި ތާއީދު އޮހެން ފެށިއެވެ.\n"އާދެ....މިރޭގެ މި ޖަލްސާއަކީ....ތިޔަ އެންމެ ބޭފުޅުންނަށްވެސް އެނގިވަޑައިގަންނަވާނެ ފަދައިން، އަންނަ އޮކްޓޯބަރު7ވަނަ ދުވަހު، އާދެ 2008 ގެ އޮކްޓޯބަރު7ވަނަ ދުވަހު މުޅި ރާއްޖޭގައި އޮންނަ ރިޔާސީ އިންތިޚާބަށް ތައްޔާރު ވުމުގެ ގޮތުން ބޭއްވޭ ސިލްސިލާ ޖަލްސާތަކުގެ ތެރެއިން ޖަލްސާއެއް. އާދެ. ކުރިއަށް އޮތީ އެންމެ2މަސް ދުވަސް. އަޅުގަނޑުމެންގެ ޕާޓީއަށްވަރަށް ބުރަވާނެ ދެ މަސް ދުވަސް. އެހެން ނޫންތޯ. " ޔަޒީދުގެ ވާހަކަ ހުރީ ޢާއްމުންގެ ޝައުޤުވެރިކަން ދަމައިގަނެވޭނެ ގޮތަށެވެ. ޔަޒީދު އަކީ އެގޮތް ކިތަންމެ ރަނގަޅަކަށްވެސް ދަންނަ މީހެކެވެ.\n"އިލެކްޝަނުގެ ކުރިން މާލޭގައި އަޅުގަނޑުމެންގެ ވަރަށް ޚާއްޞަ އެއް ޖަލްސާ ގައިމުވެސް ބޭއްވޭނެ. ނަމަވެސް އޭގެ ކުރިން އަޅުގަނޑުމެންގެ ޕާޓީ ގަސްދު ކޮށްފައިވަނީ މުޅިންވެސް އަތޮޅުތެރެއަށް ދަތުރު ކުރާ ގޮތަށް. އޭގެ ތަފްޞީލްތަކާއި ކުރިއަށް ރާވާފައި ހުރި ޚާއްޞަ ރޭވުންތައް މި ޖަލްސާ ކުރިއަށް ދާ ވަރުން ތިބޭފުޅުންނަށް އޮޅުންފިލާނެ. މާ ގިނަ ވާހަކަތައް އަޅުގަނޑު މިތާ ހުރެގެން ދައްކަން ވެއްޖެނަމަ ތިބޭފުޅުން ފޫހިވެދާނެވެސް ކަންނޭނގެ. ހެހެހެހެ....އެހެންކަމުން....ލަސްތަކެއް ނުކޮށް އަޅުގަނޑު މި ގޮވާލަނީ އަޅުގަނޑުމެންގެ ޕާޓީގެ އިސް ލީޑަރު ، އާދެ ރިޔާސީ އިންތިޚާބުގެ ކެންޑިޑޭޓް އަލްފާޟިލް ޢަބްދުލް ކަރީމް. އާދޭ....އޭކޭ...ޕާޓީގެ މެމްބަރުންނާއި މުޚާޠަބްކުރެއްވުމަށް ވަޑައިގެން ދެއްވުން އެދި އަދަބުވެރިކަމާއެކު ދަންނަވަން." މިހެން ބުނެފައި ޔަޒީދު މައިކާއި ދުރަށް ޖެހިލިއެވެ.\nއޭކޭ ގޮނޑިން ތެދުވުމާއެކު އަނެއްކާވެސް މީހުންގެ މެދުގައި އަޑުގަދަވެގެން ހިނގައްޖެއެވެ. ތުނމުން ފުމުމާއި އެހެނިހެން ގޮތްގޮތުންވެސް ޢާއްމުން ދިޔައީ އެމީހުންގެ ތާއީދު އޭކޭއަށް އޮތްކަން އަންގަމުންނެވެ.\n"އައްސަލާމް ޢަލައިކުމް...." ޖަލްސާ ފެށުނީ އެހިސާބުންނެވެ.\nއޭކޭގެ ވާހަކަކޮޅު ކުރިއަށް ދިޔަ ވަރަކަށް ޑީޕީގެ ހުވާ ކަށަވަރުތައް ދިޔައީ ޢާއްމުންނަށް ލިބެމުންނެވެ. ދިވެހިން ރާއްޖެއިން ދެކެން ބޭނުންވާ ބައިވަރު މަންޒަރުތައް ލޯ ކުރިމައްޗަށް ސިފަ ކޮށްދެމުން ދިޔައެވެ.\nއެ ޕާޓީގެ އެޖެންޑާ ތަކާއި ޕްލޭންތަކުގެ ސިފައިގައެވެ. އުއްމީދުކުރާ އެތައް ހެޔޮ ބަދަލުތަކެއް ގެނެސްދޭނެ ކަމުގެ ޔަޤީންކަން ލިބެމުން ދިޔައެވެ. ދުވަހަކުވެސް ދިވެއްސެއްގެ ހިތަށް ނައަރާ، އެކަމަކު އެ އަޑު އިވުމުން އެއީ އެމީހުންނަށް މާ ކުރިންވެސް ހަމަޖެހިފައި އޮންނަން ޖެހޭނެ ގޮތެކޭ ޔަގީންވި އެތައް ކަމެއްގެ ވާހަކަ އަޑު އިވިގެން ދިޔައެވެ. އުމުރުން ދޮށީ މީހުންނަށް ވެދެވިދާނެ ފައިސާގެ އެހީތަކެއްގެ ވާހަކައެވެ. ކޮންމެވެސް ކަހަލަ ރަނގަޅު އުޞޫލެއްގެ މަތިން ޢާއްމު ރައްޔިތުންނަށް ބޭސްފަރުވާ ކުރެވޭނެ ގޮތުގެ ވާހަކައެވެ. ރާއްޖޭގެ އެކި ރަށްތަކަށާއި އެކި އަތޮޅުތަކަށް ފަސޭހައިން އައިސް ގޮސް ހެދޭނެ ގޮތެއް ހޯދޭނެ ގޮތެއް އޮތް ކަމުގެ އުފާވެރި ޚަބަރެވެ. ޚަރަދުބަރަދު ކުޑަވާނެ އެތައް ގޮތެއްގެ ވާހަކައެވެ.\nސަޕޯޓަރުންނާއި ތާއީދުކުރާ މީހުންގެ ތާއީދުގެ ބަސްތައް އޮހެމުން ދިޔައިރު މަންޒަރު ބަލަން އައިސް ތިބި އިދިކޮޅު ޕާޓީތަކުގެ މީހުންގެ މޫނުމަތިން ފެނުނީ މަލާމާތުގެ ހިނިތުންވުމެކެވެ. ތި ދައްކަނީ މޮޔަވާހަކައެކޭ ތި ވާހަކަތައް އަހަރެމެންގަބޫލު ނުކުރާނަމޭ ބުނާ ކަހަލަ ގޮތެކެވެ. އޭކޭއަށް، އަދި އެ ޕާޓީގެ އެހެން މެމްބަރުންނަށް ނޭނގުނު ނަމަވެސް، ކަލޭ އަޅެ ރީތިގޮތަކަށް ނިމިގެން ދާނެއޭ އޭކޭ އާއި ދިމާލަށް ހިތާ ހިތުން ބުނެބުނެ ތިބި އެތައް ބަޔަކު ހިނިއައިއްސަ އެތަނުގައި ތިއްބެވެ.\nއެއްވެސް އިރެއްގައި ނޭނގޭ ކަމަކުން ގެއްލުމެއް ނުވާނެތީ، އެއްވެފައި ތިބި މީހުންގެ ތެރޭގައި ތިބި މިފަދަ ބައެއްގެ ފަރާތުން މާ ބޮޑު އަސަރެއް ސަޕޯޓަރުންނަށްވެސް އަދި ޖަލްސާގެ އިސް ބޭފުޅުންނަށްވެސް ނުކުރެއެވެ.\nޖަލްސާ ދިޔައީ ކުރިއަށެވެ. ޖޯޝާއި ފޯރީގައެވެ. ޝައުޤާއި އުއްމީދާ އެކުގައެވެ.\n"އާދެ....ދެން އޮތީ ދަންނަވާލުމެއް....އެންގުމޭ ބުންޏަސް ރަނގަޅުވާނެ ދޮގެއްތޯ! އާދެ.... މި އޮކްޓޯބަރުގައި އޮންނަ އިންތިޚާބަށް ތާއީދު ހޯދުމުގެ ގޮތުންނާއި، ރައްޔިތުންގެ ޙާލު ވަރަށް ގާތުންބެލުމަށްޓަކައި އަޅުގަނޑުމެންގެ ކެންޑިޑޭޓް، އޭކޭ މި އަންނަ ހަފްތާ ތެރޭގައި އުތުރުގެ ރަށްތަކަށް ދިގު ދަތުރުފުޅެއް ކުރައްވާ ގޮތަށް ވަނީ ހަމަޖެހިފަ. އެހެންކަމުން މިކަން ތިޔަ އެންމެހާ ބޭފުޅުންނަށާއި އެ އަތޮޅުތަކުގެ ބޭފުޅުންގެ މަޢުލޫމާތަށްޓަކައި މި ތަނުގައި އިޢުލާން ކޮށްލަން. އާދެ...އެ އެންމެބޭފުޅުންގެ އިހްސާސް ތަކާއި ދަތިތަކާއި މިވަގުތުން ވަގުތަށްވެސް ބޭނުންވެފައިވާ ކަންތައް އޮޅުންފިލުވުމަށް ކުރެވޭ ދަތުރެއް މިއީ. އެހެންކަމުން މިކަން އިޢުލާންކޮށްލަން. އަދި ޚާއްޞަ ގޮތެއްގައި މާލޭގައި އުޅުއްވާ އެ ރަށްތަކުގެ ބޭފުޅުންގެ ތެރެއިން މި ދަތުރުގައި ބައިވެރިވެލައްވަން ބޭނުންފުޅުވެލައްވާ ބޭފުޅުންނަށް އެ ފުރުޞަތުވެސް ހުޅުވާލެވިފައިވާ ވާހަކަ ދަންނަވާލަން.\nއޭކޭއާއެކު މި ދަތުރުގައި ބައިވެރިވެލައްވަން ބޭނުންފުޅުވާ ބޭފުޅުންނަށް ، އަޅުގަނޑު މި ދެންނެވީ އެ ރަށްތަކާއި އެ އަތޮޅުތަކުގެ ބޭފުޅުން އިނގޭތޯ. އެބޭފުޅުން ދަތުރުކުރުމުގައި ފަސޭހަވާނެ ވަރަށް ޚާއްޞަ ގޮތްތަކެއް އަޅުގަނޑުމެން ރާވާފައި ވާނެ. މިކަމާއި ބެހޭ އިތުރު މަޢުލޫމާތު ތައް އަޅުގަނޑުމެންގެ ޕާޓީގެ މައި އޮފީހުން ލިބޭނެ. އަދި އަޅުގަނޑުމެންގެ ވެބްސައިޓުންވެސް މިކަމުގެ އެހީތެރިކަން ލިބިގެން ދާނެ. ތިބޭފުޅުންނަށްޓަކައި ދޮރުތައް ވަނީ ހުޅުވިފަ. ހަމަ ވަޑައިގަންނަވަންވީ އިނގޭތޯ. "\nއޭކޭގެ ވާހަކަ ކޮޅަށްފަހު ޕާޓީގެ އެހެން ދެބޭފުޅަކުވެސް ވާހަކަ ދެއްކިއެވެ. އޭގެ ފަހުން ޖަލްސާ ނިންމާލުމުގެ ގޮތުން މި އުފާވެރި ޚަބަރު ލިބުމުން ޕާޓީގެ މެމްބަރުންގެ މެދުގައި އޭކޭއަށް އޮތް ސަޕޯޓް އިތުރަށް ފެނިގެން ދިޔައެވެ.\nޔަޒީދު ދިން މި ޚަބަރާއެކު ގޮތް ވެގެން ދިޔަ މީހުންގެ ތެރޭގައި ، ސްޓޭޖްގެ އަރިމަތީގައި، މީހުންނަށް މާ ބޮޑަށް ނުފެންނާނެ ކަހަލަ ގޮތަކަށް ހުރި ސާޢިދުވެސް ހިމެނެއެވެ.\nވަގުތުން ފޯން ނަގާފައި ގުޅާލީ ރާފިޢުއަށެވެ. ސްޓޭޖް ކުރިމަތީގައި ހުރި ގޮނޑިބަރިތަކުގެ ތެރެއިން އެންމެ ކުރީ ބަރީގައި އިން ރާފިޢުއަށް ބަލަން ހުރެއެވެ.\n"އާނ...ކިޔާބަލަ." ތަނުގެ އަޑުގަދަކަމުން ރާފިޢުއަށް މިހެން ބުނަން ޖެހުނީވެސް ގާތްގަނޑަކަށް އަޑުގެ ނެތް ތަނަށެވެ.\n"އަހަންނަށް ހީވަނީ ރާފިޢު އެ ދަތުރުގައި ކޮންމެހެންވެސް ބައިވެރިވާން ޖެހޭހެން އެބަ." ސާޢިދު އޭނަގެ ލަފާ ދިނެވެ.\n"އެއީ....؟" ސާޢިދު އެ ބުނަން އުޅޭ އެއްޗެއް އަދިއެއް ރާފިޢުއަށް ނޭނގެއެވެ.\n"ކުރިއަށް އޮތްތަނަށް ބަލާއިރު، މިއީ އެރަށުގެ ރައްޔިތުންނާއި ބައްދަލުވެ ތަޢާރަފްވެލަން ރަނގަޅު ފުރުޞަތެއް. އޭކޭ އާއެކު ދިއުމުން ބޮޑަށް..." އެއް އަތުން ކަންފަތް މަތީ އަތް އަޅައިގެންހުރެ ސާޢިދު ފޯނުން ވާހަކަ ދެއްކިއެވެ.\n"އޯކޭ...." ސާޢިދު އެ ބުނަން އުޅޭ އެއްޗެއް ރާފިޢު އަށް އެނގިއްޖެއެވެ. އިތުރު ވާހަކައެއް ދެއްކޭވަރަށްވުރެ އެތަނުގެ އަޑުވެސް ގަދައީއެވެ.\nއެތަކެއް ތަޢުރީފާއި އެތަކެއް ވަޢުދުތަކަށްފަހު ޖަލްސާ ނިމިއްޖެއެވެ. އެންމެންވެސް ކޮޅުކޮޅުމައްޗަށް ހިނގައިގަތެވެ. ރާފިޢު ގޮސް ހުއްޓުނީ ސްޓޭޖް ކައިރީ ހުރި ސާޢިދުކައިރިއަށެވެ.\n"އެހެންވީމަ އެގޮތަށް ހަމަޖައްސާ. އޭކޭ ބުނެފި ވަރަށް އެހެން ކަހަލަ އެއްޗެއްވެސް. އަހަރެން މި ދަނީ އެމީހުންނާއެކު. ނިމުނުހާ އަވަހަކަށް އެބަދަން. އަދުހަމް އަށްވެސް އަހަންނާއެކު ދެވޭގޮތަށް ހަމަޖައްސާތި." ވަރަށް އަވަސް އަވަސް އަރުވާލާފައި ރާފިޢު ހިނގައްޖެއެވެ. ޕާޓީގެ އިސް މެމްބަރުންނާއިއެކު ގޮސް ގުޅިއްޖެއެވެ.\nސާޢިދު ހިނގައިގަތީ މީހުންގަނޑުގެ ތެރެއިން އައިސް އައިސް ތިބި ވަސީމް އާއި އައްޔައާއެކު އެތަނުން ނުކުންނާށެވެ.\n"ރާއްޕެވެސް ފުރާނެ އޭކޭ އާއެކު..." ސާޢިދުއަށް ބުނެވުނީ މިވަރަށެވެ. އެވަގުތު ރިންގުވާން ފެށި މޮބައިލްގެ ސަބަބުން އެވާހަކަ އިތުރަށް ކުރިއަކަށް ނުގެންދެވުނެވެ.\nއައްޔަ އެރީ ޑްރައިވަރު ސީޓަށެވެ. ޖެހިގެން ހުރި ސީޓަށް ސާޢިދު އަރައި އަތުގެ އިޝާރާތުން ދުއްވާލުމަށް ބުނެލިއެވެ.\n"ކޮންތާކަށް ވަސީމް އެ ދިޔައީ؟" އެމީހުން އެރި ކާރަށް ވަސީމް ނައަރާކަން އެނގުމާއެކު ސާޢިދު އަހާލިއެވެ.\n"އޭނަ އަންހެނުން ދެންމެ ގުޅި ކޮންމެވެސް ތާކުން ގެއަށް ނުދެވިގެން. އެތަނަށްކަންނޭނގެ ދިޔައީ." އައްޔަގެ މި ޖަވާބުގެ ފަހުން އިތުރު އެއްޗެއް އަހާކަށްވެސް ސާޢިދުއަށް ވަގުތެއް ނުވިއެވެ. ކޯލަކަށް ފަހު ކޯލެއް އެ ފޯނަށް އާދެއެވެ. ފުލުފުލުގައެވެ.\nއެއީ ސާޢިދުގެ ވަޒީފާއެވެ. ފުރަތަމައެއް ނޫނެވެ. ދެވަނައެވެ. ނަމަވެސް ފުރަތަމަ ވަޒީފާއަށްވުރެ އެންމެތަންކޮޅެއްވެސް މުހިއްމުކަން އޭނައަށް ކުޑައެއް ނޫނެވެ.\nރާއްޖޭގެ ސިޔާސީ ދާއިރާގައި އެންމެ ގިނައިން ކިޔޭ އެއް ނަން ކަމަށްވާ ރާއްޕެގެ އެ ދާއިރާގެ ހުރިހާ ކަމެއް ރާވައި ހިންގައިދީ އަދި ކަންތައްތައް ގެންދަންވާ ގޮތުގެ އިރުޝާދު ދީ ހަދާ މީހަކީ ސާޢިދެވެ. ޤާނޫނީ ދާއިރާއިން މަތީ ސަނަދު ނަގައިގެން ހުރުމުގެ ސަބަބުން ގާނޫނީ ގޮތުން ދޭންވާ ހުރިހާ ލަފައެއްވެސް ދީ ހަދަނީ ސާޢިދެވެ. މި ދުނިޔެއިން އެއްވެސް އިންސާނަކަށް ނުކުރާ އިތުބާރާ ޔަގީންކަން ސާޢިދު އާއި ދޭތެރޭ ރާފިޢު ގެންގުޅެއެވެ. އެހެން އެއްވެސް އިންސާނަކާ ޙިއްޞާ ނުކުރާނެ ފަދަ ރޭވުންތަކާ މަޝްވަރާ ތައް ސާޢިދު އާއިއެކު ބާއްވާކަށް ރާފިޢު ދުވަހަކުވެސް ޖެހިލުމެއް ނުވެއެވެ. ލިބިފައި އޮންނަ އިތުބާރަކާއި ޔަގީންކަމެއްގެ ސަބަބުންނެވެ.\nއުތުރުގެ އަތޮޅުތަކަށް އޭކޭ ކުރަން ހަމަޖެއްސި އެ ދަތުރުގައި ބައިވެރިވުމަށް ރާފިޢުއަށް ލަފާދޭން ސާޢިދުއަށް އެނގުނީ އެހެންވީމައެވެ. އެހެން އެކަކަށް ނޭނގުނު ނަމަވެސް އެކަމުގައި ރާފިޢު ކުރާ އުއްމީދާއި އޭނަ ޙާޞިލް ކުރަން ބޭނުންވާ ކަންތައް އެނގެނީ ސާޢިދުއަށް އެކަންޏެވެ.\n"ކޮބާ ކިހިނެއް ހަދަނީ...." ޖަލްސާ ނިންމާފައި ދިޔަ ގޮތަށް ސާޢިދުމެން ދިޔައީ އެމީހުންގެ އޮފީހަށެވެ. އައި ދެތިން ކޯލަކަށް ޖަވާބު ދީފައި ދެން ސާޢިދު ގުޅީ އަނެއްކާވެސް ރާފިޢުއަށެވެ.\n"ނުވިއޭ ކެންސަލެއް. އެމީހުން ބޭނުމޯ ބައްދަލުކުރަން..." ސާޢިދު ކުރި ސުވާލަކަށް އެއްޗެއް ބުނުމުގެ ކުރިން އެކޮޅުން ރާފިޢު ސުވާލު ކުރުމުން، އޭނައަށް އެ އައި ފޯންކޯލްތަކުގެ ވާހަކަ ސާޢިދު ކިޔައިދިނެވެ.\n"އާނ...ހޫމް....ދިހަ ހާސް ރަނގަޅުވާނެނު....ހޫމް....އޯކޭ....އަދި އަދުހަމްވެސް ނާދޭ. އޭނަ އައީމަ ތިކަންތައް ހަމަޖައްސާނަން." ސާޢިދުގެ ވާހަކަ ހުރީ އެ ކޮޅުން ދެއްކި ވާހަކައާއި އެއްގޮތަށެވެ.\n"އަހަރެން ދާނީ. އާނ އޯކޭ" ސާޢިދު ފޯން ބާއްވައިފިއެވެ.\nފޯން ކޯލް ނިންމާފައި ގޮނޑިއާއެކު ސާޢިދު އެއްފަރާތަށް އެނބުރުނެވެ. ގުދުވެފައި ސައިޑްކަބަޑުގެ ވަތްގަނޑެއް ހުޅުވާފައި ނެގީ ފައިސާގެ ދެތިން ބޮނޑިއެކެވެ. ނަގާ ސިޓީއުރައަކަށް ލައިގެން، ސައިކަލް ތަޅުދަނޑި ހިފައިގެން ސާޢިދު ހިނގައިގަތީ ނުކުންނާށެވެ.\n"އެބަ އަންނަން ވަރަށް އަވަހަށް. އަދުހަމް އަތުވެއްޖެއްޔާ ބުނާތި އަހަރެން އަންނަންދެން މަޑޫކޮށްލާށޭ." ނިކުންނަން ހިނގައިގަންނަމުން ސާޢިދު އެދުނެވެ. އައްޔަވެސް ކިޔަމަންތެރި ކަމާއެކު ބޯ ޖަހާލިއެވެ.\nސާޢިދު އަކީ އޭނަގެ ކޮންމެ ޙަރަކާތެއްގައި، ކޮންމެ ވާހަކައެއްގައި، ކޮންމެ އެދުމެއްގައިވެސް ހަރުދަނާ ރޭވުމެއް ގެންގުޅޭ މީހެކެވެ. ހަރުދަނާ ހީވާގި، ވިސްނުންތެރި ޤާނޫނީ ވަކީލެކެވެ. ސާޢިދު ކުރާ ކަމަކަށް އަދި ބުނާ އެއްޗަކަށް މާ ގިނަ ސުވާލުކޮށް ނަހަދަން އައްޔައަށްވެސް އާދަވެފައިވަނީ އެކަން އެނގޭތީއެވެ. ސާޢިދު ބުނެފި އެއްޗެއްގައި އެމީހުން ކުރިމަތިލާންޖެހޭނެ އެއްވެސް ބިރެއް ނޯންނާނެކަން ޤަބޫލު ކުރެވިފައިވާތީއެވެ. ސާޢިދުމެންނާއެކު މަސައްކަތް ކުރާތާ މިވީ އަށެއްކަމަސް ތެރޭގައި އައްޔައަށްވެސް ސާޢިދު ވަނީ ވަރަށް ރަނގަޅަށް ދަސްވެފައެވެ.\n"ކޮބާ ސަމަދު ކީކޯ ބުނީ. އަހަރެން ނުގޮސްގެން ވަރަށް ޝަކުވާ ކުރި ދޯ؟" އެރޭގެ ބާރަ ގަޑި ބައިވެސް ވި ފަހުން އައިސް އޮފީހަށް ވަން ރާފިޢު ފުރަތަމަވެސް އަހާލީ މިހެންނެވެ. އަދުހަމް އާއި ސާޢިދުވެސް އިނީ އެމީހުންގެ ވަކިވަކި މޭޒުގައި މަސައްކަތުގައެވެ. މިހާރު ކޯޓްގައި ހިނގާ އެމީހުންގެ ކޭސްތައް ކުރިއަށް ދާގޮތާއި ދޭތެރޭ އެނގެން ޖެހޭ އެނގުންތަކެއް އުނގެނިގަތުމުގައެވެ.\n"އޭނަ މައިތިރިއެއް ނުވާނެ ފަސޭހަ ގޮތަކަށް. ކަމަކަށްފަހު ކަމެއް އޭނަ އެބަ ނަގާ." ބަލަން އިން ލިޔުންތަކެއް އެއްފަރާތް ކޮށްލާފައި ލޮލުގައި ހުރި ނަންބަރު އައިނު ނަގާ ސާޢިދު ބޭއްވިއެވެ. މިރޭ ރާފިޢު އައުމުން އެ ވާހަކަ ދައްކަން ސާޢިދު މާ ކުރިންވެސް ވިސްނައިގެން އިންފަދައެވެ.\n"މިހާރު ކީކޯ ކިޔަނީ...؟ ރާފިޢުވެސް އޭނަގެ ބޮޑު ގޮނޑީގައި އިށީނދެ ހަމަޖެހިލިއެވެ. އެހެންނަމަވެސް އެ ދެއްކެން އުޅޭ ވާހަކައަށް އޭނަގެ މާ ބޮޑު ޝައުޤެއް ހުރި ވައްތަރެއް ނުޖަހައެވެ.\n"އަނެއްކާވެސް އަނެއް ދިހަހާސް..." އެއްފައިމައްޗަށް އަނެއްފައި ނަގަމުން ދެއަތުގެ އިނގިލިތައް އެއްކޮށް ސާޢިދު މަހާލިއެވެ. ރާފިޢުއަށް މުހިއްމު ނުވިނަމަވެސް، ރާފިޢުއަށް ހެޔޮ އެދޭ މީހެއްގެ ހައިސިއްޔަތުން، އަދި ރާފިއުގެ ކަންތައްތައް ބަލަހައްޓާ މީހެއްގެ ހައިސިއްޔަތުން އެކަން ސާޢިދުއަށް ވަރަށް ބޮޑެވެ.\n"އަނެއްކާ....؟ " ރާފިޢު އަހާލިއެވެ. ހުރިހާ ސަމާލުކަމެއް ހުރީ އަތުގައި އޮތް މޮބައިލް ފޯނަށެވެ.\n"އަނެއްކާވެސް އެ ވާހަކަޔާއިގެން އެހެން ބަޔަކުވެސް އައީޔޯ އޭނަ ބުނަނީ. ކޮންމެ ގޮތެއްވިޔަސް އެމީހުންގެ އަނގަ މައިތިރިނުކޮށެއް ނުވާނެ. ސަމަދުގެ ވާހަކަ އަކީ އެއީ." ސާޢިދުއަށް ކަންބޮޑުވަނީ ސަމަދު ދައްކާ ވާހަކައިގައި މާބޮޑު އޮށްޓަރެއް ނުހުންނާތީއެވެ.\n"އެކޮޅުގަ ކެމްޕޭން ޖައްސަން ހުރީ އޭނަ. ކޮންމެގޮތެއްވިޔަސް އޭނަ ރުއްސައިގެން އަހަރެމެންނަށް ކަމެއްވާން އޮތީ. އޭނަ އައިސް ކިޔާ ކޮންމެ އެއްޗެއް ގަބޫލުކުރުން ނޫންގޮތެއް ނޯންނާނެ. ހަމަޖައްސާލާ އެކަންތައް." އެއީ ރާފިޢުގެ އެންމެ އަތްމަތީ ޖުމްލައެވެ.\n"އޭއި އަހަންނަކަށް ހިއެއް ނުވޭ ހަމަ އެމީހުން ޖަހާހާ ބެރަކަށް ނަށަން ޖެހޭނެހެނެއް. އަހަރެމެން އެންމެންނަށްވެސް އެބަ އެނގޭ މި ދުވަސްވަރު ރައްޔިތުންގެ ކަންތައް ހުރި ގޮތް.\nމަދުބަޔަކަށް ސިޔާސަތަކީ ކޮބައިކަންވެސް އެނގެނީ. މަދުބަޔަކަށް މި ވަނީ ކީއްކަންވެސް އެނގެނީ. އެހެން އެންމެންވެސް އުޅެނީ އެމީހުންނަށް ނުކުރެވި ހުރި ކަންތައްތައް ކުރެވޭތޯ. އެއް ގޮތް ނެތިއްޔާ އަނެއް ގޮތް ހައްދައިގެންވެސް ލާރިގަނޑެއް ކާލެވޭތޯ ހަމަ ކޮންމެ މީހަކުވެސް އެބަލަނީ. ވަކި އޭދަފުށްޓެއް ނޫނޭ. ހުރިހާ ރަށެއްގެވެސް ޙާލު.\nއަޑުއެހީމެއްނު ހިންމިއަތުން އެ އަތުލި ލާރިގަނޑު. އައްޑޫ މީހުންނަށްވުރެ މުއްސަނދި އެހެންބަޔަކު މި ރާއްޖެއަކު ނޫޅޭ. އެކަމަކު އެހެރީ ހިންމިއަށްވެސް ދިން ލަނޑު. ދެން ކިހިނެއްވާނީ އެހެން ރަށްތައް." ސާޢިދު އެ ވާހަކަ ދައްކާ ދައްކާ މިހާތަނަށްވެސް ރާފިޢު އަށް އޮތީ އެ ވާހަކަ ގަބޫލު ނުކުރެވިފައެވެ. އެހެންނަމަވެސް އަނެއްކާވެސް އަދުހަމްވެސް އެ ވާހަކަ ދެއްކިއެވެ.\n"އެކަމަކު އެބަޖެހެއެއްނު އެކަން ހައްލުކުރަން. އެމީހުން ބޭނުންވެގެން އުޅޭކަމެއް ކޮށްނުދީ އަހަރެމެން ބޭނުންވެގެން އުޅޭ އެއްޗެއް ލިބޭނެ އެހެން ގޮތެއް އަހަންނަކަށް ނޭނގެ." ފަރުވާ ކުޑަ ގޮތަކަށް ރާފިޢު ބުނެލިއެވެ.\n"އެހެންވެގެންނޭ މި ކިޔަނީ އެކަން ދޫކޮށްލާށޭ އަހަރެންމެންގެ އަތަށް." އަދުހަމްގެ މި ބަހަށް ތާއީދު ކުރުމުގެ ގޮތުން ސާޢިދުވެސް ބޯ ޖަހާލިއެވެ. އަދުހަމް އެ ދެއްކި ވާހަކައަށްފަހު މާ ދިގު ވާހަކައެއް ނުދައްކާން ސާޢިދު ނިންމިއެވެ.\n"އެކަމަކު ތިބުނާ ގޮތަށް ކަލޭމެންގެ ކެރިއަރ ޕްރެކްޓިސް ކުރަންވީ މި ވަގުތުތަ؟ ކެމްޕޭނަށް މި ހުރިހާ ޚަރަދެއް ކޮށްފަ އަހަރެންގެ މަޤްޞަދު ޙާޞިލު ނުވެއްޖެއްޔާޔޯ؟ އޭރުން ކާކު ޒިންމާވާނީ؟" ރާފިޢުއަށް އެއަށްވުރެ ބޮޑު އެހެން ކަމެއް ނޯންނާނެއެވެ. އޭނަ ބޭނުންވާނީ ކޮންމެ ޙާލެއްގަވެސް ކާމިޔާބެވެ.\n"ސާޢިދުއަށް ރަނގަޅަށް އެނގޭނެ އަހަރެންގެ މަޤްޞަދަކީ ކޮބައިކަން. ކިހިނެއް އެކަން ކުރާނީ ތިގޮތަށް ހަދައިގެން؟" ރާފިޢުއަށް މުހިއްމު ހިސާބަށް އައުމުން ފޯން ބާއްވާފައި ސާޢިދުއާއި ދިމާލަށް ރާފިޢު އެނބުރިއްޖެއެވެ./\n"އަތުގަ ލޯލާރިއެއް ނޯންނަ ހިސާބަށް ގޮސްގެން އެތައް ދަރަންޏެއް ބޮލުގަ އަޅައިގެންވެސް އެމީހުން އެ ބުނާ ކަންތައްތައް ކޮށްދީފަ، ދެން ކާމިޔާބު ނުވެއްޖެއްޔާ ވެސް ޒިންމާ ނަގާނެ މީހެއް ނުހުންނާނެ." ސާޢިދު ބުނެލިއެވެ.\nއިރުކޮޅަކަށް ރާފިޢުގެ އަނގަ ބަންދުވިއެވެ. ބުނާނެ އެއްޗެއް ވިސްނުމަށް ނައި ކަހަލައެވެ.\n"ހަމަ ތެދެއް މިބުނީ އިނގޭ ރާއްޕެ. އެކަމަށް ވެއްޖެ ހުއްޓުމެއް ގެންނަން. އަނެއްކާ އެންމެ ރަށަކުން އެންމެ މީހެއް ނޫނޭ. މުޅި ޕާޓީގެ ކަންތައްތަކަށްވެސް ޚަރަދުކުރަން އެބަޖެހޭ....ކިހިނެއް އެހެން ލާރި ބަހާނީ؟" ސާޢިދު ދައްކަން އުޅުނު ވާހަކަ މުޅިން ކަހަލަ ގޮތަކަށް ކުރިއަށް ގެންދިޔައީ އަދުހަމް އެވެ. އެކަމާއި މެދުގަ ހަގީގަތުގައިވެސް އެމީހުން ކަންބޮޑުވެފައިވާތީއެވެ.\nނަގާފައިވާ ލޯންތަކާއި ދަރާފައިވާ ދެރުންތައް އެދެމީހުންނަށް ވެސް އެނގޭތީއެވެ.\n"މިއީ ލޯ ފާރމެއް. އެކަމަކު ރާއްޕެއަށްވެސް އެނގޭނެ ހާލަކުން ފަހަރަކު ނޫނީ މިހާރު އެކަމެއް ނުހިނގާކަން މިތާގަ. ފައިސާ ވަންނާނެ މަގު މި އޮތީ ބަންދުވެފަ. އެޓްލީސްޓް ފާއިތުވި ހައެއްކަމަހު ނުހިނގާ އެކަމެއް. އެހެންވީމަ....؟ ކޮންތާކކުންފައިސާ ނެރެނީ؟" އަދުހަމް އިނީ ވަރަށް ހިތްހަމަނުޖެހިފައެވެ.\nއެ ޙައްޤު އަދުހަމްއަށް އެބައޮތްވެސް މެއެވެ.\nރާފިޢުގެ ހިތްހަމަ ނުޖެހިފައިވާ މޫނާއި އަދުހަމްގެ ކަންބޮޑުވެފައިވާ މޫނަށް ބަލަން މަޑުމަޑުން އިން ސާޢިދުގެ ހިތަށް މިހެން އެރިއެވެ.\nއޭނައާއި އޭނަގެ ސްކޫލް ދުވަހުއްސުރެވެސް އެންމެ ގާތް އެކުވެރިޔާ އަދުހަމް އާއި ދެމީހުން އެއް ދާއިރާއަކުން ތަޢުލީމް ޙާޞިލް ކުރީވެސް، ކޮންމެވެސް ދުވަހަކުން އެ ދާއިރާއިން ކުރިއަށް ގޮސް ކާމިޔާބީތަކެއް ޙާޞިލް ކުރުމުގެ މަގްޞަދުގައެވެ. މުޖްތަމަޢުގައި ހިނގައިގެން ނުވާނެ އެތައް ކަމެއް ހިނގަމުން އަންނަ ކަމަށް އެމީހުން ދެކޭތީ، އެމީހުން ޤަޞްދުކޮށްގެން ހުރީ އެކަންތައްތައް ހުއްޓުވުމަށްޓަކައި އެމީހުންގެ މައްޗަށްވެސް ވާޖިބު ކުރައްވާފައިވާ ދައުރު އަދާ ކުރުމަށެވެ.\nޤާނޫނީ ދާއިރާއިން ކިޔަވައިގެން އައިސް މީގެ3އަހަރު ކުރިން އެދެމީހުން އެ އޮފީސް ހުޅުވީ އެ މަޤްޞަދުގައެވެ. އިތުރު2ވަކީލަކާއެކު ކުޑަ ބަޖެޓަކުން ފެށި އެ މަސައްކަތަށް ފުދޭވަރެއްގެ ތަރުޙީބެއްވެސް ލިބުނު މެއެވެ. އިންސާފް ހޯދައިދިނުމާއި އިންސާފަކީ ކޮބައިކަން ދިވެހިންގެ މެދުގައި އެނގިފައި އޮތް މިންވަރާ ބަލާއިރު، ލިބުނު ކާމިޔާބީ ފުދޭކަމަށް އަދުހަމްވެސް އައީ އޭނައާއި އެއްބަސްވަމުންނެވެ. އެހެންނަމަވެސް އެމީހުން ބޭނުންވި ވަރަށް އެކަމަށް މަސައްކަތް ނުކުރެވެނީސް އެމީހުންގެ މަސައްކަތަށް ވަނީ ހުއްޓުމެއް އައިސްފައެވެ.\nރާއްޖޭގެ ސިޔާސީ މަސްރަޙަށް އަންނަން ފެށި ބަދަލުތަކެއްގެ އަސަރު އެމީހުންގެ އެކުވެރި ރާފިޢުއަށް ކުރި ހިސާބުން ފެށިގެން މަންޒަރު ބަދަލުވާން ފެށީއެވެ. ފެށުނީއްސުރެން ވިޔަފާރީގެ ދާއިރާގައި ޙަރަކާތްތެރިވަމުން އައި ރާފިޢު ސިޔާސީ ދާއިރާއަށް ވަންނަން ގަސްތު ކުރި ހިސާބުން ފެށިގެން އެމީހުންގެ ރޭވުންތައްވެސް ޖެހުނީ ބަދަލު ކުރާށެވެ.\nބަދަލުވަމުން އައި ސިޔާސީ މަސްރަޙާއިއެކު އެމީހުންގެ ކަންތައްތައްވެސް ބަދަލުވަމުން ބަދަލުވަމުން އައިސް އެންމެ ފަހުން މިއަދު "ސާދް އެންޑް ކޯ ލޯވ ފާރމް" ވެފައިވަނީ ޑީޕީގެ ލީޑަރު އޭކޭގެ އެންމެ އަރިސް އެއް މެމްބަރު ކަމަށްވާ ރާއްޕެގެ ސިޔާސީ ކެމްޕެއިން އޮފީސް ކަމަށެވެ. މިވަގުތު ރާއްޖޭގައި ހިނގަމުން އަންނަނީ އަންނަ އޮކްޓޯބަރު މަހު އޮންނަ ރިޔާސީ އިންތިޚާބަށް ތައްޔާރުވުމުގެ ގޮތުން ކުރެވޭ މަސައްކަތްތަކާއި ކެމްޕެއިންތަކެވެ. ރާއްޕެގެ އޮފީހަކީވެސް އެ ޕާޓީއަށް ތާއީދު ހޯދުމަށްޓަކައި މަސައްކަތް ކުރާ ތަނެކެވެ. އަމާޒުކުރެވިފައިވަނީ ބ. އަތޮޅަށެވެ. ޚާއްޞަކޮށް ބ. އަތޮޅު އޭދަފުށްޓަށެވެ.\n"އެންމެ ރަނގަޅު. އެކަމަށް އަހަރެމެން ހައްލެއް ހޯދާނަން. އަޅާނުލާ. ކޮންދުވަހަކު މިހާރު ފުރަން ކިޔަނީ؟" ހިމޭން ވަގުތުކޮޅަކަށްފަހު ވާހަކަ ދެއްކީ ސާޢިދުއެވެ. މައުޟޫއުގައި ދެބަސްވުމަކަށް ގޮސްދާނެހެން ހީވި ހިސާބުން އެންމެންވެސް ވާހަކަ ހުއްޓާލީއެވެ. އެ ވާހަކަ ފަށާ ކޮންމެ ފަހަރަކު އެ ދެމީހުންގެ ޚިޔާލާއި ރާފިޢުގެ ޚިޔާލު ދިމާނުވާކަން އޮތީ އެމީހުންނަށް ޔަގީން ވެފައެވެ. ވާހަކައަށްވުރެ އެކަން ރާފިޢުއަށް ވިސްނޭނީ ޢަމަލުން ދެއްކިއްޔާ ކަމަށް ސާޢިދު ނިންމިއެވެ.\n"އަށާވީހުގަ ފުރާ ވާހަކަ ދައްކަނީ....އެއީ މި އަންނަ ހަފްތާއެއްނު؟" ކަލަންޑަރަށް ކަޅިއެއް އެއްލަމުން ރާފިޢު ބުނެލިއެވެ.\n"ހޫމް............." ސާޢިދުވެސް ބަލާލީ ކަލަންޑަރަށެވެ. އެއީ މި އަންނަ ހަފްތާއެވެ.\n"މިހާރު ދެން ކޮންމެހެން އޭކޭ އެކޮޅަށް ނުދިޔަޔަސް އަސްލު ރަނގަޅުވާނެ. ދިޔުމަކީ އަނެއްހެން މައްސަލައެއްވެސް ނޫން. ރައްޔިތުން ބޭނުންވާ ގޮތް އެ އޮތީ ނިންމާފަ. އެއީ އަހަރެމެންވެސް ބޭނުންވާ ގޮތް. ނިމޭނީ ކޮން ގޮތަކަށްކަން މިހާރުވެސް އެނގޭ. އެހާބޮޑު ދަތުރެއް ރާވައިގެން ކުރުން އެހާ ބުއްދިވެރިކަމަކަށް އަހަންނަށް ނުފެނޭ." އަދުހަމް ފާޅުކުރީ އޭނައަށް ފެންނަ ގޮތުގެ ޚިޔާލެވެ.\n"އެކަމަކު ރާފިޢު ބޭނުންވާ ކަންތައްތައް ޙާޞިލު ކުރުމަށްޓަކައި މިއީ ވަރަށް ރަނގަޅު ދަނޑިވަޅެއް. ކޮންމެހެންވެސް ދިއުން އަހަންނަށް ފެންނަނީ." ސާއިދު އެކަމާ ވަރަށް ރަނގަޅަށް ވިސްނައިފިއެވެ.\n"އާނ...ސާޢިދު އެބަގެންގުޅޭ ރަނގަޅު ޕްލޭނެއް. ވޯރކް އައުޓް ކުރާނެކަން ޔަގީން. އެކޮޅުގަ އެ ޕްލޭން ޖައްސާލަން ކެރުން ރާއްޕެއަށް އޮންނާނީ." އަދުހަމް އާއި ސާޢިދު އެކަމާ ވާހަކަ ދައްކާ ނިންމާފައިވާކަން ރާފިޢުއަށް އެނގުނެވެ.\n"ތިއީ އެއްވެސް ކަމެއް ނޫން. ކަލޭމެން ތިބޭ ބަލަން." ސާޢިދު އާއި އަދުހަމް ނިންމައިފިއްޔާ އެއަކު ގޯހެއް ނޯންނާނެކަން ރާފިޢުއަށްވެސް އެނގެއެވެ. ނިކުމެގެން ދިޔައީ ހިތްހަމަޖެހި ހުރެގެންނެވެ. އޭނަގެ ހުވަފެން ކާމިޔާބު ވާނެ ކަމުގެ ޔަގީންކަމާއެކުގައެވެ.\n"އަމީރާ....ދަރިފުޅާ...ނަދާ އެބަހުއްޓޭ އައިސް...ނިކަން އާދެބަލަ އެތިކޮޅެއް ކާން..." ކާމޭޒު މައްޗަށް އެއްޗިހި ގެންދަމުން އަމީރާއަށް ގޮވަމުން ދާތާ މިހާރު އިރުކޮޅެއް ވެއްޖެއެވެ. އެކަމަކު އަދިވެސް އަމީރާ ދައްކާ ނުލައެވެ.\n"ވަރަށް ފޮނި ވާނެ. ސޮރީއޭ ބުނީމަވެސް ނައަންނާން ދޯ އެ އިންނަނީ އަދިވެސް. އަންނާނަން ގޮވައިގެން..." މޭޒުދޮށުގައި އަމީރާގެ އިންތިޒާރުގައި އިން ނަދާއަށް ނީނދެވިގެން އެންމެފަހުން ހިނގައިގަތެވެ.\n"އަމީ......ދައްތާ....އަމީ ބޯފަޅައިގެން ގޮއްސަ...." އަމީރާގެ ކޮޓަރި ދޮރު ހުޅުވާލުމާއެކު ފެނުނު މަންޒަރުން އަޑުގެ ނެތްތަނަށް ނަދާއަށް ހަޅޭއްލަވައިގަނެވުނެވެ.\nނަދާގެ އަޑު ޖެހުމާއެކު ކާމޭޒުދޮށުގައި އުޅުނު އަމީރާގެ މަންމަ އާއި ގޯތިތެރޭގައި ހުރި އުނދޯލީގައި އިން އަމީރާގެ ބައްޕަގެ ހިތް ހުއްޓުނުކަހަލައެވެ. އެ ކޮޓަރިއާއި ހަމައަށް އާދެވުނު އިރު އަމީރާގެ މަންމައަށް ރޮވިއްޖެއެވެ. ދަރިފުޅުގެ ޙާލު އަދި ލޮލުން ނުދެކޭއިރުއެވެ. ހަމަ އެކަނި އަނިޔާއެއް ވެއްޖެކަން އެނގުމުންވެސް އެ މަންމަގެ ހިތް ހަލާކުވެއްޖެއެވެ.\n"ދަރިފުޅާ....އަމީރާ....." އަމީރާގެ މަންމަގެ ހެޔަށްވެސް ގޮތްވެދާނެ ފަދައެވެ.\n*މިވާހަކައިގައި ހިމެނޭ އެއްވެސް ނަމެއް، ތަނެއް، ކަމެއް، ހާދިސާއެއް، އަދި އެހެން އެއްވެސް ކަމެއްގައި ޙަޤީޤަތެއް ނުހިމެނެއެވެ. މިވާހަކައަކީ ހުރިހާ މާނައެއްގައިވެސް އަޅުގަނޑުގެ އަމިއްލަ ވިސްނުމަށް ލިޔާ ޚިޔާލީ ވާހަކައެކެވެ.*\nsofaaaaaaaaaaa.. mi part nujahaa vaahakaeh vaththareh, v foohi, ekkoh nuves kiyan foohivi varun, mipart miothee mulhin siyaasee vefa.\nparty'ge jalsaaves ekkoh genesdheefa othee.\nAlhe kihaa dhera. :(\nEkamaku eiy beykaaru baithakeh nooney kokko.\nEkamaku aslu eiy vaahakaige haadha muhimmu baithakeh himeney bayekey. this part says almost all the important details in the story. Asluves. U will see how true this is when u go ahead with the stories next parts.\nSofvath thi ulheny kihineh hadhan kamattha? Mi ee hageegatheh nooney buneema v.shakku. hehehe. keep posting.reethi.furihama. (shifa)\nthariyaaaaaaaaaaaaaaaaaa ves siyaasee vejje.salhi\nmivaahakiga siyaasee bai innaathy v foohi... ebai nuves kiyan\nsiyaasee konli konlinu vahaka mulhin hadievee.....v v v hadi mi part\nmi vaahaka nimifa tha mihiryyyy\nalhe edhevunu thadhu nugenesdhenee kihve........plx genes dheebaaaaaaaaaaaaaa..........\nalhe edhevunu thadhuevaahaka kihve genes nudhenii .....pix genes dheeeeebaaaaaaaaaaaa..........\nliyuntherinna contact waane gotheh neitha? varah muhinmmu\nOfcourse Niyaz Husen, you can contact me from\nany of these links as follows:\nMy FB contact: https://www.facebook.com/fathisthari\nMy FB group: https://www.facebook.com/groups/Fathisthari/\nMy FB page: https://www.facebook.com/FathisthariSofaa


China in ufehdhi furathama aircraft carrier test kuranee\nޗައިނާއިން އުފެއްދި ފުރަތަމަ އެއާކްރާފްޓް ކެރިއާ ޓެސްޓް ކުރަނީ\nޗައިނާއިން އަމިއްލައަށް އުފެއްދި ފުރަތަމަ އެއާކްރާފްޓް ކެރިއާ. މި އުޅނދަށް އަދި ނަމެއް ނުދޭ. ފޮޓޯ: ޒިންހުއާ ނިއުސް އެޖެންސީ\nޗައިނާގައި އެ ގައުމުގެ އިންޖިނޭރުން އަމިއްލައަށް ފުރުތަމަ ފަހަރަށް ބަނދެގެން ބޭލި މަތިންދާބޯޓު އުފުލާ މަނަވަރު އަޖުމަ ބަލައިލުމުގެ ދަތުރެއް ފަށައިފި އެވެ. އަޖުމަބެލުމަށް ފަހު އަސްކަރީ ހަރަކާތްތަކަށް ނެރުމުން އެ މަނަވަރު ވެގެން ދާނީ ޗައިނާގަައި އެފަދަ ދެވަނަ މަނަވަރަށެވެ.\nޗައިނާ ސަރުކާރުގެ ޒިންހުއާ ނިއުސްއެޖެންސީން ބުނީ މަނަވަރުގެ ދަތުރު މިއަދު ހެނދުނު ފެށީ ޗައިނާގެ އިރުއުތުރުގައިވާ ލިއައޯނިން ޕްރޮވިންސްގެ ޑަލިއާން ނަމަކަށް ކިޔާ ރަށުގައިވާ ޝިޕްޔާޑުގެ ޑޮކުން ކަމަށެވެ. އަދި ބުނީ ދަތުރުގައި އެ މަނަވަރުގައި މަނަވަރުގެ އިންޖީނާއި އެހެން އިކްއިޕްމެންޓްތައް ޓެސްޓްކުރާނެ ކަމަށެވެ.\nފުރަތަމަ ކަނޑަށް ބޭލި އިރުވެއސް އަދި އަޖުމަ ބެލުމުގެ ދަތުރު ފެށި އިރުވެސް އާ މަނަވަރަށް ޗައިނާ ސަރުކާރުން އަދި ނަމެއް ނުދެއެވެ. އެ މަަނަވަރު ބަނުމުގެ މަސައްކަތް ފެށީ މިދިޔަ އަހަަރުގެ އޭޕްރިލްމަހުއެވެ. ޒިންހުއާ ނިއުސް ބުނީ މަނަވަރުގެ މަސައްކަތް ނިމި އަޖުމަބެލުމުގެ ދަތުރަށް ފެށޭވަރަށް ތައްޔާރުވީ ކުރިން ކަނޑައަޅާފައިވާ ތާވަލާ އެއްގޮތަށް ކަމަށެވެ.\nއިންޑިއާއާ ހެދި ލަންކާ ސަރުކާރުގައި ކޯޅުމެއް ފެށިއްޖެ\nޗައިނާގެ ފަރާތުން މަކާއޯގައި ހުންނަވާ ވެރިޔާ އިމާރާތަކުން ވެއްޓި އަވަހާރަވެއްޖެ


Exclusive: Jinah gadha kanduge raalhuthakuge thereygai, anhenun vakivee aiy mahcchah, dharifulhunu fenunu, athaku nujehunu - One Online\n(ކ) ޖިނާހް އަދި އޭނާގެ އަންހެނުން ނާހިދާ. (ވ) ދެމަފިރިންގެ ހަތަރު އަހަރުގެ ދަރިފުޅު ޖުވެއިލް ---\nމިއަދުގެ އިރު، އުދަރެހުން އަރައިގެން އައީ ޖިނާހު އާދަމަށް އުފާވެރިކަން ގެނެސްދެމުންނެވެ. އެއްގޮތަށްވުރެ ގިނަ ގޮތުންނެވެ. ރަށުގައި މަސައްކަތް ކުރަމުން ޗުއްޓީއެއްގައި އައިސް މާލޭގައި ދިރިއުޅޭ ލޯބިވާ އަންހެނުންނާއި ލޮލުގެ ނޫރުފަދަ ދެ ދަރިންނާ ގާތުގައި ހުރެވޭތީއެވެ. ކުޑަ އާއިލާއާއެކު މިއަދު ރަށަށް ދިއުމަށް ފަށަން އޮތް ދަތުރާމެދު ކުރެވޭ އުންމީދުންނެވެ. ލިބޭ ކޮންމެ ޗުއްޓީއެއްގައި ރަށަށް ދިއުމަކީ ޖިނާހުމެންގެ އާދައެކެވެ. ނަމަވެސް އެއިން ކޮންމެ ދަތުރެއް ޖިނާހުގެ އަންހެނުންނާއި ދެދަރީންނަށް ހާއްސައެވެ.\nހަވީރު 4:15 އެވެ. މާލެއިން ރަށަށް ދިއުމަށް، އަންހެނުންނާއި ހަތަރު އަހަރުގެ ދަރިފުޅާއި ހަތް އަހަރުގެ ދަރިފުޅާ އެކު ޖިނާހުގެ ކުޑަ އާއިލާ ތިބީ ޑްރީމް ސްޕީޑް-2 ގައެވެ. ދަތުރު އޮތީ މާލެއިން ފުރައިގެން ވ. ފުލިދޫ އަށެވެ. ނަވާވީސް މީހުންގެ ޖާގައިގެ އެ ލޯންޗުގައި ތިބީ 12 މީހުންނެވެ. އޭރުވެސް މޫސުން ގޯހެވެ. ވައިގަދައެވެ. މަޖުބޫރު ދަތުރެއް ނޫނީ ނުކުރުމަށް ތަކުރާރުކޮށް ދިޔައީ އިލްތިމާސްތައް ކުރަމުންނެވެ. މާލެއިން ފުރައިގެން ގަދަ ވަޔާ ދެކޮޅަށް ބިޔަ ރާޅުތައް ކަފަމުންގޮސް، ޖިނާހުމެންގެ ލޯމައްޗަށް މާލެ ގެއްލިއްޖެއެވެ. ފަހަތަށް އެނބުރި ދާކަށް ކައްޕިގެ ވިސްނުމެއް ނެތެވެ.\nޖިނާހުގެ ކުޑަ އާއިލާއާއި 12 މީހުން ދަތުރުކުރަމުންދިޔަ ޑްރީމް ސްޕީޑް-2 ލޯންޗު ކ. ގުރައިދޫ ފަޅުތެރޭގައި --- ވަން ފޮޓޯ: ޖައުފަރު\nލޯންޗު ދަތުރުކުރީ މާލެއިން ފުރައިގެން ކ. އަތޮޅުގެ ދެކުނު ބިތުގެ ރަށްތަކުގެ ބޭރުން އަތޮޅުގެ އިރުމަތީން، ބޭރުންނެވެ. އޭރު ވައި ހުރީ ސީދާ ހުޅަނގަށްވުރެ ބޮޑަށް ހުޅަނގު ދެކުނުންނެވެ. މި ގޮތަށް ދަތުރުކުރީ ކިރިޔާވެސް މަޑެއް ލިބޭނީ އަތޮޅުތެރެޔަށްވުރެ މި މަގުން ދަތުރު ކުރީމަ ކަމަށް ބެލެވެ އެވެ. އެހެން ނަމަވެސް އެކްސްޕާޓުން ވަން އަށް ބުނިގޮތުގައި ވައި ހުރި މިސްރާބަށް ބަލާއިރު، އޮޅުވެލީން ނެއްޓި ދެކުނަށް ތަންކޮޅަކަށް ދުއްވާލާއިރަށް ނިވައި ކެނޑި ބާރު ރޯޅި ލޯންޗަށް އަރަން ފަށާނެ އެވެ. އަދި މިއަދުގެ ވައި ހުރި ބާރު މިނަށް ބަލާއިރު، ފުލިދޫ ކަނޑުގައި އަދި މާ އުސް ރާޅު ހުންނާނެ އެވެ.\nހާދިސާ ހިނގި ސަރަހައްދު، އަދި ހާދިސާގައި މަރުވި ނާހިދާ އާއި ގެއްލިފައިވާ ޖުވެއިލް --- ވަން އިންފޯގރްފިކްސް: ނަޒީމް ނައުޝާދު\nސަން ސިޔާމް އޮޅުވެލި ރިސޯޓު ފަސްދީ، މޭލެއްހައި ބޭރުން ދަތުރުކުރަނިކޮށް ކުއްލިއަކަށް ޖެހި ބޮޑު ރާޅާއެކު ލޯންޗު އަރި އަޅާލައި، ތިން މީހަކު ކަނޑަށް ވެއްޓުނެވެ. އޭގެ ތެރެއިން ދެ މީހުންނަކީ ޖިނާހުގެ އަންހެނުން ނާހިދާ އާއި ހަތަރު އަހަރުގެ ދަރިފުޅު ޖުވެއިލް ޖިނާހެވެ. އެއީ އަންހެނުންނާއި ހަތަރު އަހަރުގެ ދަރިފުޅު ދިރިތިއްބައި ޖިނާހަށް ފެނުނު އެންމެ ފަހު ވަގުތުކޮޅުވެސް މެއެވެ.\n"އެ ރާޅާއެކު އަންހެނުންނާއި ދަރިފުޅު ކަނޑަށް ވެއްޓުނީ. އެވަގުތު އަޅުގަނޑު ކަނޑަށް ފުންމާލިން. ރާޅު ބޮޑުކަމުން އެވަގުތު އެކަކު ވެސް އަތެއް ނުވި. އިރުކޮޅެއް ފަހުން އަތުޖެހުނީ އަންހެނުން އެކަނި. އޭރު އޮތީ މަރުވެފަ. ޑޮކްޓަރުންވެސް ބުނި ގެނައި އިރުވެސް އޮތީ މަރުވެފައޭ. ދަރިފުޅުވެސް ފެނުނު. އެކަމަކު އަތެއް ނުވި. ލޯ ކުރިމަތީގައި ގެއްލުނީ،" ކ. ގުރައިދޫގައި ހުރެ "ވަން"އާ ވާހަކަދައްކަމުން ރޮމުން ރޮމުން ޖިނާހު ކިޔައިދިނެވެ.\nއޭނާއަށް ރަނގަޅަށް ވާހަކައެއް ނުދެއްކުނެވެ. ޖިނާހުގެ އަންހެނުން މިވަގުތު އޮތީ ގުރައިދޫ ހެލްތު ސެންޓަރުގަ އެވެ. ދަރިފުޅު އަދިވެސް ނުފެނެއެވެ. ކުޑަ އާއިލާއާއެކު ފެށި ދަތުރުގައި މިވަގުތު ގުރައިދޫގައި ތިބީ ދޮށީ ދަރިފުޅާއި އޭނާއެވެ.\nހާދިސާގެ މައުލޫމާތު އެނގޭ މީހަކު "ވަން" އަށް ބުނީ، ލޯންޗު ދަތުރު ކުރަމުން ދިޔައިރު ވަރަށް އުސް ރާޅު ޖަހަމުން ދިޔަ ކަމަށެވެ. ލޯންޗު އަރިއަޅާލީ، ކުއްލިއަކަށް ޖެހި ރާޅަކާ އެކުގައި ކަމަށް ވެސް ބުންޏެވެ މި ހާދިސާގައި ލޯންޗުން ދަތުރުކުރި އެހެން މީހެއްގެ ބޯ ވަނީ ފަޅައިގެން ގޮސްފައެވެ. އަދި ލޯންޗުގެ ކެޕްޓަނަށް ނަފުސާނީ ގޮތުން އަސަރުކޮށްފައިވާ އިރު، އޭނާއަށް ވެސް އަދި ރަނގަޅަށް ވާހަކައެއް ނުދެއްކެއެވެ.\nގުޅޭ ޓެގު ކަނޑުމަތީގެ ހާދިސާތައް ކޯސްޓްގާޑް ކ. ގުރައިދޫ ވ. ފުލިދޫ މަރު


Indonesia boat vettun sarahahdhun insaanunge gunavanthah fennan fashaifi\nބޯޓު ވެއްޓުނު ސަރަހައްދުން ފެނުނު ބައެއް ސާމާނު-- ފޮޓޯ:ބީބީސީ\nއިންޑޮނޭޝިއާ ބޯޓް ވެއްޓުން ސަރަހައްދުން އިންސާނުންގެ ގުނަވަންތައް ފެންނަން ފަށައިފި\nއިންޑޮނީޝިއާގައި އޮޕަރޭޓްކުރާ ސްރިވިޖަޔާ އެއާގެ، ބޯއިން 737 މަރުކާގެ ފުލައިޓެއް ކަނޑަށް ވެއްޓުނު ހިސާބުން އިންސާނުންގެ ގުނަވަަންތަކާއި، އަންނައުނު ފެންނަން ފަށައިފި ކަމަށް، ރެސްކިޔު މަސައްކަތުގައި އުޅޭ ޓީމްތަކުން ރިޕޯޓް ކޮށްފި އެވެ.\n62 މީހުންނާއެކު ވެރިރަށް ޖަކާޓާއިން ފުރައިގެން އިރުމަތީ ކަލިމަންޓަން ޕްރޮވިންސްގެ ޕޮންޓަނަކް އަށް ދަތުރުކުރި ފްލައިޓް ކަނޑަށް ވެއްޓިފައިވާ ކަމަށާއި، ވެއްޓުނު ހިސާބު ހޯދިފައިވާކަމަށް އިންޑޮނޭޝިއާގެ ނޭވީއިން ވަނީ ބުނެފައެވެ. ފްލައިޓުން ދަތުރުކުރި އެއްވެސް މީހަކު ސަލާމަތް ވީކަމެއް އަދި އާންމުކޮށްފައެއް ނުވެއެވެ.\nއޮފިޝަލުން ވިދާޅުވަނީ ރެސްކިޔު ޓީމްތަކުން ސޯނާ ބޭނުން ކޮށްގެން ސަރަހައްދު ހޯދަމުން ގެންދާއިރު މަތިންދާބޯޓާ ގުޅުންހުރި ބައިތައް ފެންނަމުން އަންނަ ކަމަށާއި، ދަގަނޑާއި މެޓަލް ޝީޓްގެ ބައިތައް ވެސް ފެނިފައިވާ ކަމަށެވެ.\nސްރީވިޖާޔާ އެއާގެ ފްލައިޓް ވެއްޓުނު ސަރަހައްދުގެ ގިނަ މަސްވެރިން ވަނީ އެމީހުންނަށް ފްލައިޓުގެ ބައިތަކެއް ކަމަށް ބެލެވޭ ބައިތަކެއް ފެނިފައިވާކަމަށް ކަމާބެހޭ ފަރާތްތަކަށް ރިޕޯޓު ކޮށްފައެވެ.\nވެއްޓުނު ކަމަށްބުނާ މަތިންދާބޯޓް-- ފޮޓޯ:ބީބީސީ\nރެސްކިއު ޓީމްތަކާއި، ޑައިވަރުން އެސަރަހައްދުގައި މިހާރު ހަރަކާތްތެރިވަމުން އަންނަ ކަމަށް އިންޑޮނޭޝިއާގެ ނޭވި އިން ބުނެއެވެ.\nގެއްލިފައިވާ ބޯއިން 737-500 މަރުކާގެ މަތިންދާ ބޯޓު ބޭނުންކުރާތާ 27 އަހަރަށްވުރެ ގިނަ ދުވަސްވަނީ ވެފައެވެ.


ތާރީޚް: 17 ނޮވެމްބަރ 2019 ނަންބަރ:GS145/IUL/2019/035\nމިސްކޫލުގެ ނަންބަރ:GS145/IUL/2019/033 އިޢުލާން ތާރީޚް ނުބައިކޮށް ޖެހިފައިވާތީވެ އެއިޢުލާން ބާޠިލްކޮށް އަލުން އިޢުލާންކުރަމެވެ.\n2020 ވަނަ އަހަރު މި ސުކޫލްގެ އިމާރާތްތަކުގެ ސެކިއުރިޓީ ބަލަހައްޓައިދޭނެ ފަރާތެއް ހޯދުމާބެހޭ.\nވީމާ، މި މަސައްކަތް ކޮށްދިނުމަށް ޝައުޤުވެރިވެލައްވާ ފަރާތްތަކުން ތިރީގައިވާ ތާރީޚަށް މި ސްކޫލުގެ އޮފީހަށް ހާޒިރުވެ މަޢުލޫމާތު ސާފުކުރެއްވުމަށްފަހު، ކަނޑައެޅިފައިވާ ތާރީޚަށް އަންދާސީހިސާބު ހުށަހެޅުއްވުން އެދެމެވެ. އަންދާސީހިސާބު އޮންނަންވާނީ ސިޓީއުރައެއްގައި ބަންދުކުރެވިފައެވެ. އަންދާސީހިސާބު ބަލައިގަތުމާއި ކެނޑުން އޮންނާނީ ކަނޑައެޅިފައިވާ ތާރީޚުގައި އަންދާސީހިސާބު ހުށަހަޅުއްވާ ފަރާތްތަކުގެ ހާޟިރުގައެވެ.\nއަންދާސީ ހިސާބު ހުށަހަޅަންހަމަޖެހިފައިވާ ތާރީޚް\n25 ނޮވެމްބަރ 2019 ވާ ހޯމަ ދުވަސް\nމަޢުލޫމާތު ސާފުކުރުމަށް ޙާޟިރުނުވާ ފަރާތްތަކުގެ އަންދާސީހިސާބުތަކާއި، ގަޑިޖެހިގެން ގެންނަ އަންދާސީހިސާބުތައް ބަލައިނުގަނެވޭނެވާހަކަ ދަންނަވަމެވެ.\nސުންގަޑި: 25 ނޮވެންބަރު 2019 0000


މަގުމަތީގެ ސަލާމަތާ ރައްކާތެރިކަމާ ގުޅޭގޮތުން މަދަރުސަތުލް އިފްތިތާޙްގެދަރިވަރުންނަށް މަޢުލޫމާތު ދީފި\nބުދަ ،9 އޯގަސްޓް 2017 / 8:30\nޅ. ނައިފަރު މަދަރުސަތުލް އިފްތިތާޙްގައި ތަޢުލީމު ހާސިލްކުރަމުންދާ ދަރިވަރުންގެ ތެރެއިން ތެރެއިން ޔުނީފޯމް ހަރަކާތްތަކުގައި އުޅެމުންދާ ދަރިވަރުންނަށް މަގުމަތީގެ ސަލާމަތާއި ރައްކާތެރިކަމާ ގުޅޭގޮތުން މަޢުލޫމާތު ދީފިއެވެ.\nއޮގަސްޓް މަހުގެ 8 ވަނަ ދުވަހު ކުރިއަށް ގެންދިޔަ މަޢުލޫމާތު ދިނުމުގެ ޕްރޮގްރާމަކީ ނައިފަރު މަދަރުސަތުލް އިފްތިތާޙްގެ ޔުނީފޯމް ހަރަކާތްތަކުގައި އުޅެމުންދާ ދަރިވަރުންނަކީ އެއްގަމު ދަތުރު ފަތުރުގެ ޤާނޫނާއި ޤަވާއިދުތަކަށް އަހުލުވެރިވެފައިވާ ބަޔަކަށް ހެދުމުގެ ގޮތުން ނައިފަރު ޕޮލިސް ސްޓޭޝަނުން ކުރިއަށް ގެންދިޔަ ޕްރޮގްރާމެކެވެ.\nމި ޕްރޮގްރާމުގައި އެއްގަމު ދަތުރު ފަތުރުގެ ޤާނޫނާއި ޤަވާއިދުތަކާ ގުޅޭގޮތުންނާއި މަގުމަތީގެ ސަލާމަތާއި ރައްކާތެރިކަމުގެ ގޮތުން މަޢުލޫމާތު ދީފައިވެއެވެ. އެގޮތުން މަގުމަތީގައި އުޅޭއިރު ސަމާލުކަން ދޭންވީ ކަންކަމާއި އެއްގަމު ދަތުރު ފަތުރުގެ ޤާނޫނުގައިވާ މުހިންމު ބައިތަކާއި ޤަވާއިދާ ހިލާފުވުމުން އަޅާ ފިޔަވަޅުތަކާ ގުޅޭގޮތުން ދަރިވަރުންނަށް މަޢުލޫމާތު ދީފައިވެއެވެ.\nމަޢުލޫމާތު ދިނުމަށް ކުރިއަށް ގެންދިޔަ މި ޕްރޮގްރާމުގައި މަދަރުސަތުލް އިފްތިތާޙްގައި ތަޢުލީމު ހާސިލްކުރާ 33 ދަރިވަރުންނާއި އެސްކޫލުގެ ޕްރިންސިޕަލް އާއި ދެ ޓީޗަރު ބައިވެރިވެފައިވެއެވެ.\nމި ޕްރޮގްރާމުގައި މަޢުލޫމާތު ދީފައިވަނީ ނައިފަރު ޕޮލިސް ސްޓޭޝަނުގައި މަސައްކަތްކުރާ ފުލުހުންނެވެ.


Emme gina record hadhaafaivaa meehaa!\nއަޝްރިތާއަށް ގިނީޒްގެ ހަނދާނީ ފިލައެއް ހަވާލު ކުރަނީ\nދުނިޔޭގައި އެންމެ ގިނަ ރެކޯޑު ހަދާފައިވާ މީހާއަކީ ކާކު ހެއްޔެވެ؟ އަޝްރިތާ ފުރްމަން (ކެއިތު ފުރްމަން) އަކީ ދުނިޔޭގެ އެންމެ ގިނަ ރެކޯޑު ހަދާފައިވާ މީހާ އެވެ. އޭނާ އުފަންވެފައި ވަނީ 1954 ވަނަ އަހަރު އެވެ.\nގިނެސް ވޯލްޑް ރެކޯޑް ފޮތް އަލަށް ނެރުމުގެ މަދު ދުވަސްކޮޅެއް ފަހުން އޭނާ އުފަންވެފައިވުމަކީ ރެކޯޑު ހެދުމަށް އޭނާގެ ހިތުގައި ޝައުގުވެރިކަން އުފެދުނު ސަބަބަކަށް ވެދާނެ ކަމަށް އަޝްރިތާ ބުނެ އެވެ.\nދެހާސް ސަތާރަ ވަނަ އަހަރާއި ހަމައަށް އޭނަ 600 އަށްވުރެ ގިނަ ރެކޯޑު ހަދާފައި ވެއެވެ. އަދި 1979 ވަނަ އަހަރު ފުރަތަމަ ރެކޯޑް ހަދާފައިވާ އަޝްރިތާ މިއަދާ ހަމައަށް އޭނާގެ ރެކޯޑުތަކުގެ ތެރެއިން 226 ރެކޯޑު ވަނީ ދިފާއުކޮށްފަ އެވެ. އަދި އޭނާއަށް ގެއްލުނު ރެކޯޑްތައް އަލުން ހޯދަން މަސައްކަތް ކުރާނެ ކަމަށް ވެސް އޭނާ ބުނެ އެވެ.\nއަޝްރިތާގެ ފުރަތަމަ ރެކޯޑެއްގެ ގޮތުގައި 27،000 ޖަމްޕިންގް ޖެކްސް ހެދިއެވެ. ކަސްރަތެއްގެ ގޮތުގައި ފުމެމުން ހަދާ ޖަމްޕިންގް ޖެކްސް ހަދާފައިވާ މީހަކަށް އޭގެ ވިއްސަކަށް ހަރަކާތް ގެނައުމަކީ ވެސް ފަސޭހަ ކަމެއް ނޫންކަން އިހުސާސް ކުރެވިފަ ވާނެ އެވެ.\nއަޝްރިތާ ވެސް ފުރަތަމަ އެ ރެކޯޑު ހެދުމުގައި ވަނީ ފެއިލް ވެފަ އެވެ. ނަމަވެސް އިތުރު ހިތްވަރަކާއި އަޒުމާއެކު ހެދި ތަމްރީނުތަކަށް ފަހު އޭނާ ވަނީ އެކަން ކާމިޔާބު ކޮށްފަ އެވެ.\nއަޝްރިތާ ދުނިޔޭގެ އެންމެ ބޮޑު ހޫލާހޫޕް އަނބުރަނީ\nއޭގެ ފަހުން އެކި ކަހަލަ ރެކޯޑުތައް ގާއިމް ކުރަމުން މުޅި ދުނިޔެ ވަށައިގެން އޭނަ ދަތުރުކުރި އެވެ. އޭނަ ހާސިލްކޮށްފައިވާ ބައެއް ރެކޯޑުތަކުގެ ތެރޭގައި ޕޯގޯ ސްޓިކްއެއްގައި ފުމެމުން ފަރުބަދައަށް އެރުން، އެންމެ ގިނަ އަދަދަކަށް ދުލުން އަލިފާން ޓޯޗު ނިއްވުން، ހޫލާ-ހޫޕް އަނބުރަމުން ފަސް މޭލުގެ ރާސްތާއަކަށް ހުއްޓައިނުލާ ހިނގުން އަދި ދުނިޔޭގެ އެންމެ ބޮޑު ހޫލާ-ހޫޕް އެނބުރުމާއި 12 މޭލަށް ބުރު އުކަމުން ދިއުން ފަދަ ހެއްވާ ކަނތައްތަކެއްގެ އިތުރުން ނުރައްކާތެރި ކަންތައްތައް ވެސް ހިމެނެ އެވެ.\nއަޝްރިތާ ހަދާފައިވާ ނުރައްކާތެރި ރެކޯޑުތަކުގެ ތެރޭގައި ކަނޑުއަޑީގައި ބަޑިން ޖަހާ ދުނި ހިފުން، މިނިކާ ވަގެއް ގޮވައިގެން 35 މިނެޓް ތެރޭ ތިން މޭލަށް ސްކިޕް ކުރުމާއި ދަތްދޮޅީގައި އެކި ކަހަލަ ތަކެތި ބެލެންސްކުރުން -- އޭގެ ތެރޭގައި ކަރަންޓު ކީސް އަދި ވިނަ ކޮށަން ބޭނުންކުރާ މެޝިން ފަދަ ނުރައްކާތެރި ތަކެތި ހިމެނޭއިރު މަތިމައްޗަށް ޖަހާފައިވާ ޓްރެފިކް ކޯންއާއި ޕޫލް ޓޭބަލްގެ ކިއު ދަނޑިއާއި ބަރިއަކަށް ޖަހާފަ ހުރި ކުދި ބިއްލޫރި ތައްޓާއި ބައިސްކަލު ފަދަ ތަކެތި ވެސް ހިމެނެ އެވެ.\nމީގެ އިތުރުން ވެސް އެތައް ބައިވަރު ރެކޯޑެއް ހަދާފައިވާ އަޝްރިތާ އެންމެ ފަހުރުވެރިވާނެ ކަމަށް ބެލެވެނީ ދުނިޔޭގެ އެންމެ ގިނަ ރެކޯޑު ހެދި މީހާގެ ރެކޯޑު ހާސިލްކޮށްފައިވުމެވެ.


ދިވެހިރާއްޖޭގެ ޤާނޫނީ ރައީސްއަކީ މުޙައްމަދު ނަޝީދު – ޖަނާތާ ޕާޓީ – Maldivian Democratic Party\nދިވެހިރާއްޖޭގެ ޤާނޫނީ ރައީސްއަކީ މުޙައްމަދު ނަޝީދު – ޖަނާތާ ޕާޓީ\nދިވެހިރާއްޖޭގެ ޤާނޫނީ ރައީސުލްޖުމްހޫރިއްޔާއަކީ އަދިވެސް މުޙައްމަދު ނަޝީދު ކަމަށާއި، މިހާރުގެ ސަރުކާރަކީ ބަޣާވާތެއްކަމަށް އިންޑިޔާގެ އިނދިކޮޅު ޕާޓީ، ބަހަރްތިޔަ ޖަނަތަ ޕާޓީ( ބީ.ޖޭ.ޕީ)ގެ ރައީސް ސުބްރަމަނިއަން ސްވާމީ ވިދާޅުވެއްޖެއެވެ.\nއެމަނިކުފާނު އިއްޔެ ނެރުއްވި ނޫސް ބަޔާނެއްގައި ވިދާޅުވެފައިވަނީ، ރައީސް ނަޝީދަކީ ދިވެހިރާއްޖޭގެ ޤާނޫނީ ރައީސްކަމަށާއި، އެމަނިކުފާނު ބޭނުންފުޅު އިރަކު އިންޑިއަން ހައި ކޮމިޝަންގައި ހުންނެވޭނޭ ކަމަށެވެ.\nމީގެ އިތުރުން އެ ބަޔާނުގައި ވަނީ، ރާއްޖޭގެ މަސްރަހު މިހާރު އޮތް ގޮތުން ރާއްޖޭގެ ސަލާމަތީ ބާރުތަކުން އިންޑިއަން ހައިކޮމިޝަންގެ ތެރެއަށް ވަނުމުގެ ބިރު އެބައޮތް ކަމަށާއި، ހައިކޮމިޝަން ދިފާއު ކުރުމަކީ މިހާރު ކުރަން ޖެހޭ ކަމެއް ކަމަށެވެ. އަދި އެކަމަށްޓަކައި އިންޑިއާ ސިފައިން ރާއްޖެ ފޮނުވުމަށް އެޕާޓީން ވަނީ އިންޑިއާ ސަރުކާރަށް ގޮވާލާފައެވެ.\nރާއްޖޭގެ އޮލައިން ނޫހެއްކަމަށްވާ ސީ.އެން.އެމް އަށް ދެއްވި ޚާއްސަ ބަސްދީގަތުމެއްގައި ސުބްރަމަނިއަން ސްވާމީ ވިދާޅުވެފައިވަނީ، މިހާރުން މިހާރަށް ހައިކޮމިޝަނުގެ ހިމާޔަތައް އިންޑިއާ ސަރުކާރުން ފިޔަވަޅު އެޅުމަށް ގޮވާލައްވާ ކަމަށެވެ. އަދި އެއްވެސް ގައުމެއްގެ އިއްޒަތްތެރިން ބޭރު ގައުމެއްގެ ހައިކޮމިޝަން ނުވަތަ އެމްބަސީއަކަށް ވަޑައިގެންނެވުމުން ފޮނުވާނުލާނެ ކަމަށާއި އިންޑިއަން ހައިކޮމިޝަނުގެ ނިންމެވުމަށް ތާއީދު ކުރައްވާ ކަމަށް ސުބްރަމަނިއަން ސްވާމީ ވިދާޅުވިކަމަށް އެ ވެބްސައިޓްގައި ވެއެވެ. އަދި ނަޝީދު ބޭނުންފުޅު އިރަކު އެތަނުގައި ހުންނެވޭނެ ކަމަށާއި، އެތަނުން ވަޑައިގަންނަވަން ޖެހޭނީ ވެސް އަމިއްލަފުޅަށް ކަމަށް ގަބޫލު ކުރައްވާ ކަމަށް ވެސް ސުބްރަމަނިއަން ސްވާމީ ވިދާޅުވިއެވެ.


Sih'hathah Belumeh Nethi, Meghan Zika Virus Fethurifaiva Sarahdhakah Vadaigenfi - Vaguthu\nސިއްހަތައް ބެލުމެއް ނެތި، މޭގަން ޒިކާ ވައިރަސް ފެތުރިފައިވާ ސަރަހައްދަކަށް\nޕްރިންސް ހެރީ އާއި މޭގަން މާކެލް މިހާރު ކުރައްވަމުން ގެންދަވާ ރަސްމީ ދަތުރުފުޅުގެ ތެރެއިން މިއަދު ޒިކާ ވައިރަސް ފެތުރިފައިވާ ޓޮންގާގެ ސަަރަހައްދެއްގައި ހުރި ސްކޫލަކަށް ޒިއާރަތް ކުރުމުން އެދެމަފިރިންނަށް ސަޕޯޓްކުރާ އެތައް ބަޔަކު ކަންބޮޑުވުން ފާޅުކުރަމުން އެބަގެންދެއެވެ.\nގިނަ ބައެއްގެ ކަންބޮޑުވުން އިތުރުވެފައި ވަނީ މޭގަން މިހާރު އާލަސްކަންފުޅާއި އިންނެވުމުންނެވެ. މާބަނޑު އަންހެނުން ޒިކާ ވައިރަސް ފެތުރުމުގެ ބިރު އޮތް ސަރަހައްދުތަކަށް ޒިއާރަތް ނުކުރަން ސިއްހީ މާހިރުން ލަފާދެއްވައެވެ. އެއީ ބަނޑުގައި އޮންނަ ދަރިފުޅަށް ޒިކާ ވައިރަސް ޖެހި ދާއިމީ ނުކުޅެދުންތެރިކަމެއްގައި ކުއްޖާ މުޅި އުމުރު އުޅެން ޖެހިދާނެތީއެވެ.\nމޭގަން ޒިއާރަތް ކުރި ޓޮންގާ އަކީ މިދިޔަ މާޗް މަހުން ފެށިގެން ޒިކާ ވައިރަސްގެ ސަބަބުން ޑަބްލިއުއެޗްއޯ އިން ކެޓަގަރީ-1 ގެ ހާލަތު އިއުލާން ކޮށްފައި އޮތް ސަރަހައްދެކެވެ.\nރިޕޯޓްތައް ބުނާ ގޮތުގައި މޭގަން އާއި ހެރީ ޒިއާރަތް ކޮށްފައި ވަނީ ޒިކާ ވައިރަސްގެ ނުރައްކާ ބޮޑު ޖަންގައްޔެއްގައި ހުރި އެކަހެރި ސްކޫލަކަށެވެ. އެއީ ރާނީ އެލިޒަބަތުގެ ނަމަށް ނިސްބަތްވާ ސްކޫލެކެވެ. މޭގަން ހުރީ މަދިރިން ރައްކާތެރި ކޮށް ދޭނެ ފަދަ ހެދުމުގައި ނޫން ކަމަށް ބުނެ ވެސް އެތައް ބަޔަކު ދަނީ ކަންބޮޑުވުން ފާޅުކުރަމުންނެވެ.\nނަމަވެސް ސިއްހީ މާހިރުން ވިދާޅުވާ ގޮތުގައި ޒިކާ ވައިރަސް ފެތުރެމުންދާ ސަރަހައްދަކަށް މޭގަން ޒިއާރަތް ކުރުމަކީ މައްސަލައެއް ނޫނެވެ. އެއީ އެފަދަ ސަރަހައްދަކަށް ޒިއާރަތް ކުރާ ކޮންމެ މީހަކަށް ޒިކާ ވައިރަސްގެ އުނދަގޫ ފޯރުމުގެ ފުރުސަތު މާބޮޑަށް ނޯންނާތީއެވެ. ޒިކާ ވައިރަސްގެ އަސަރު ކުރުމުގެ ފުރުސަތު ބޮޑީ އެސަރަހައްދުތަކުގައި ދިރިއުޅޭ މީހުންނަށެވެ. އަދި މޭގަން ހުންނާނީ ޒިކާ ވައިރަސް އިން ސަލާމަތް ވެވޭނެ ބޭހެއް ނުވަތަ ލޯޝަނެއް ބޭނުން ކޮށްގެން ކަމަށް ގަބޫލު ކުރެވޭތީ އެއީ ވެސް އޮތް ހިތްހަމަޖެހުމެއް ކަމަށް ސިއްހީ މާހިރުން ވިދާޅުވެއެވެ.\nމޭގަން އާއި ޕްރިންސް ހެރީ މިހާރު ފައްޓަވައިގެން އުޅުއްވާ 16 ދުވަހުގެ ދަތުރަކީ އޮސްޓްރޭލިއާ އާއި ޓޮންގާ އަދި ފިޖީ އަށް ޒިއާރަތް ކުރުމަށް ފައްޓަވައިފާ ދަތުރެކެވެ.\nއޮކްޓޯބަރ 27, 2018 14:06\nބްލަޑް ސަކަރސް އޮފް ދި އިނަސްންޓް ޕަލެސްޓީނިއަންސް !


ވަކިވެގެން ދިޔައީ ފިލްމީ ދާއިރާގެ ބައްޕަ\nއަހުމަދު ހަމީދު އާދަމް 20 ފެބްރުއަރީ 2021\nގިނަ ފިލްމަތަކާއި ޑްރާމާތައް ކުޅުނު މަޝްހޫރު ފިލްމީ ތަރި ކޮއްޔަ ހަސަން މަނިކު ކޮވިޑް ބަލީގައި އިއްޔެ ވަނީ ވަކިވެ ގޮސްފަ އެވެ. މޮޅު އެކްޓަރެއްގެ ގޮތުގައި ފާހަގަ ކުރެވުނު ހަސަންގެ ހަޔާތަކީ ޝައުގުވެރި އެތައް ވާހަކަތަކަކުން ފުރިފައިވި ހަޔާތެވެ. އުމުރުން 67 އަހަރުގައި ހަސަން ވަކިވެގެން ދިޔައީ ހަޔާތުގައި ދިމާވި އުނދަގޫ އަދި ހިތްދަތި އެތައް ދުވަހަކަށް ފަހު އޭނާގެ ކުދިންނާއި ކާފަ ކުދިންނަށް އުފާވެރި ހަޔާތެއް ހޯދައި ދޭން ގިނަ މަސައްކަތްތަކެއް ކޮށްދީފައެވެ.\nހަސަނިކުގެ ހަޔާތާއި ގުޅޭގޮތުން އޭނާ ވަނީ ފިލްމެއްވެސް އުފައްދާފައެވެ. "އެ ބައްޕަ" ނަމުގައި އުފެއްދި ފިލްމުގައި ހަސަނިކުގެ ހަޔާތުގައި ދިމާވި އެންމެ ހިތްދަތި ދުވަސްތައް ދައްކުވައިދިނެވެ. ހަޔާތުގެ އެކި ވާހަކަތައް ހިއްސާކޮށް އޭނާ ވަނީ މީގެ ދެތިން އަހަރު ކުރިން ވަރަށް ހާއްސަ އިންޓަވިއެއް ވެސް ދީފައެވެ. ވީޓީވީގެ "ހަމީދުގެ މެހެމާންސަރާ" އަށް ހަސަނިކު ދިން އިންޓަވިއުގައި އޭނާ ވަނީ ދިރިއުޅުމުގެ އެކި ވާހަކަތައް ހިއްސާކޮށްފަ އެވެ. އެއީ އޭނާގެ ހަޔާތާއި ގުޅޭގޮތުން ދިން އެންމެ ތަފްސީލް އަދި އެންމެ ފަހުގެ އިންޓަވިއުއެވެ.\nހަސަން މަނިކުގެ ހަޔާތާ ގުޅޭގޮތުން އޭނާ ދިން އެންމެ ފަހުގެ އިންޓަވިއު: މި އިންޓަވިއުގައި ވަރަށް ތަފްސީލްކޮށް ދިރިއުޅުމުގެ ވާހަކަތައް ހިއްސާކުރި\nޅަައިރުގެ އެކަނިވެރި ދިރިއުޅުން\nހަސަނިކުގެ ޅަފުރައިގެ ދުވަސްތަކަކީ ވަރަށް އެކަނިވެރި ދުވަސްތަކެކެވެ. އޭނާ ބުނާ ގޮތުގައި ހަނދާން ހުންނަން ފެށީއްސުރެ މަންމައާ ބައްޕަގެ ކައިވެނި ވަނީ ރޫޅިފަ އެވެ. އެހެން ކަމުން ދިރިއުޅެމުން ދިޔައީ ހެންވޭރުގައި ހުންނަ ބައްޕަގެ ގޭގައި އެކަންޏެވެ. އެއީ ކިތަންމެ ބޮޑު ގެއެއް ނަމަވެސް ދިިރިއުޅުން ވަރަށް ނިކަމެއްޗެވެ. ފަގީރެވެ. ދިރިއުޅުން އޮތީ ވަރަށް އާދައިގެ ގޮތަކަށް ހަދާފައިވާ އެއްބައި ރާނާފައިވާ އަދި އަނެއްބައި ފަނުން ހުރި ގެއެއްގައެވެ. ކެއުން އޮންނަނީ މަންމަގެ ގެއިންނެވެ.\n"ބައްޕަގެ ހުރިހާވެސް އުންމީދަކީ އަޅުގަނޑު. ބައްޕަވެސް މަންމަވެސް އަޅުގަނޑަށް ވަރަށް ހެޔޮ. ނަމަވެސް ވަކިން އެހެން އުޅެން ޖެހުމުން ވަރަށް ބޮޑަށް އެކަނިވެރިކަން އިހުސާސްވި. ޅައިރުގެ ހަގީގީ އުފާތަކުން ވަރަށް ބޮޑަށް އުނިވެފައިވާ ކަމުގެ އިހުސާސް ކުރެވުނު،"\nހަސަނިކުގެ އުމުރުން 13 އަހަރުގައި އޭނާގެ ބައްޕަ ވަރަށް ބޮޑަށް ބަލިވެ ގައިގައި ފިތްތަކެއް ނެގިއެވެ. ޑޮކްޓަރަށް ދެއްކުމުން ޖުޒާމްބަލި ޖެހިފައިވާ ކަމަށް ބުނެ ބިޔާދޫގައި އެކަހެރި ކުރިއެވެ.\n"ޑޮކްޓަރު ވަގުތުން ބަލާފައި ބުނެފި މިއީ ޖުޒާމް ބައްޔޭ. ގެއަށް ވަދެލަން ވެސް ބައްޕައަށް އިތުރު ފުރުސަތެއް ނުލިބުނު. ވަގުތުން އެ ރަށަށް [ބިޔާދޫ] އަށް ގެންދިޔައީ. އެއީ ވަރަށް ދެރަވި ވަގުތެއް. ބައްޕަ ފެނުނު އެންމެ ފަހު ވަގުތު އެއީ،" ހަސަނިކު ބުންޏެވެ.\nހަސަން މަނިކު އޭނާގެ ބައްޕައާއެކު ދިރިއުޅުނު ގެ: 14 އަހަރުގައި ބައްޕަ ނިޔާވި --\nއެހިސާބުން އޭނާގެ ދިރިއުޅުން މުޅީން އެކަނިވީ އެވެ. ބައްޕަ ފެންނާނެ ކަމުގެ އުންމީދުގައި ހުއްޓާ ދެތިން މަސް ދުވަސް ފަހުން އިވުނީ ބައްޕަގެ މަރުގެ ހަބަރެވެ.\n"އޭރު އެކަންކަމާއި ހަވާލުވެ ހުންނަވާނީ އިމާދުއްދީން. އެ ބޭފުޅާ އެއް ދުވަހަކު ބައްޕަ އަރިހުގައި އައްސަވަނީ ކޮންކަމެއްހޭ ދެން އެންމެ ބޭނުންވަނީ. ބައްޕަ ދެންނެވި، އަޅުގަނޑުގެ ހުންނާނޭ ހަސަން މަނިކު ކިޔާ ކުއްޖެއް. އެންމެ ފަހަރަކު ނަމަވެސް އޭނާ ދެކިލަން ބޭނުމޭ،"\nހަސަނިކަށް ބައްޕަގެ އެ މެސެޖް ލިބުނުތާ ތިން ދުވަސްތެރޭ ބައްޕަ މަރުވެއްޖެ އެވެ.\nހަސަން މަނިކު ޒުވާން ދުވަސްވަރު ހެންވޭރުގެ ބައެއް މީހުންނާއެކު: އޭނާއަކީ ނަމޫނާ ޝަހުސިއްޔަތެއް\nދިރިއުޅުމުގައި ބޮޑެތި ގޮންޖެހުންތަކެއް\nހަސަނިކު ވަނީ ޖުމްލަ ހަތަރު ކައިވެންޏެއް ކޮށްފައެވެ. އެކަމަކު ކޮންމެވެސް ސަބަބަކާއި ގުޅިގެން ކޮންމެ ފަހަރަކުވެސް ކައިވެނި ރޫޅެނީ އެވެ. ފުރަތަމަަ ކައިވެންޏަށް ހަތް އަހަރެވެ. ދެވަނަ ކައިވެންޏަށް 10 އަހަރު އަދި ތިންވަނަަ ކައިވެންޏަށް ނުވަ އަހަރާއި ހަ މަހެވެ. ފަހު ކައިވެންޏަށްވީ އެންމެ ހަތް މަހެވެ.\nފުރަތަމަ ކައިވެނީގައި ވަރަށް ހިތި ތަޖުރިބާއެއް ކުރަން ޖެހުނެވެ. އެއީ ދުވަހަކު ވެސް އޭނާގެ ހަޔާތަށް އަންނާނެ ކަމަށް އޭނާ ހީކުރި ފަދަ ކަމެއް ނޫނެވެ. ހަޔާތުގެ ބައެއް ވާހަކަތައް ހިމަނައި އޭނާ ހެދި "އެ ބައްޕަ" ފިލްމުގެ ކުރީބައިގައި ދައްކައިދެނީ އަމިއްލަ ދިރިއުޅުމުގެ ހިތްދަތި ވާހަކަތަކެވެ. އޭނާ ވަނީ އެއްވެސް މީހެއްގެ އެހީއެއް ނެތި ކުޑަ ތިން ދަރިން އެތައް ދުވަހެއް ވަންދެން ބަލާފަ އެވެ.\nހަސަން މަނިިކު: 18 ފީޗާ ފިލްމެއްގައި މަސައްކަތް ކޮށްފައިވޭ\n"ފިލްމުގައި އެ އޮތީ ކަން ހިނގައިދިޔަ ގޮތް. އެ ކުދިންނާއެކު ވަރަށް ދަތި ހާލުގައި އުޅެން ޖެހުނު ދުވަސްތަކެއް އެއީ،" ވަރަށް ތަފްސީލްކޮށް އެ ވާހަކަތައް ހަސަން ވަނީ "މެހުމާން ސަރާ" ގައި ހިއްސާ ކޮށްފަ އެވެ.\nހަސަނިކުގެ ފުރަތަމަ ވަޒީފާއަކީ ބޭރު ދަތުރުކުރަން ދިއުމެވެ. ނަަމަވެސް އެ ފަހަރުވެސް ބޮޑު ތުހުމަތެއްކޮށް ގޭގައި ބަންދުކުރި އެވެ. އެއް އަހަރާ ހަ މަސް ދުވަހު އެ ބަންދުގައި ހުންނަން ޖެހުނެވެ.\nހަސަނިކު ދަތުރުކުރަން އުޅުނު ދުވަސްވަރު: ތުހުމަތުތަކެއް ކޮށް އަހަރު ދުވަހަށް ގޭގައި ބަންދުކުރި\nފިލްމީ މަސައްކަތުގެ ފެށުން\nހަސަނިކަކީ ވަރަށް ފަންނީ މީހެކެވެ. ކުޅިވަރަށް ބޮޑު ލޯތްބެއް އޮތް ނިއުރޭޑިއަންޓްގެ އެންމެ ބޮޮޑު ސަޕޯޓަރެވެ. އެ ކުލަބުގެ އެންމެ ލޯޔަލް ސަޕޯޓަރެވެ. އަދި އަތުލިޔުމުގައި ވެސް ވަރަށް ކުޅަދާނަ އެވެ.\nއެކްޓިންގެ ތެރެއަށް ހަސަނިކު ނެރެދިން ބޭފުޅަކީ ހައިވަކަރު ނަޖްމާއެވެ.\n"ނަޖުމާ އެއް ދުވަހަކު ފެނިގެން ބުނީ އެބައޮތޭ ޕްރޮގްރާމެއް، ކެރޭނެހޭ އަންނާށޭ 'ހަކުރާ ފެއާ' އަށް. ދެން ދިޔައިރު އެތާ ތިބި އަލީ މޫސާ އާއި ކަނީރު އަބްދުއްރަހީމް އާއި ޝާހިދު ވެސް،" ހަކުރާ ފެއާގައި އޮންނަ "ހަމަމިހާރު" ޕްރޮގްރާމްތަކުގައި މަޖާ ޑައިލޮގްތައް ކިޔައިގެން ވަނަ ހޯދި ހަނދާންތައް އާކޮށް ހަސަނިކު ބުންޏެވެ.\nހަސަން މަނިކު: ފިލްމީ ދާއިރާއިން ފެނުނު އެންމެ ހުނަރުވެރި އެކެއް --\nއޭގެ ފަހުން އޭރު ޓީވީއެމުން ގެނެސްދިން މަޝްހޫރު ކޮމެޑީ ޝޯ "ބަ ހަބަރު" އިން ފުރުސަތު ލިބުނެވެ. އެއީ ސަމަރުބްލޫ އިބްރާހިމް މަނިކު ފަހިކޮށްދެއްވި ފުރުސަތެކެވެ. އޭނާގެ ފުރަތަމަ ފިލްމަކީ ސޮޑާ މޮހޮދޭގެ "ލޯބިވެވިދާނެ" އެވެ. އެ ފިލްމު އަދި ބަހަބަރުން ހަސަނިކަށް ބޮޑު މަގުބޫލު ކަމެއް ލިބި ބެލުންތެރިންގެ ބޮޑު ލޯތްބެއް ލިބުނެވެ.\n"ލޯބިވެވިދާނެ" މިއީ ވަރަށް ހާއްސަ ފިލްމަކަށް ވެސް ވިއެވެ. މިއީ ބޮލީވުޑްގެ ކާމިޔާބު އެކްޓަރު ސަންޖޭދަތު އަދި އޭނާގެ ޅިޔަނު ބަންޓީ ވެސް ފެނިގެންދާ ފިލްމެކެވެ. ހަސަނިކުގެ އެންމެ އެކުވެރި ރީކޯ މޫސައާއެކު އެކްޓްކުރި މި ފިލްމު ނަގަން އެނބޫދޫފިނޮޅަށް ދިޔައިރު ސަންޖޭ އާއި އާއިލާވެސް ތިބީ އެ ތަނުގައި ޗުއްޓީ ހޭދަކުރާށެވެ. ފިލްމުގައި ސަންޖޭ ފެންނަން ދިމާވީ އެހެން ވެގެނެވެ.\nއިތުރު ފިލްމެއް ހަދަން އުންމީދުކުރި\nފިލްމީ މަސައްކަތާ މުޅީން ދުރަށްދާން ހަސަނިކު ހުރީ ވިސްނައިގެންނެވެ. އަދު 2016 ވަަނަ އަހަރުން ފެށިގެން އޭނާ ހުރީ އެ އުންމީދުގައެވެ. އެހާތަނަށް 18 ފީޗާ ފިލްމާއި ގިނަ ޑްރާމާތަކެއްގައި އޭނާ މަސައްކަތް ކޮށްފައިވެއެވެ.\nއެކި ޓީވީ ސްޓޭޝަންތަކުން އުފެއްދި ހެއްވާ މަޖާ ޓޯކް ޝޯތަކުގައި ވަރަށް ގިނައިން ބައިވެރިވެފައިވެއެވެ.\n"އެ ބައްޕަ" އަށް ފަހު އޭނާ ބޭނުންވީ ދެވަނަ ފީޗާ ފިލްމެއްގެ މަސައްކަތް ކުރާށެވެ. ބިރުވެރި ވާހަކައެއް ވެސް އޮތީ ލިޔެ ނިންމާފައެވެ. އަދި އެ ފިލްމު ސްކްރީން ކުރުމަށް ފަހު ދާއިރާ ދުރަށް ދިއުމަށް ހުރީ މުޅީން ނިންމައިގެނެވެ. ނަމަވެސް އެ މަސައްކަތް ނުކުރެވި އޮތީއެވެ.\nމާލޭގައި އެއް ދުވަސްވަރެއްގައި ހިންގި އެންމެ މަޝްހޫރު ރެސްޓޯރަންޓް ހިންގި މީހަކީ ވެސް ހަސަނިކެވެ. އެއީ "ލަންޓަން" ރެންޓޯރަންޓެވެ. އެ ވިޔަފާރީގައި ވަރަށް އުހަށް ވެސް ދިޔައެވެ. ގިނަ ދުވަސްތަަކަކު އުޅުނެވެ. އަމިއްލަ ގޭގެ އެންމެ ކޮޓަރިއެއްގައި ފެށި މަަސައްކަތް ވަރަށް ބޮޑަށް ފުޅާކޮށް ގޭގެ ބޮޑު ބައެއްގައި ރެސްޓޯރަންޓް ހަދައިގެން ހިންގިއެވެ. އަލުން އެ މަސައްކަތުގެ ތެރެއަށް ނިކުމެ ރަނގަޅު ވިޔަފާރިއެއް ފެށުމަކީވެސް ކުރި އުންމީދެކެވެ.\nހަސަން މަނިކު އޭނާގެ ދެ ދައްތައާއެކު: އޭނާގެ ހަޔާތުގައި އެ ދެ ދައްތަ ވަރަށް ހާއްސަ\nއެންމެ ބޮޑު އުފަލަކީ ދަރިން\nހަސަނިކު ބުނާ ގޮތުގައި ހަޔާތުގައި އެހާ އުފާވި ދުވަހެއް ނެތެވެ. އަލަށް ކުއްޖަކު ލިބުނު ދުވަހަކީ ކިތަންމެ އުފާވެރި ދުވަހަކަށް ވީނަމަވެސް އޭގެ ފަހުން އައި ހިތާމަވެރި ދުވަސްތަކުން ހުރިހާ އުފަލެއް ގެއްލުނު ފަދައެވެ. އޭނާގެ މުޅި ހަޔާތުގައި ވެސް އެންމެ ދެރަވީ ދަރިއަކު މަރުވި ދުވަހު އެވެ. އެއީ ހަސަންގެ ދެވަނަ ކައިވެންޏަށް ލިބުނު ލޭ އަޅާ ކުއްޖެކެވެ.\n"އެދަރިފުޅު ތިން އަހަރު ގެންގުޅުނިން. ދަރިފުޅު ނިޔާވި ދުވަސް އެއީ އެންމެ ދެރަވި ދުވަސް،"\nނަމަވެސް ދުނިޔޭގައި ތިބި ހަސަންގެ ކޮންމެ ކުއްޖަކާމެދު ވެސް އޭނާ ވަރަށް ފަހުރުވެރި ވެއެވެ. އޭނާގެ ހުރިހާވެސް އުފަލަކީ އެ ކުދިންނާއި ކާފަ ކުދިންނެވެ.\n"އެ ކުދިން [ދަރިން] ހިތުގައި ވަރަށް ބޮޑު ލޯތްބެއް އޮވޭ އަބަދު ވެސް އަޅުގަނޑަށް،"\nހަސަން މަނިކު އޭނާގެ އަންހެން ދަރިފުޅާއި ފަސް ފިރިހެން ކުދިންނާއެކު\n"އަޅުގަނޑު އަބަދުވެސް ހަނދާން ކުރިން އަޅުގަނޑުގެ އެ ނިކަމެތި ހާލުގައި އުޅުނު ދުވަސްތައް. އެ ހަނދާންތަކާއެކު ކުދިންނަށްޓަކައި ދިރިއުޅުން އާބާދުކުރީ. މިއަދު އިރާދަކުރެއްވިއްޔާ ގެ ވެސް މި ހުރީ ހެދިފައި. ކުދިންނަށް އުޅެވޭނެ ގޮތް މި ހުރީ ވެފައި. އަޅުގަނޑުގެ ދިރިއުޅުން އަޅުގަނޑަށް ކޮޅަށްޖެހިއްޖެ،"\nވަކިވެދިޔައީ ފިލްމީ ތަރިންގެ ބައްޕަ\nހަސަނިކުގެ ކުއްލި ވަކިވުމާއެކު ފިލްމީ ދާއިރާއަށްވެސް ވަނީ ފުން ހިތާމައެއް ގެނުވައިއެވެ. މި ފަހުން ފިލްމީ މަސައްކަތާއި ކިތަންމެ ދުރުގައި ހުރި ނަމަަވެސް ހަސަނިކުގެ ވަކިވެދިއުމާއެކު ދާއިރާގެ ކޮންމެ ފަންނާނަކަށް ބުނެވުނީ "ބައްޕަ" ވަކިވެއްޖެ ކަމަށް ބުނެފަ އެވެ.\nހުރިހާ ތަރިންގެ ނަޒަރުގައި ވެސް އެއީ ދާއިރާގައި އެ މީހުންގެ ބައްޕައެވެ.\n"އެއީ އަޅުގަނޑަށް ބައްޕައެއް ފަދަ. އަޅުގަނޑުމީ 'އެބައްޕަ' ޑައިރެކްޓްކުރި މީހާ. ހަސަން ބައްޕަގެ ކުއްލި ވަކިވުމާއެކު މުޅީން ހުއްޓިއްޖެ،" އަސަރާއެކު ޔޫސުފް ޝަފީއު ބުންޏެވެ.\nމިއީ ހުރިހާ ތަރިންގެވެސް ވާހަކައެކެވެ. މުޅި ސޯޝަލް މީޑިއާގައި ހަސަނިކަށް ހެޔޮ ދުއާއެވެ. ގެއްލިގެން އެ ދިޔައީ ވަރުގަދަ ހަރުދަނާ ޝަހުސިއްޔަތެކެވެ. ކުޅިވަރުގެ ޑައިހާޑް ފޭނެކެވެ. ނަމޫނާ ބައްޕައެކެވެ. މޮޅު އެކްޓަރެކެވެ.\nއަރުޝީފަށް ނެގީ 21/02/2021 10:08\nއެންމެފަހުން އަޕްޑޭޓްކުރީ 21/02/2021 10:08\nހަތަރު ގުރާފަކުން ކޮވިޑުގެ ބިޔަ ރާޅާއި ނުރައްކާ!\nއަހުމަދު ނާއިފު 8 މިނެޓު ކުރިން\nއަލީގެ ޕާސްޕޯޓު ދޫކޮށްލި މައްސަލަ އިސްތިއުނާފުކޮށްފި\nތިލަފުށިން ދުން އެރުމުގެ މައްސަލަ މިއަހަރު ހައްލުވާނެ: އެންވަޔަރަމަންޓް މިނިސްޓަރ\nނަވަލްނީއަށް ޒަހަރު ދިން ހާދިޘާއާ ގުޅިގެން ދަތިކުރުމުގެ ފިޔަވަޅު އަޅައިފި


އިޓަލީގައި ކުރިއަށްދާ "ޓީ.ޓީ.ޖީ ޓްރެވަލް އެކްސްޕީރިއަންސް" ފެއާގައި ރާއްޖެއިން ބައިވެރިވެއްޖެ އިޓަލީގައި ކުރިއަށްދާ "ޓީ.ޓީ.ޖީ ޓްރެވަލް އެކްސްޕީރިއަންސް" ފެއާގައި ރާއްޖެއިން ބައިވެރިވެއްޖެ\nއިޓަލީގައި ކުރިއަށްދާ "ޓީ.ޓީ.ޖީ ޓްރެވަލް އެކްސްޕީރިއަންސް" ފެއާގައި ރާއްޖެއިން ބައިވެރިވެއްޖެ\nއިޓަލީގެ ސިޓީއެއް ކަމަށްވާ ރިމިނީގައި ކުރިއަށްދާ "ޓީ.ޓީ.ޖީ ޓްރެވަލް އެކްސްޕީރިއެންސް" ފެއާގައި އެމްއެމްޕީއާރުސީއާއެކު ރާއްޖޭގެ ބައެއް ކުންފުނިތަކުން ބައިވެރިވެއްޖެއެވެ.\nމިއީ މޯލްޑިވްސް މާކެޓިންގ އެންޑް ޕަބްލިކް ރިލޭޝަންސް ކޯޕަރޭޝަން، އެމް.އެމް.ޕީ.އާރު.ސީގެ ފަރާތުން ރާއްޖޭގެ ފަތުރުވެރިކަން އިޝްތިހާރުކުރުމަށް އިޓަލީގައި ކުރިއަށްގެންދާ ހަރަކާތްތަކުގެ ތެރެއިން ހަރަކާތެކެވެ.\nއިޓަލީގައި ޓޫރިޒަމް ޓްރޭޑަށް އަމާޒުކޮށްގެން ބޭއްވޭ ފަތުރުވެރިކަމުގެ އެންމެ ބޮޑުއެއް ފެއާ ކަމުގައި "ޓީ.ޓީ.ޖީ ޓްރެވަލް އެކްސްޕީރިއެންސް" ފެއަރ ކުރިއަށްދާނީ އޮކްޓޯބަރ މަހުގެ9ވަނަ ދުވަހުން 11 ވަނަ ދުވަހުގެ ނިޔަލަށެވެ.\nއެމް.އެމް.ޕީ.އާރްސީ އާއެކު ފަތުރުވެރިކަމުގެ ދާއިރާގައި ހަރަކާތްތެރިވާ 25 ކުންފުންޏަކުން މި ފެއާގައި ބައިވެރިވެއެވެ. މި ފެއާގައި ރާއްޖޭގެ ފަތުރުވެރިކަން އިޓަލީ މާކެޓުގައި އިތުރަށް އިޝްތިހާރު ކުރެވޭނެ ގޮތްތަކާއިމެދު ފެއާގެ އެކި ބައިވެރިންގެ މެދުގައި މަޝްވަރާ ކުރެވިގެންދާނެއެވެ.\nމި ފެއާގައި ބައިވެރިވުމުގެ އެންމެ ބޮޑު އެއް މަގްސަދަކީ މި ފެއާ އަކީ އިޓަލީގައި ސީދާ ޓޫރިޒަމް ޓްރޭޑަށް އަމާޒުކޮށްގެން ހިންގޭ އެންމެ މުހިންމު ފެއާ އަށް ވެފައި، މިއީ އިޓަލީގައި ރާއްޖެ އިޝްތިހާރުކޮށް، ވިޔަފާރި އިތުރަށް ފުޅާކުރަން ހުޅުވިގެންދާނެ ދޮރަކަށްވެގެންދާނެތީކަމަށް އެމްއެމްޕީއާރުސީން ބުނެއެވެ. މި ފެއާ އަކީ އިޓަލީގައި އޮންނަ ފެއާއެއް ކަމުގައި ވިޔަސް، 90 ގައުމަކުން 2,131 އެގްޒިބިޓަރުން ބައިވެރިވެ އެވެ. އަދި 44,647 މީހުން މިފެއާއަށް ޒިޔާރަތްކުރާނެ ކަމަށް އަންދާޒާކުރެވެއެވެ.\nމި ފެއާގައި ރާއްޖޭގެ ތަމްސީލުކުރާނީ 64 އަކަމީޓަރުގެ ސްޓޭންޑެއްގައެވެ. އެގޮތުން ދިވެހިރާއްޖޭގެ ރީތިކަން ދައްކާލުމަށްޓަކައި ބޭނުންކުރެވިފައި ހުންނާނީ ރާއްޖޭގެ ހިތްގައިމު މަންޒަރުތަކެވެ. ރާއްޖޭގެ ސްޓޭންޑަށް ޒިޔާރަތްކުރާ މީހުންގެ އަދަދު އިތުރުކުރުމަށްޓަކައި ހިންގޭ ހަރަކާތްތަކުގެ ތެރޭގައި ސްޓޭންގައި ބެހެއްޓިފައިވާ އިންސްޓަގްރާމް ފްރޭމާ އެކު ފޮޓޯއެއް ނަގައި ވިސްޓްމޯލްޑިވްސްގެ ހޭޝްޓެޑާ އެކު އިންސްޓަގްރާމްކުރާ ފޮޓޯތަކުގެ ތެރެއިން އެންމެ ގިނަ ކޮމެންޓް ލިބޭ ފޮޓޯ އަކަށް ފުރަވެރި ރިސޯޓުން ދޭ ޗުއްޓީ ދަތުރެއް ލިބޭނެ އެވެ.\n"ޖާރނީ ޓު ދަ ސަނީ ސައިޑް"ގެ ދަށުން ކުރިއަށް ގެންދާ ރޯޑް ޝޯއެއް ވެސް އޮކްޓޫބަރ 14 ން 15 ގެ ނިޔަލަށް އިޓަލީގެ ރޯމް އަދި މިލާންގައި ކުރިއަށް ގެންދިޔުމަށް ވަނީ ހަމަޖެހިފައެވެ. މި ރޯޑް ޝޯގައި ރާއްޖޭގެ ފަތުރުވެރިކަމުގެ ދާއިރާއިން9ފަރާތަކުން ބައިވެރިވެއެވެ.\nރާއްޖެއަށް އެންމެ ފުރަތަމަ ޒިޔާރަތް ކުރި ފަތުރުވެރިން އައިސްފާވަނީ އިޓަލީއިންއެވެ. އިޓަލީ އަކީ ރާއްޖެއަށް ފަތުރުވެރީން އަންނަ އެންމެ ވަރުގަދަ އެއް މާކެޓެވެ. މި އަހަރުގެ އޮގަސްޓު މަހުގެ ނިޔަލަށް 92,162 ފަތުރުވެރިން އިޓަލީން ރާއްޖެއަށް ވަނީ ޒިޔާރަތް ކޮށްފައެވެ. މިއީ 2018 ގެ މި މުއްދަތާ އަޅާ ބަލާއިރު 32.1 އިންސައްތައިގެ ކުރިއެރުމެކެވެ.\nއެރޭބިއަން ޓްރެވެލް މާކެޓްގައި ވަރޗުއަލްކޮށް ރާއްޖެއިން ބައިވެރިވެއްޖެ\nކޯވިޑް19އިން އަރައިގަތުމަށް ކުރާ މަސައްކަތަށް 892.3 މިލިއަން ރުފިޔާ ޚަރަދުކޮށްފި\nކަޅުބިލަމަހުގެ ވިޔަފާރި ކުރުން ޢާންމުކޮށް ހުޅުވާލައިފި


ފުލުހުން ހިންގި އޮޕަރޭޝަނެއްގައި ކ. ހިންމަފުށިން 18 އަހަރުން ދަށުގެ ކުއްޖަކު ހައްޔަރުކޮށްފި\nހުކުރު ،31 މެއި 2019 / 23:02\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ކ. ހިންމަފުށި ޕޮލިސް ސްޓޭޝަނާއި އިންޓެލިޖެންސް ގުޅިގެން ހިންގި އޮޕަރޭޝަނެއްގައި 18 އަހަރުން ދަށުގެ ކުއްޖަކު ހިންމަފުށިން ހައްޔަރުކޮށްފިއެވެ.\nމިކުއްޖާ ހައްޔަރުކޮށްފައިވަނީ މާލެއިން ފުރައިގެން ހިންމަފުއްޓަށް ދަތުރުކުރަމުންދާ ފެރީ ދޯންޏަކުން ހިންމަފުއްޓަށް މަސްތުވާތަކެތި ގެންދާ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން މެއި 30 ވަނަ ދުވަހުގެ ރޭ 23:41 ހާއިރު ހިިންގި އޮޕަރޭޝަންގައެވެ.\nމިއޮޕަރޭޝަންގައި، އެ ފެރީ ދޯނިން ހިންމަފުއްޓަށް ފޭބި 18 އަހަރުން ދަށުގެ ކުއްޖާ ފުލުހުންގެ ބެލުމުގެ ދަށަށް ގެނެސް ބަލައިފާސްކުރިއިރު މީނާގެ އަތުގައި އޮތް ކޮތަޅެއްގެ ތެރެއިން، މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ޖޫސްޕެޓީ ކޮތަޅަކާއި މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ފަސް ސެލޯފިން ކޮޅާއި ތިން މޯބައިލް ފޯނާއި މޯބައިލް ފޯނުގެ ޗާޖަރެއް ފެނިފައިވެއެވެ.\nމި މައްސަލައިގައި ހައްޔަރުކޮށްފައިވާ ކުއްޖާގެ ބަންދާއިމެދު ގޮތެއް ނިންމުމަށް ކ. ހިންމަފުށި މެޖިސްޓްރޭޓް ކޯޓަށް ހާޒިރުކުރުމުން މިނިސްޓްރީ އޮފް ހޯމް އެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 10 ދުވަހުގެ މުއްދަތު ދީފައިވެއެވެ.\nމި މައްސަލަ ހިންމަފުށި ޕޮލިސް ސްޓޭޝަނުން ދަނީ ތަހުޤީޤުކުރަމުންނެވެ.


Midhiya aharu marine insurance ge gothugai 40 million rufiyaa dheefai vaane: Allied\n7 އޭޕްރީލް 2016 1 ކޮމެންޓް\nމިދިޔަ އަހަރު މެރިން އިންޝިއުރެންސްގެ ގޮތުގައި 40 މިލިއަން ރުފިޔާ ދީފައިވާނެ: އެލައިޑް\nމިދިޔަ އަހަރު ރާއްޖޭގައި ދުއްވާ ކަނޑު އުޅަނދުފަހަރުތަކަށް އެކި ހާލަތްތަކުގައި ލިބުނު ގެއްލުންތަކުގެ ބަދަލުގައި 40 މިލިއަން ރުފިޔާ ދީފައިވާނެ ކަމަށް އެލައިޑް އިންޝިއުރެންސް ކޮމްޕެނީއިން ބުނެފިއެވެ.\nއެކުންފުނިން އެހެން ބުނެފައިވަނީ މިއަދު ހޮޓެލް ޖެންގައި އެލައިޑް އިންޝިއުރެންސް ކޮމްޕެނީއާއި މޯލްޑިވްސް ޓްރާންސްޕޯޓް އޮތޯރިޓީއާ ދެމެދު މެރިން ހަލް އިންޝިއުރެންސް އާ ބެހޭ އެމްއޯޔޫއެއްގައި ސޮއިކުރުމުގެ ރަސްމިއްޔާތުގައެވެ.\nއެ ރަސްމިއްޔާތު ޝަރަފުވެރިކޮށްދެއްވީ އިކޮނޮމިކް މިނިސްޓަރު މުހައްމަދު ސައީދުއެވެ.\nއެ އެއްބަސްވުމުގެ ދަށުން ތައާރަފްކުރާ މެރިން ހަލް އިންޝިއުރެންސް ޕެކޭގްގެ ދަށުން ކަނޑު އުޅަނދު ފަހަރަށް ލިބޭ ހުރިހާ ގެއްލުމެއްގެ ޖުމްލަ ބަދަލު ލިބޭނެ ކަމަށް އެލައިޑް އިންޝިއުރެންސްއިން މައުލޫމާތު ދެއެވެ.\nމިހާރު ރާއްޖޭގައި ގާތްގަނޑަކަށް 14000 ކަނޑު އުޅަނދު ފަހަރު ރަޖިސްޓްރީ ކޮށްފައިވާ އިރު އޭގެ ތެރެއިން އިންޝިއުރެންސް ކޮށްފައިވާ އުޅަނދުތަކުގެ ތެރެއިން 34 އިންސައްތައަކީ އެ ކުންފުނީގައި އިންޝުއާކޮށްފައިވާ އުޅަނދުތައް ކަމަށް އެލައިޑްއިން މައުލޫމާތު ދެއެވެ.\nއަދި އިންޝިއުރެންސް ނުކޮށްތިބި ފަރާތްތަކަށް އިންޝިއުރެންސް ޕްރޮގްރާމުގައި ބައިވެރިވުމަށް އެލައިޑް އިންޝިއުރެންސް އާއި އިކޮނޮމިކް މިނިސްޓަރު މުހައްމަދު ސައީދު އަދި ޓްރާންސްޕޯޓް އޮތޯރިޓީއިން އިލްތިމާސް ކޮށްފައިވެއެވެ.\n14000 ކަނޑު އުޅަދުން ކޮންމެ އެއްޗަކުން 1000 ރޭޓުން ބެލިއަސް ހާދަ ލާރިއެކޭ އެއީ....


Dheenah furassaara kuraa massala hallu kuran raees committy eh ufadhavaifi | Mihaaru\nރައީސް އިބްރާހިމް މުހައްމަދު ސޯލިހް، ކެބިނެޓުގެ މިއަދުގެ ބައްދަލުވުން ކުރިއަށް ގެންދަވަނީ.---ފޮޓޯ: ރައީސް އޮފީސް\nދީނަށް ފުރައްސާކުރާ މައްސަލަ ހައްލުކުރަން ރައީސް ކޮމިޓީއެއް އުފައްދަވައިފި\n22 ޖެނުއަރީ 2019 - 18:41 133 comments\nއިސްލާމްދީނަށް އިހާނެތިކަން ރައްދުވާ ގޮތަށް ދައްކަމުންދާ ވާހަކަތަކާއި ހިނގަމުންދާ ކަންތައްތަކަށް ހައްލު ހޯއްދެވުމަށްޓަކައި ވަޒީރުންގެ މަޖިލިހުގެ ލަފާގެ މަތިން ރައީސް އުފެއްދެވި މި ކޮމިޓީގައި ތިއްބަވަނީ ހަތް ބޭފުޅެކެވެ.\nކޮމިޓީ ގައި ހިމެނިވަޑައިގަންނަވަނީ:\n1) ނައިބު ރައީސް ފައިސަލް ނަސީމް.\n2) ޑިފެންސް މިނިސްޓަރު މާރިޔާ އަހުމަދު ދީދީ.\n3) ހޯމް މިނިސްޓަރު އިމްރާން އަބްދުﷲ.\n4) ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން.\n5) އިސްލާމިކް މިނިސްޓަރު ޑރ. އަހުމަދު ޒާހިރު.\n6) ޔޫތު، ސްޕޯޓްސް އެންޑް ކޮމިއުނިޓީ އެމްޕަވަމެންޓް މިނިސްޓަރު އަހުމަދު މަހުލޫފް.\n7) ރައީސް އޮފީހުގެ ޗީފް އޮފް ސްޓާފް އަލީ ޒާހިރު.\nރައީސް އޮފީހުން ބުނީ މި ކޮމިޓީގެ މަސައްކަތަކީ ކަމާ ގުޅުން ހުރި ފަރާތްތަކާ މަޝްވަރާ ކޮށްގެން، އިސްލާމްދީނުގެ ގަދަރާއި ހައިބަތަށް އުނިކަން އަންނަ ގޮތަށް އަދި ދީނުގެ ނަމުގައި މީހުންގެ މުދަލާއި ފުރާނަ އަށް ގެއްލުން ލިބޭ ގޮތަށް ދައްކަމުންދާ ވާހަކަތަކަށް ހައްލު ހޯދައިދިނުން ކަމަށެވެ. މިހާރުން މިހާރަށް އެޅޭނެ ފިޔަވަޅުތައް އަދި ފަހުން މި ފަދަ ކަންްކަމަށް ހައްލު ހޯދުމުގައި އަޅާނެ ފިޔަވަޅުތަކާ މެދު ގޮތްތައް ނިންމުމަކީ ވެސް އެ ކޮމިޓީގެ ބޭނުމެއް ކަމަށް ރައީސް އޮފީހުން ބުނެ އެވެ.\nއެފަދަ މައްސަލަތައް ހައްލުކުރަން ރައީސް އިބްރާހިމް މުހައްމަދު ސޯލިހް ޚާއްސަ ކޮމިޓީއެއް އުފެއްދެވިއިރު، މި ފަހުން ވަނީ ސޯޝަލް މީޑިއާގައި އިސްލާމް ދީނަށް ފުރައްސާރަކޮށް ވާހަކަ ދެއްކުމުގެ މައްސަލަތައް ބޮޑުވެފަ އެވެ. އެހެންވެ، އެފަދަ މައްސަލަތައް ބަލާނެ ކަމަށް ފުލުހުން ބުންޏެވެ. އަދި އެކަމާ ގުޅިގެން ބައެއް މީހުން ވަނީ ފުލުސް އޮފީހަށް ގެންގޮސް ސުވާލު ވެސް ކޮށްފަ އެވެ.\nދީނަށް ފުރައްސާރަކުރާ މީހުންނާއި ދީނުގެ ނަމުގައި ހަރުކަށިކަމާއި އަނިޔާވެރިކަމަށް ހިތްވަރުދޭ މީހުން ހޯދައި އެކަން ހުއްޓުވަން މަސައްކަތް ކުރާނެ ކަމަށް އިސްލާމިކް މިނިސްޓްރީން ވެސް ވަނީ ބުނެފަ އެވެ. އެކަމަކު، މިހާތަނަށް އެފަދަ މީހުންނާ މެދު ގާނޫނީ ގޮތުން ފިޔަވަޅު ނާޅާތީ ވެސް ބައެއް މީހުން ދަނީ ކަންބޮޑުވުން ފާޅުކުރަމުންނެވެ.\nއިސްލާމް ދީނަށް ފުރައްސާރަކޮށް ވާހަކަ ދެއްކިކަމުގެ މައްސަލައެއް ފެންމަތިވެފައިވަނިކޮށް، ރައްޔިތުންގެ މަޖިލީހުގެ ކުރީގެ މެމްބަރު އިބްރާހިމް އިސްމާއިލް (އިބްރާ) މަޖީދީމަގުގައި ހިންގަވާ މަންދު ކޮލެޖުގެ މައި ދޮރުގެ ބިއްލޫރިގަނޑެއް ރޭ ވަނީ ތަޅާލައިފަ އެވެ.\nއިބްރާގެ ކޮލެޖުގެ ބިއްލޫރިގަނޑު ތަޅައިލީ އޭނާ އިސްލާމް ދީނަށް ފުރައްސާރަކޮށް ވާހަކަ ދައްކާ ކަމަށް ބުނެ، މައްސަލަގަނޑެއް އުފެދިފައިވަނިކޮށެވެ. އިބްރާ ވެސް ވަނީ އެ ވާހަކަތަކާ ގުޅިގެން ފުލުސް އޮފީހަށް ހާޒިރުކޮށްފަ އެވެ.\nއިތުރު ލިޔުންތައް ޕޮލިސް ދީން ރައީސް އިބްރާހިމް މުހައްމަދު ސޯލިހް ރައީސް އޮފީސް ރާއްޖޭގެ ދީނީ މައްސަލަތައް އިސްލާމް ސޯޝަލް މީޑިއާ ފޭސްބުކް ޓްވިޓާ ކެބިނެޓް ސަރުކާރު


Sun Siyam ah musaaraaa inaayathuge gothugai 20 million rufiyaa – Iru\nސަން ސިޔާމަށް މުސާރައާ އިނާޔަތުގެ ގޮތުގައި 20 މިލިއަން ރުފިޔާ\nމަޝްހޫރު ވިޔަފާރިވެރިޔާ އަދި މީދޫ ދާއިރާގެ މެމްބަރު އަހުމަދު ސިޔާމް މުހައްމަދު (ސަންޓްރެވެލް ސިޔާމް) އަށް އެއް އަހަރު ތެރޭ މުސާރައާއި އިނާޔަތުގެ ގޮތުގައި 20 މިލިއަނަށްވުރެ ގިނަ ރުފިޔާ ލިބިފައިވާ ކަމަށް މާލީ ބަޔާނުން ދައްކައިފިއެވެ.\nފާއިތުވެދިޔަ އެއް އަހަރު ދުވަހުގެ މުއްދަތުގައި ސިޔާމްއަށް މުސާރައިގެ ގޮތުގައި 20،190،417.49 ރުފިޔާ ލިބިވަޑައިގަންފައިވާއިރު، ހިއްސާތަކުން 887،520.00 ލިބި ވަޑައިގަންނަވައެވެ. މިއާއިއެކު ސިޔާމަށް 21،077،937 މިލިއަން ރުފިޔާ ލިބި ވަޑައިގެންފައިވެއެވެ.\nސިޔާމްގެ ފަސް ބޭންކް އެކައުންޓެއް ރާއްޖޭގައި ހުޅުވާފައިވާއިރު، މެލޭޝިއާ އާއި ސްރީލަންކާގައި ވެސް ސިޔާމްގެ ބޭންކު އެކައުންޓައް ވަނީ ހުޅުވާފައެވެ. އަދި 2018 ވަނަ އަހަރު އެސްބީއައި އިން ނެގި 1.5 މިލިއަން ޑޮލަރުގެ ލޯނަކާއި އެޗްއެސްބީސީ މެލޭޝިއާ ބްރާންޗުން ނަގާފައިވާ 4،080،000 މެލޭޝިއަން ރިންގިޓްގެ ލޯނަކަށް ވެސް ސިޔާމް ފައިސާ ދައްކަމުންދާ ކަމަށް މާލީ ބަޔާނުން ހާމަވެއެވެ.\nމަޖިލީހުގެ މެމްބަރުންގެ މާލީ ބަޔާން އާންމުކޮށްފައިވާއިރު، މަޖިލީހުގެ މެމްބަރުންގެ އަނބިންނާއި ދަރިންގެ މާލީ ބަޔާން އާންމު ނުކުރާ ގޮތަށް މަޖިލީހުގެ ގަވާއިދަށް ދާދިފަހުން ވަނީ އިސްލާހު ގެނެސްފައެވެ. ގަވާއިދަށް މި އިސްލާހު ގެންނަން ފާސްކުރީ 62 މެމްބަރުންގެ ވޯޓާއެކުއެވެ.


JP Ge Naaibu Raees Kamah Ahmed Saud Kurimathi Lahvaifi - vNews.mv\nޖޭޕީގެ ނާއިބް ރައީސްކަމަށް އަހުމަދު ސައުދު ކުރިމަތިލައްވައިފި\nއަހުމަދު ހަމީދު އާދަމް 03 July 2019, 00:34\nހުސްވެފައިވާ ޖުމްހޫރީ ޕާޓީގެ ނައިބު ރައީސް ކަމުގެ މަގާމަށް، އެޕާޓީގެ ކުރީގެ ރަޖިސްޓަރު އަދި ކައުންސިލް މެންބަރު އަހުމަދު ސައުދު ކުރިމަތިލައްވައިފިއެވެ.\nސައުދު ވަނީ، ޖޭޕީގެ ނައިބް ރައީސްކަމުގެ މަގާމަށް ޝައުގުވެރިކަން ފާޅުކުރައްވާ، ފޯމްވެސް ޕާޓީގެ އޮފީހަށް ހުށައަޅާފައެވެ.\nޖުމްހޫރީ ޕާޓީ އުފެދުނީއްސުރެ އެޕާޓީގެ މެންބަރެއްގެ ގޮތުގައި ދެމި ހުންނެވި ސައުދަކީ ޖުމްހޫރީ ޕާޓީގެ މުހިންމު މަގާމުތަކެއް މީގެ ކުރިން ފުރުއްވާފައިވާ ބޭފުޅެކެވެ. އަދި ޖޭޕީން ކުރިއަށް ގެންދިޔަ ކޮންމެ ސިޔާސީ މަސައްކަތެއްގައި އެންމެ އިސްކޮށް ނިކުންނަވާ ބޭފުޅުންގެ ތެރޭގައި ސައުދު ހިމެނިވަޑައިގަންނަވައެވެ.\nސައުދު ފާހަގަކުރެވިފައިވަނީ ޖުމްހޫރީ ޕާޓީގެ މަސްލަހަތު ހިފެހެއްޓުމުގައި މިހާތަނަށް ގިނަ ގުރުބާނީތަކެއްވެސް ވެވަޑައިގެންނެވި މެންބަރެއްގެ ގޮތުގައެވެ. އެގޮތުން ބައެއް އިންތިޚާބުތަކުގައި ވާދަކުރައްވަން ނިންމަވާ، އެކަންކަން އިއުލާނުކުރުމަށްފަހުވެސް، ޕާޓީގެ މަސްލަހަތަށް އިސްކަން ދެއްވާ ފަހަަތަށް ޖެހިވަޑައިގަތުން ފާހަގަކުރެވެއެވެ.\nޖޭޕީގެ ނާއިބް ރައީސްކަމުގެ މަގާމަށް ކުރިމަތިލެއްވުމަށްފަހު ވީނިއުސްއާއި ވާހަކަދައްކަވަމުން ސައުދު ވިދާޅުވީ އަމާޒަކީ ޖުމްހޫރީ ޕާޓީގެ ނާއިބް ރައީސްކަމުގައި ހުންނަވާ ޕާޓީގެ ލީޑަރުގެ ވިސްނުންފުޅާއެކު ޖޭޕީ ކުރިއަށް ގެންދިއުންކަމަށެވެ. އަދި ޖޭޕީގެ މެންބަރުންގެ އަދަދު ބޮޑުތަނުން އިތުރުކޮށް، މިހާރަށްވުރެ ވަރުގަދަ ޕާޓީއެއްގެ ގޮތުގައި ޖޭޕީ ހެއްދެވުންކަމަށެވެ.\nސައުދު، ޖުމްހޫރީ ޕާޓީގެ ރަޖިސްޓަރގެ މަގާމުގައި ހުންނެވި ދުވަސްވަރުވެސް ވަނީ އެތަށް ސަތޭކަ މެންބަރުންނެއް ޖުމްހޫރީ ޕާޓީގެ މެންބަރުޝިޕް ލިސްޓަށް އިތުރުކުރައްވާފައެވެ.\nޖުމްހޫރީ ޕާޓީގެ ނާއިބު ރައީސްކަމުގެ މަގާމު ހުސްވީ، މިދިޔަ އަހަރު ބޭއްވި ޖުމްހޫރީ ޕާޓީގެ ކޮންގްރެސްގައި އެޕާޓީގެ ނާއިބް ރައީސްކަމަށް އިންތިޚާބުކުރި ޑރ. އަބްދުﷲ މައުސޫމު އެ މަގާމުން އިސްތިއުފާ ދެއްވުމާއި ގުޅިގެންނެވެ. ޑރ މައުސޫމް އެމަގާމުން އިސްތިއުފާދެއްވީ މިދިޔަ ފެބްރުއަރީ މަހުގެ 28ވަނަ ދުވަހުއެވެ.\nޖުމްހޫރީ ޕާޓީން ބުނީ އެޕާޓީގެ ނާއިބް ރައީސްކަމުގެ މަގާމަށް ކުރިމަތިލުމުގެ ފުރުސަތު ހުޅުވާލާފައިވާކަމަށާ އަދި އެ ފުރުސަތު4ޖުލައިގެ ނިޔަލަށް އޮންނާނެކަމަށެވެ.


SunOnline: Ronaldo eiy maazee, Empoli athun balivumuge zinmaa eynaage bolugai neylhuveyne: Allegri\nރޮނާލްޑޯ އެއީ މާޒީ، އެމްޕޮލީ އަތުން ބަލިވުމުގެ ޒިންމާ އޭނާގެ ބޮލުގައި ނޭޅުވޭނެ: އެލެގްރީ\nޢަބްދުﷲ އައިމަން 29 Aug 2021, 13:24\nރޮނާލްޑޯއާއި އޭނާގެ ކުރީގެ ކޯޗު އެލެގްރީ ---\nއިޓާލިއަން ލީގުގައި ރޭ ޔުވެންޓަސް ކުޅުނު މެޗުން އަމިއްލަ ދަނޑުގައި އެމްޕޮލީ އަތުން ބަލިވުމުގެ ޒިންމާ އެ ޓީމު ދޫކޮށް މިފަހުން އިނގިރޭސިވިލާތުގެ މެންޗެސްޓާ ޔުނައިޓެޑަށް ބަދަލުވި ކްރިސްޓިއާނޯ ރޮނާލްޑޯގެ ބޮލުގައި ނާޅުވާނެ ކަމަށާއި، އެއީ މާޒީ ކަމަށް އެ ޓީމުގެ ކޯޗު މިސިމިލިއާނޯ އެލެގްރީ ބުނެފި އެވެ.\nއިޓާލިއަން ލީގުގައި ރޭ ކުޅުނު މެޗުން ޔުވެންޓަސް ބަލިވީ 1-0 ގެ ނަތީޖާއަކުންނެވެ. މި މެޗުން ޔުވެންޓަސް ބަލިވިއިރު، އެ ޓީމަށް އަދި ލީގުގައި މޮޅެއް ހޯދިފައެއް ނުވެއެވެ. އެގޮތުން ލީގުގައި ކުޅުނު ފުރަތަމަ މެޗުން ޔުވެންޓަސް ވަނީ އުދިނޭޒީއާ އެއްވަރުވެފައެވެ.\nކުރީ މެޗުގެ ފަހު ހާފުގައި ކުޅެން ނުކުތް ރޮނާލްޑޯ އާއި ޔުވެންޓަސްގެ ގުޅުން ގޯސްވެފައިވާކަން އޭރުވެސް މީޑިއާގައި ތިލަވި އިރު، އެ މެޗަށް ފަހު ކުލަބުގައި މަޑުކުރަން ބޭނުން ނުވާ ކަން ރޮނާލްޑޯ ޔުވެންޓަސްއަށް އެންގި އެވެ. އެއާ އެކު އޭނާ ބަދަލުވާނެ ކަމަށް އޭރު ބެލެވުނީ މެންޗެސްޓާ ސިޓީއަށެވެ. ސިޓީއާ އެކު އެއްބަސްވުމަކަށް ދާން ވާހަކަތަކެއް ދެކެވުނު ނަމަވެސް ފަހުވަގުތު ސިޓީން ވަނީ ރޮނާލްޑޯ ގެންދިއުމަށް ދެކެވުނު ވާހަތަކަށް ނިމުމެއް ގެނެސްފަ އެވެ.\nއެއަށްފަހު ދެން ފެނިގެން ދިޔައީ މީގެ 12 އަހަރު ކުރިން ރޮނާލްޑޯ ދޫކޮށްލި ކުލަބަކަށް އޭނާ އަނބުރާ ދިޔަތަނެވެ. އެހެން ނަމަވެސް ޔުވެންޓަސްއިން ރޮނާލްޑޯ ކަންތައް ކުރި ގޮތް ބަލައިނުގަަންނަ ކަމަށް ރިޕޯޓްތަކުން ވަނީ ބުނެފަ އެވެ. އެގޮތުން ރޮނާލްޑޯ ކުލަބު ދޫކޮށްލުމުން ޔުވެންޓަސްގެ އެއްވެސް ސޯޝަލް މީޑިއާ އެކައުންޓަކުން ވެސް އެކަން ހާމަކޮށްފައެއް ނުވެ އެވެ.\n"ރޮނާލްޑޯ ތިން އަހަރު ވަންދެން ޔުވެންޓަސްގައި ކުޅެފައި އެދިޔައީ. ގިނަ ގޯލުތަކަކާ އެކު އޭނާގެ މޮޅުކަން ކިތަންމެހާވެސް ދެއްކި. އެކަމަކު މިހާރު ރޮނާލްޑޯ ނެތްކަމުގެ ބަހަނާއެއް ނުދެއްކޭނެ،" ރޭގެ މެޗަށްފަހު އެލެގްރީ ބުންޏެވެ.\nއެލެގްރީ ބުނީ އޭނާގެ އަތުގައި އޮތް ޔުވެންޓަސްގެ ސްކޮޑަކީ ވެސް ވަރުގަދަ ސްކޮޑެއް ކަމަށެވެ. އެހެން ނަމަވެސް ކުޅުންތެރިން މިވަގުތު ތިބީ ބައިބައިވެފައި ކަމަށާއި، ހުރިހާ މެޗެއްގައި ޑޮމިނޭޓް ނުކުރެވޭނެކަން ގަބޫލުކުރަން ޖެހޭ ކަމަށެވެ.


Flat thakuge dhaaimy list furihama kuran aanmukoh shakuvaa hushahelheygoiy hadhaifi | Wathan.mv ފްލެޓުތަކުގެ ދާއިމީ ލިސްޓު ފުރިހަމަ ކުރަން އާންމުކޮށް ޝަކުވާ ހުށަހެޅޭގޮތް ހަދައިފި | Wathan.mv\nފްލެޓުތަކުގެ ދާއިމީ ލިސްޓު ފުރިހަމަ ކުރަން އާންމުކޮށް ޝަކުވާ ހުށަހެޅޭގޮތް ހަދައިފި\nހިޔާ މަޝްރޫއުގެ ފްލެޓުތަކުގެ ތެރެއިން ވަގުތީ ލިސްޓު އާންމުކޮށްފައިވާ ހަތަރު ކެޓަގަރީއަށް ޝަކުވާ ހުށަހެޅުމުގެ ފުރުސަތު އާންމުކޮށް ހުޅުވާލައިފި އެވެ.\nއާންމުކޮށް ފްލެޓުތަކުގެ ވަގުތީ ލިސްޓަށް ޝަކުވާ ހުށަހަޅަން ހުޅުވާލަނީ ފްލެޓަށް ކުރިމަތި ލައި ނުލިބޭ މީހުންނެވެ.\nމިއަދު ފްލެޓުތަކުގެ މައްސަލަ ބަލާ ކޮމިޓީން ކޮށްފައިވާ އިއުލާނެއްގައި ބުނީ މިފަހަރުގެ ދާއިމީ ލިސްޓު ފުރިހަމަ ކުރުމަށް ޓަކައި ހުރިހާ ފަރާތަކަށް ޝަކުވާ ހުށަހެޅުމުގެ ފުރުސަތު ހުޅުވާލާފައިވާ ކަމަށެވެ. އެގޮތުން ފްލެޓަށް އެދުނު މީހުންގެ ތެރެއިން ނުލިބޭ މީހުންނާއި ފްލެޓު ލިބިފައިވާ އެެހެން މީހަކާއި ގުޅޭގޮތުން ޝަކުވާ ހުށަހެޅިދާނެ ކަމަށެވެ.\nއަދި ފްލެޓަށް އެދި ކުރިމަތިލާފައިނުވާ މީހަކަށްވެސް ފްލެޓު ލިސްޓާއި ގުޅޭގޮތުން ޝަކުވާއެއް އޮތް ނަމަ ހުށަހެޅޭނެ ކަމަށް ބުނެފައިވެ އެވެ. ޝަކުވާ ހުށަހަޅަން ޖެހެނީ https://hcp.presidency.gov.mv/ މެދުވރިކޮށެވެ.\nއެ ކޮމިޓީން ބުނީ ދާއިމީ ލިސްޓު އެކުލަވާލާއިރު ޝަކުވާތަކަށް ރިޔާއަތް ކުރާނެ ކަމަށެވެ.\nވަގުތީ ލިސްޓު އިއުލާނުކޮށްފައިވަނީ ޑޮކްޓަރުންނާއި ނަރުހުންގެ ކެޓަގަރީ އާއި ނުކުޅެދުންތެރިކަން ހުންނަ މީހުންގެ ކެޓްގަރީ އެވެ. ދެން ވަގުތީ ލިސްޓު އާންމުކޮށްފައިވަނީ މާލޭ ރަށްވެހިންނާއި ޓީޗަރުންގެ ގެޓަގެރީގެ އެވެ.\nކުރީ ސަރުކާރުން ފްލެޓު ލިބޭނެ ކަމަށް އިއުލާނު ކުރި ލިސްޓު ބާކީކޮށް މިދިޔަ ހަފްތާގައި ވަނީ މި ކެޓަގަރީތަކުން ފްލެޓު ލިބޭ މީހުންގެ އާ ލިސްޓެއް އާންމު ކޮށްފައި އެވެ. މި ލިސްޓުތަކުން ވަނީ ކުރިން ފްލެޓު ލިބޭނެ ކަމަށް ލިޔުން ދޫކޮށްފައިވާ 100 އަށް ވުރެ ގިނަ ފަރާތްތައް އުނިކޮށްފައި އެވެ.\nމިކަމާއި ގުޅިގެން އިދިކޮޅު އަދި އޭރުގެ ސަރުކާރުގައި ތިއްބެވި ޕީޕިއެމްގެ ވެރިން ގެންދަވަނީ ފާޑުކިޔަމުންނެވެ.


TTM Maldives virtual ge main sponsor akah Ooredoo Maldives - Hali News\nޓީޓީއެމް މޯލްޑިވްސް ވަރޗުއަލްގެ މެއިން ޕާޓްނަރަކަށް އުރީދޫ މޯލްޑިވްސް\n14 November 2020, 17:37\nމިއަހަރުގެ ޓީޓީއެމް މޯލްޑިވްސް ވާޗުއަލްގެ މެއިން ޕާޓްނަރެއްގެ ގޮތުގައި އުރީދޫ މޯލްޑިވްސް ހަމަޖައްސައިފި ކަމަށް އެކުންފުނީން ވިދާޅުވެއްޖެއެވެ. ޓީޓީއެމް މޯލްޑިވްސް ވާޗުއަލްއަކީ ރާއްޖޭގައި ބާއްވާ އެންމެ ބޮޑު ބައިނަލްއަޤްވާމީ ޓްރެވެލް ޓްރޭޑް ފެއަރއެވެ. މި ފެއަރ ކުރިއަށްދާނީ މި ހިނގާ ނޮވެމްބަރު 24 އިން 26 ގެ ނިޔަލަށެވެ.\nޓީޓީއެމް މޯލްޑިވްސް ވާޗުއަލްގެ މެއިން ޕާޓްނަރަކަށް އުރީދޫ މޯލްޑިވްސް ހަމަޖައްސަވައި އެއްބަސްވުމުގައި އުރީދޫގެ ފަރާތުން ސޮއެކުރެއްވީ އެ ކުންފުނީގެ އެކްޓިން ޗީފް އެގްޒެކެޓިވް އޮފިސަރ ހުސައިން ނިޔާޒްއެވެ. އަދި އޯރކާ މީޑިއާ ގުރޫޕްގެ ފަރާތުން ސޮއެކުރެއްވީ އެ ކުންފުނީގެ ސީއީއޯ ޑރ. ހުސައިން ސަނީ އުމަރު ކަމަށް އުރީދޫން ވިދާޅުވެފައިވެއެވެ.\nމި އެއްބަސްވުމާއިއެކު އުރީދޫ މޯލްޑިވްސްއިން ރާއްޖޭގެ ފަތުރުވެރިކަމަށް އެހީތެރިވެދޭނެ ކަމަަށް އެކުންފުނީން ވިދާޅުވެފައިވެއެވެ. އުރީދޫ މޯލްޑިވްސްއިން ވަނީ މިއަހަރުގެ ތެރޭގައި ރާއްޖޭގެ ފަތުރުވެރިކަން ޕްރޮމޯޓްކުރުމަށް ޑެސްޓިނޭޝަން މާކެޓިންގ ކެންޕެއިނެއްވެސް ލޯންޗްކޮށްފައެވެ. މި ކެންޕެއިންގެ ތެރެއިން އުރީދޫގެ އަމާޒަކީ ދުނިޔޭގެ 10 ގައުމަކުން 117 މިލިއަން މީހުންނާއި ހަމައަށް ވާސިލްވެ ރާއްޖެ ޕްރޮމޯޓްކުރުން ކަމަށް ވެސް ވިދާޅުވެފައިވެއެވެ.\nޓީޓީއެމްގައި ބައިވެރިވާ ފަރާތްތަކަށް ޓީޓީއެމް ޓްރެވެލް ސަމިޓްގައި ބައިވެރިވުމުގެ ފުރުސަތު ލިބި، ޓީޓީއެމްގެ މެގަޒިންގައި ހިމެނުމުގެ ފުރުސަތު ލިބިގެންދާނެއެވެ. އިނގިރޭސި ބަހުން ނެރޭ ޓީޓީއެމް މެގަޒިންއަކީ ބައިނަލްއަޤްވާމީ އެކި ފެއަރތަކުގައިވެސް ރާއްޖެ ޕްރޮމޯޓްކުރުމަށް ބަހާނެ މެގަޒިނެއް ކަމަށް ވެސް ވިދާޅުވެފައިވެއެވެ.\nޓީޓީއެމްގައި ބައިވެރިވާ އެގްޒެބިޓަރުންނަށް ގިނަ ފައިދާތަކެއް ލިބިގެންދާނެ ކަމަށް ވެސް އުރީދޫން ވިދާޅުވެފައިވެއެވެ. އޭގެތެރޭގައި "ކަނެކްޓް" ސޮޕްޓްވެއަރ ބޭނުންކުރުމުގެ ފުރުސަތު ހިމެނެއެވެ. މި ސޮފްޓްވެއަރ މެދުވެރިކޮށް ކުރިއާލާ ބައްދަލުވުންތައް ހަމަޖައްސައި ބޭއްވުމުގެ މަގު ފަހިވެގެންދާނެއެވެ. މީގެއިތުރުންވެސް އެގްޒަބިޓަރުންނަށް އިވެންޓްގެ ތެރެއިން ކޮފީ، ސައި އަދި އެކި ބާވަތުގެ ބުއިންތައް ލިބިގެންދާނެއެވެ. އަދި ޓީޓީއެމް ހަރަކާތްތައް ނިންމާލާ ގާލާ އިވެންޓަށްވެސް ދައުވަތު ލިބިގެންދާނެ ކަމަށް ވެސް އުރީދޫން ވަނީ ވިދާޅުވެފައެވެ.


ކޮވިޑް-19 އަކީ "ޕެންޑެމިކް" އެއްގެ ގޮތުގައި ޑަބްލިއުއެޗްއޯއިން ކަނޑައަޅައިފި | Jazeera\tކޮވިޑް-19 އަކީ "ޕެންޑެމިކް" އެއްގެ ގޮތުގައި ޑަބްލިއުއެޗްއޯއިން ކަނޑައަޅައިފި - Jazeera\nކޮވިޑް-19 އަކީ "ޕެންޑެމިކް" އެއްގެ ގޮތުގައި ޑަބްލިއުއެޗްއޯއިން ކަނޑައަޅައިފި\nއައިމިނަތު ޔުމްނާ March 11, 2020 72 views0\nދުނިޔޭގެ އެކި ކަންކޮޅުތަކުގައި ފެތުރެމުންދާ ނުރައްކާތެރި ކޮރޯނާވައިރަސް ނުވަތަ ކޮވިޑް-19 އަކީ ޕެންޑެމިކްއެއްގެ ގޮތުގައި ޑަބްލިއުއެޗްއޯއިން ކަނޑައަޅައިފި އެވެ.\nޕެންޑެމިކްއަކީ މުޅި ދުނިޔެއަށް ބަލިމަޑުކަމެއް ފެތުރި ނުރައްކާވާ ހާލަތަކަށް ދިއުމެވެ. މީގެ ކުރިން ކޮވިޑް-19 ބަލަމުން ދިޔައީ އެޕިޑެމިކްއެއްގެ ގޮތުގަ އެވެ. އެޕިޑެމިކްއަކީ ވަކި ސަރަހައްދުތަކެއްގައި ވަރަށް ބޮޑަށް ބަލިމަޑުކަމެއް ފެތުރެމުންދިއުމުން ކިޔާ ހާލަތެކެވެ.\nޑަބްލިއު އެޗް އޯ ގެ ޑިރެކްޓަރ ޖެނެރަލް ޑރ ޓެޑްްރޯސް އަހާނޮމް ހިބްރިއީސަސް ވިދާޅުވެފައިވަނީ “ޕެންޑެމިކް”މިއީ ލުއިގޮތަކަށް ނުވަތަ ފަރުވާކުޑަކޮށް ދެކޭވަރަށް ވުރެން މާސީރިއަސް ކަމެއްކަމަށެވެ. ދުނިޔެއިން 4291 މީހުން މިހާތަނަށް ކޮވިޑް-19 ގެ ސަބަބުން މަރުވެފައިވާއިރު އެތައް ހާސްބަޔަކަށް ވަނީ މިވައިރަސް ޖެހިފައެވެ.\nމީގެ އިތުރުން ޑރ. ޓެޑްރޯސް ވިދާޅުވެފައިވަނީ ކުރިއަށް މިއޮތް ހަފްތާ ތަކުގައި އިތުރު މީހުންނަށް ވައިރަސް ޖެހުމާއި، މީހުން މިވައިރަސްގެ ސަބަބުން މަރުވުމާއި ވައިރަސް ފެތުރޭ މިންވަރު އިތުރުވުން އެކަށީގެންވާކަމެއް ވަނީ ވިދާޅުވެފައެވެ.\nޑރ ޓެޑްރޮސް ވިދާޅުވީ ކޮރޯނާވައިރަސް އިން ޖެހޭ ކޮވިޑް-19ގެ ކޭސްތައް މިދިޔަ ދެ ހަފުތާ ތެރޭ ޗައިނާ އިން ބޭރުގައި 13 ގުނަ އިތުރުވެފައިވާ ކަމަށެވެ. އޭނާ ވިދާޅުވީ ވައިރަސް ފެތުރިގެން ދިޔައިރު އެކަމާ ދެކޮޅަށް އެކަށީގެންވާ ގޮތެއްގައި މަސައްކަތްކުރެވިފައި ނުވާތީ ހިތާމަކުރައްވާ ކަމަށެވެ.\nޑރ ޓެޑްރޮސް ވިދާޅުވީ ސަރުކާރުތަކުން ވައިރަހާ ދެކޮޅަށް މިހާރަށް ވުރެ ސީރިއަސްކޮށް، ހަރުކަށި ފިޔަވަޅުތައް އަޅަންޖެހޭނެ ކަމާއި ގިނަ ގައުމަކުން ވަނީ މިއީ ހުއްޓުވިދާނެ ނުވަތަ ކޮންޓްރޯލް ކުރެވިދާނެ ވައިރަހެއްކަން ސާބިތުކޮށްދީފައި ކަމަށެވެ.


ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް، މާޅޮސްމަޑުލު ދެކުނުބުރީ ތުޅާދޫ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް، މާޅޮސްމަޑުލު ދެކުނުބުރީ ތުޅާދޫ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n5 ޖުލައި 2007، ރިފަރެންސް: PPS/2007/80\nއާދެ! މާޅޮސްމަޑުލު ދެކުނުބުރީގެ ބައެއް ރަށްރަށަށް އަޅުގަނޑު ކުރަމުން މިގެންދާ ޒިޔާރަތުގައި، މިވަގުތު އަޅުގަނޑު އައިސް މިހިރީ ތިޔަބޭފުޅުންގެ ލޮބުވެތި ރަށުގައި އާދެ! ތުޅާދޫގައި. ތުޅާދުއަށް އައުމާއެކީގައި، ތުޅާދޫގެ ލޮބުވެތި ވެރިންނާއި، ރައްޔިތުންނާއި، ސްކޫލްކުދިންނާއި، ސަރުކާރުގެ ދާއިރާތަކުގައި ވަޒީފާ އަދާކުރައްވާ މުވައްޒަފުންނާއި، ކޮމިޓީތަކުގެ މެންބަރުންނާއި، ޢާންމުކޮށް ދަންނަވަންޏާ ރަށުގެ ކުދިބޮޑު އެންމެން އަޅުގަނޑަށް ތިޔަ ވިދާޅުވި ވަރަށް ހޫނު މަރުޙަބާއަށްޓަކައި ތިޔަ ހުރިހާ ބޭފުޅުންނަށް ވަރަށް އިޚްލާޞްތެރިކަމާއެކު އަޅުގަނޑު ޝުކުރު ދަންނަވަން.\nއާދެ! އަޅުގަނޑަށް މަރުޙަބާ ވިދާޅުވުމާ ގުޅިގެން، ދެ ވާހަކައެއް އަޅުގަނޑު ދަންނަވާލަން ބޭނުންވޭ. އޭގެތެރެއިން އެއް ވާހަކައަކީ، ތުޅާދޫ ވަރަށްގިނަ ޢަދަދެއްގެ ރައްޔިތުން ދިވެހި ދިދަ ހިއްޕަވައިގެން ތިއްބެވި ތަން ފެނުމުން އަޅުގަނޑަށް އިޙްސާސްކުރެވުނު އުފަލުގެ ވާހަކަ.\nޝައްކެއްނެތް. އަޅުގަނޑުމެންނަކީ ދިވެހިން. އަޅުގަނޑުމެންގެ ފަޚުރަކީ ދިވެހިންގެ ބަޔަކަށް ވީކަން. ދިވެހިންނަކީ، ޒަމާނުއްސުރެ ވަރަށް މުއްސަނދި ތާރީޚެއް އަދި ސަޤާފަތެއް އޮތް ބައެއް. ދިވެހިންނަކީ، މާތްވެގެންވާ އިސްލާމްދީނުގެ ތެދުމަގުގައި ފައިތިލަ ސާބިތުކޮށްގެން ތިބި ބައެއް. އަޅުގަނޑުމެންގެ މި ޤައުމީ ޝަރަފު ރަމްޒުކޮށްދޭ އެއްޗަކީ އަޅުގަނޑުމެންގެ ދިދަ. އެހެންކަމުން، ތުޅާދޫގެ ވަރަށްގިނަ ލޮބުވެތި ރައްޔިތުން، ބޮޑެތި މީހުންނާއި، ކުޑަކުދިންނާއި، އަންހެނުންނާއި، ފިރިހެނުން، ދިވެހި ދިދަ ހިފައިގެން ތިބިތަން ފެނުމުން އަޅުގަނޑު އެކަމާ ވަރަށް ބޮޑަށް އުފާވި ވާހަކައާއި، އެކަމަށްޓަކައި ތުޅާދޫ ރައްޔިތުންނަށް ޝުކުރުދަންނަވާ ވާހަކަ ހަމަ ދަންނަވާލަން ބޭނުންވޭ.\nއާދެ! ޤައުމީ ދިދައިގެ ވާހަކަ ދައްކާއިރު، އަޅުގަނޑުމެން ވިސްނާލަންޖެހޭނެ، ޤައުމީ ދިދައަށްވުރެ އިސްކަންދެވޭ އެހެން ދިދައެއް ހުރެގެނެއް ނުވާނެކަން. ޤައުމީ ދިދައަށް ވުރެ ބޮޑުކޮށް ނެގިފައި ހުންނަ، ޤައުމީ ދިދައަށްވުރެ އުހަށް ނެގިފައި ހުންނަ، އެހެން އެއްވެސް ދިދައެއް ދިވެހިރާއްޖެއަކު ހުރެގެނެއްނުވާނެ. އެއީ، ރާއްޖޭގެ އިސްތިޤްލާލާއި، ސިޔާދަތާއި، ޤައުމިއްޔަތު ރަމްޒުކޮށްދޭ އެއްޗަކީ ދިވެހި ދިދަ ކަމަށްވާތީ. މިނުކުތާއަށްވެސް، ތުޅާދޫ ރައްޔިތުން ވިސްނާ ވަޑައިގަތުން އަޅުގަނޑު އެދޭތީ މިވާހަކަވެސް ދަންނަވާލީ.\nދެވަނަ ވާހަކައަކަށް ދަންނަވާލަން ބޭނުންވީ، ތުޅާދޫ ރައްޔިތުން ވިދާޅުވި މަރުޙަބާގެ ތެރޭގައި އަޅުގަނޑަށް ތާއީދުކުރެއްވުމުގެ ވަރަށް އިޚްލާޞްތެރި ޝުޢޫރުތަކެއް ފާޅުކުރައްވާފައިވާތީ އެކަމަށްޓަކައިވެސް އުފާކޮށް ތިޔަބޭފުޅުންނަށް ޝުކުރު ދަންނަވާ ވާހަކަ.\nއާދެ! ތިޔަބޭފުޅުން ވިދާޅުވި މަރުޙަބާގައި، ވަރަށްގިނަ ޢަދަދެއްގެ މީހުން ކުރިއަށް އޮތްތާނގައިވެސް އަޅުގަނޑަށް ތާއީދުކޮށްދެއްވާނެ ވާހަކައާއި، އަޅުގަނޑު މިމަގާމުގައި ހުންނަން ބޭނުންވާ ވާހަކަ ވިދާޅުވި. އެކަމަށްޓަކައި އެހެން ވިދާޅުވި ހުރިހާ ބޭފުޅުންނަށާއި، އެކަމަށް ތާއީދުކުރައްވާ ހުރިހާ ބޭފުޅުންނަށް އަޅުގަނޑުގެ ހިތުގެ އެންމެ ފުންމިނުން ޝުކުރު ދަންނަވަން. މިއީ އަޅުގަނޑު ރައީސްކަމާ ހަވާލުވިފަހުން ތުޅާދުއަށް އަންނަ ހަތަރުވަނަ ފަހަރު. މީގެކުރިން، އެންމެ ފަހުން އަޅުގަނޑަށް އާދެވިފައިވަނީ، 1998 ވަނަ އަހަރުގެ އޯގަސްޓް މަހު 24 ވަނަ ދުވަހު.\nތުޅާދޫ ރައްޔިތުންނަށް ކުރިމަތިވެފައިވާ ދަތިތަކުގެ ވާހަކަ ދެންމެ ތުޅާދޫ ބޮޑުކަތީބު އަލްފާޟިލް ޢުޘްމާނު ޢަލީގެ ވާހަކަފުޅުގައި ތަފްޞީލުކޮށް ވިދާޅުވެދެއްވައިފި. އެވާހަކަތައް އަޅުގަނޑު އިނީ ކަނުލައި އަޑުއަހަން. އަދި އޭނާ އެވިދާޅުވި ވާހަކަފުޅުތަކަކީ ޙަޤީޤީ ވާހަކަފުޅުތަކެއްކަން އަޅުގަނޑަށް ހަމަ ޤަބޫލުކުރެވޭ.\nޝައްކެއްނެތް. ތުޅާދުއަށް ދިމާވެފައިވާ އެންމެ ބޮޑު އެއްދައްޗަކީ ބިމުގެ ދަތިކަން. ގޯތި ދޭނެ ބިން ނެތުން. ތުޅާދުއަށްވަނީ އިތުރަށް ބިން ބޭނުންވެފައި. ތުޅާދުއަށް ދިމާވެފައިވާ ރަށްގިރުމުގެ މައްސަލައަކީވެސް، ވަރަށް ނުރައްކާތެރި ވަރަށް ބޮޑު މައްސަލައެއް. މިކަންކަމަށް ޙައްލު ހޯދުމަކީ ހަމަ މިހާރުވެސް ބޭނުންވެފައިވާ ކަންތައްތައް.\nއޭގެއިތުރުން، ރާއްޖޭގެ އެހެން ރަށްރަށަށްވެސް ބޭނުންވެފައިވާ ތަފާތު އަސާސީ ޚިދުމަތްތަކުގެ ވާހަކަ އޭނާގެ ވާހަކަފުޅުގައި ވިދާޅުވި. އޭގެތެރޭގައި ކަރަންޓުގެ ވާހަކަ. ނަރުދަމާގެ ނިޒާމު. ފެނުގެ ނިޒާމު. މިހެންގޮސް ރައްޔިތުންނަށް ބޭނުންވާ އަސާސީ ތަފާތު ޚިދުމަތްތައް ތުޅާދުއަށްވެސް ބޭނުންވާކަމަށް އޭނާ ވިދާޅުވި. އެވެސް ހަމަ ތެދެއް. ކޮންމެ ރަށަކަށްވެސް މިކަންތައްތައް ބޭނުންވޭ. މިކަންތައްތައް ކޮށްދެވޭތޯ ސަރުކާރުން ވަރަށް ބޮޑަށް މަސައްކަތް ކުރަމުން އެބަ ގެންދަމު.\nއެހެންނަމަވެސް، އެނގިވަޑައިގަންނަވާނޭ ފަދައިން އަޅުގަނޑުމެންގެ ރާއްޖެއަކީ، ވަރަށް ކުޑަކުޑަ ރާއްޖެއެއް. އަޅުގަނޑުމެންގެ ވަސީލަތްތައް ވަރަށް މަދު. އަޅުގަނޑުމެންގެ އާމްދަނީ ލިބޭނެ ގޮތްތައްވެސް މަދު. ސަރުކާރުގެ ބަޖެޓުވެސް އޮންނަނީ ވަކިވަރަކަށް ކުޑަކުރަންޖެހިފައި. މިކަންކަން މިހެން ހުރުމާއެކީގައި، މިދެންނެވި އަސާސީ ޚިދުމަތްތައް ދޭން ބޭނުންވާ ފެންވަރަށް، ދޭން ބޭނުންވާހާ އަވަހަށް ހުރިހާ ރަށަކަށް ދިނުމަކީ، ވަރަށްބޮޑު މައްސަލައަކަށް ވެފައި އޮންނަ ކަމެއް. އެހެންނޫންނަމަ އެ ކަންތައްތައް ކުރުމަކީ ދަތިކަމަކަށް ނުވާނެ.\nއެހެންވީމާ، މިކަން މިހެން ހުރުމާއެކީގައި ރާއްޖޭގައި މީހުން އުޅޭ ހުރިހާ ރަށަކަށް ސަރުކާރުން މިހުރިހާ ކަމެއް ކޮށްދެންޖެހޭނެކަމާއި، އެކަންތައްތައް ކުރެވޭނީ ވަކި އުޞޫލަކުން ވަކި ހަމަޔަކުންކަމާއި، އަދި އިސްކަންދޭ ވަކި ތަރުތީބަކުންކަން ތުޅާދޫ ރައްޔިތުންވެސް ޤަބޫލުކުރައްވާނެ ކަމަށް ހީކުރަން. އެހެންނަމަވެސް، މިކަމަކީ، ސަރުކާރުގެ ވިސްނުމުގައި އޮންނާނެ ކަމެއް. އަދި އެކަން ވީ އެންމެ އަވަހަކަށް ކުރެވޭތޯވެސް ސަރުކާރުން ގަދަ އަޅާ މަސައްކަތް ކުރަމުން ގެންދާނެ ކަމެއް. އެހެންވީމާ، އެވާހަކަ އަޅުގަނޑު ދަންނަވާލަން ބޭނުންވީ.\nއާދެ! މިރަށަކީ، ތިމާވެށީގެ ގޮތުން ވަރަށް ނުރައްކާތެރި ޙާލަތެއްގައިވާ ރަށެއް. މިދިޔަ މެއި މަހުގެ 15 އިން 17 އަށް ރާއްޖޭގެ ބައެއް ރަށްރަށަށް އުދައެރުމުގެ ހާދިސާގެ އަސަރު މިރަށަށްވެސް ވަނީ ކޮށްފައި. އަދި ކުރިންވެސް ދެންނެވިހެން މިރަށަކީ، ރަށް ގިރުމުގެ މައްސަލަ ވަރަށް ގިނައިން ކުރިމަތިވަމުންދާ ރަށެއް. އެހެންވީމާ، ތިމާވެށީގެ ކަންތައްތަކަށް އިތުރު ސަމާލުކަމެއް އަޅުގަނޑުމެން ދޭންއެބަޖެހޭ.\nރާއްޖެއަކީ ފަސްގަނޑު ތިރި ޖަޒީރާ ޤައުމަކަށްވާތީ، އަޅުގަނޑުމެންނަށް ކުރިމަތިވަމުން އަންނަ ތިމާވެށީގެ މައްސަލަތައް ވަރަށްގިނަ. ރާއްޖޭގެ ވަރަށްގިނަ ރަށްރަށް ދަނީ ގިރަމުން. ވަރަށް ގިނަ ރަށްރަށަށް ސުނާމީގެ ގެއްލުންތައްވެސް ވަނީ ލިބިފައި. އަދި އުދައެރުމުގެ ހާދިސާގެ ގެއްލުންތައްވެސް ވަރަށް ގިނަ ރަށްރަށަށް ދަނީ ލިބެމުން. މިކަންކަމަކީ ދުރާލާ މިކަންކަމުން ދިވެހި ޤައުމާއި ރައްޔިތުން ސަލާމަތްކުރުމަށްޓަކައި ވަރަށްގިނަ މަސައްކަތްތަކެއް ކުރަންޖެހިފައިވާ ކަންކަން.\nކަމަކީ ވަރަށް ބޮޑު ކަމެއް. އެއީ އަޅުގަނޑުމެންގެ ފުދުންތެރިކަން ހުރިވަރުން އަޅުގަނޑުމެންނަށް ކުރެވޭ ވަރަށްވުރެވެސް މާބޮޑު ކަމެއް. އެހެންވީމާ، ދުނިޔޭގެ ސަމާލުކަމަށް މިކަން ގެނައުމަކީ، ސަރުކާރުން އިސްކަންދީގެން ކުރަމުން އަންނަ ކަމެއް. 1987 ވަނަ އަހަރުން ފެށިގެން، އާދެ! މީގެ 20 އަހަރު ކުރިއްސުރެ ފެށިގެން ސީދާ އަޅުގަނޑުވެސް މިއަންނަނީ ރާއްޖެއަށް ދިމާވެފައިވާ ތިމާވެށީގެ މައްސަލަ ބައިނަލްއަޤްވާމީ ޖަލްސާތަކުގައި ހުށަހަޅަމުން. ދުނިޔޭގެ ޒަޢީމުންގެ ސަމާލުކަމަށް އެ މައްސަލަ ގެނެވޭތޯ މަސައްކަތްކުރަމުން. އ.ދގެ މަޖިލީހުގަޔާއި، ކޮމަންވެލްތުގަޔާއި، ސާކު ޤައުމުތަކުގެ ޖަލްސާގަޔާއި، އިސްލާމީ ޤައުމުތަކުގެ ޖަލްސާގަޔާއި، މިހެންގޮސް އަޅުގަނޑު ޙާޟިރުވާ ހަމަ ކޮންމެ ޖަލްސާއެއްގައިވެސް، ރާއްޖެއަށް ކުރިމަތިވެފައިވާ ތިމާވެށީގެ މައްސަލައިގެ ވާހަކަ ނުބުނެއެއް ނޯންނާނެ. އެ ވާހަކަ ވަރަށް އަސަރާއެކު އޮންނާނީ ދައްކާފައި. އޭގެ ސަބަބުން، ދުނިޔޭގެ ވަރަށްގިނަ ޤައުމުތަކުން މިކަން މިހާރު ޤަބޫލުކުރައްވާ.\nދުނިޔެ ހޫނުވަމުން އަންނަކަމާއި، ކަނޑުގެ ލޮނުގަނޑު އުފުލެމުން އަންނަކަމާއި، މޫސުމަށް ބަދަލު އަންނަކަމާއި، މިކަންކަމަކީ ދުނިޔޭގެ ބައެއް ބޮޑެތި ޤައުމުތަކުން މީގެކުރިން ޤަބޫލުކުރި ކަންކަމެއްނޫން. އަދި މިކަންކަން ވަމުން މިދަނީ އިންސާނުންގެ ފުށުންކަން އެއީވެސް، ދުނިޔޭގެ ބޮޑެތި ޤައުމުތަކުން އޭރު ޤަބޫލުކުރަމުން އައިކަމެއްނޫން. އިންސާނުންގެ ފުށުންނޭ މިދަންނަވަނީ، އިންސާނުން ކުރިއެރުމަށްޓަކައި ކުރާ މަސައްކަތްތަކުގެ ސަބަބުން، އެކިއެކި ކާރުޚާނާތަކުންނާއި އަދި ދިރިއުޅުމުގެ އެކިއެކި ވަސީލަތްތައް ބޭނުންކުރުމުން އެ އެއްޗެތިން އަރާ ދުމާއި، ވިހަ ގޭހާއި، އޭގެ ސަބަބުން ޖައްވަށްލިބޭ ނުސާފުކަމާއި، މިހުރިހާ ކަންކަމަކީ، ދުނިޔެ އިތުރަށް ހޫނުވަމުންދިޔުމަށް، އަދި ކަނޑުގެ ލޮނުގަނޑު އުފުލެމުން ދިޔުމަށް، އަދި މޫސުމަށް ތަފާތު ބަދަލުތައް އައުމަށް މެދުވެރިވާ ވަރަށްބޮޑު ސަބަބެއް. މިކަން ސައިންޓިފިކް ހޯދުންތަކުން މިހާރު ޔަޤީން ކުރެވިއްޖެ.\nމިވާހަކަތައް 1987 ވަނަ އަހަރު އަޅުގަނޑު ފުރަތަމަ ދެއްކިއިރު ދުނިޔޭގެ ގިނަ ޤައުމުތަކުން މިކަން ގަބޫލެއް ނުކުރޭ. ދުނިޔޭގެ ގިނަ ޤައުމުތަކުގެ ވެރިން މިވާހަކަ އައްސަވާފައެއްވެސް ނެތް. ބައެއް ބޭފުޅުން ފަހުން ވިދާޅުވިގޮތުގައި އެކަން އެބޭފުޅުންނަށް އެންމެ ފުރަތަމަ އެނގިވަޑައިގަތީވެސް އަޅުގަނޑު ދެއްކި ވާހަކައިން. އަޅުގަނޑަކީ ކާކުތޯ! ވަރަށް ކުޑަކުޑަ ޤައުމެއްގެ ވެރިޔަކަށް ހުރި މީހެއް. ތިންލައްކަ ނަފްސު ހަމަނުވާ ޤައުމެއްގެ ރައީސަކަށް ހުރި މީހެއް. ދުނިޔޭގައި އެބަހުރި އެއްހާސް މިލިޔަނަށްވުރެ ގިނަ އާބާދީ ހުންނަ ބައިވަރު ތަންތަން. އެއްހާސް މިލިއަން، ފައްސަތޭކަ މިލިއަން، ތިންސަތޭކަ މިލިއަން، ސަތޭކަ މިލިއަން، ފަންސާސް މިލިއަން މީހުން ދިރިއުޅޭ ވަރަށް މުއްސަނދި ޤައުމުތައް ދުނިޔޭގައި އެބަހުރި. އެކަމަކު އެތަންތާނގެ ވެރިންވެސް މިވާހަކަ އައްސަވާފައެއްނެތް. އަޅުގަނޑުމެންނަށް ޖެހުނީ އެންމެ ފުރަތަމަވެސް މިވާހަކަތައް ދައްކަން. އެހެންނަމަވެސް، މާތްﷲގެ ވާގިފުޅާއެކު، އަޅުގަނޑުމެން އެކަންޏެއްނޫން، ދިވެހިރާއްޖެއާއި އަދި ދިވެހިރާއްޖެފަދަ އެހެން ކުދި ޤައުމުތަކާއި އަދި ތިމާވެށީގެ ނުރައްކާތައް ކުރިމަތިވެފައިވާ އެނޫންވެސް ޤައުމުތަކުން މިވާހަކަ ތަކުރާރުކޮށް ބައިނަލްއަޤްވާމީ ޖަލްސާތަކުގައި ދައްކައިގެން އޭގެ ނަތީޖާ މިހާރު އިރާދަކުރެއްވިއްޔާ މިދަނީ ފެންނަމުން.\nމޫސުމަށް މިހާރު މިއަންނަ ބަދަލުތައް ދުނިޔެ ގަބޫލުކުރޭ. އޭގެ ސަބަބުތައްވެސް ގަބޫލުކުރޭ. ކީއްވެގެންވާ ކަމެއްކަންވެސް އެމީހުންނަށް މިހާރު ޔަޤީން ކުރެވިއްޖެ. އެހެންވީމާ، މިކަންކަން ފޫބެއްދުމަށްޓަކައި ނުވަތަ މިކަމުން ކުދި ޤައުމުތަކަށް ނުވަތަ އެނޫންވެސް ޤައުމުތަކަށް ކުރާނެ ނޭދެވޭ އަސަރުތަކުން އެޤައުމުތައް ސަލާމާތްކުރުމަށްޓަކައި ބައިނަލްއަޤްވާމީގޮތުން މިހާރު ފިޔަވަޅު އަޅަންފަށައިފި. ވަރަށް ލަސްވެގެންނަމަވެސް މިހާރު ފިޔަވަޅު އެބައެޅޭ. އަޅާ ފިޔަވަޅަކީ، އަދި މުޅިން މިކަމަށް ހައްލެއް ހޯދޭނެ ފިޔަވަޅެއް ކަމަކަށް އަޅުގަނޑު ނުދެކެން. އެހެނެއް ނުވެސް ދަންނަވަން. އެހެންނަމަވެސް، ކުރިއާ ޚިލާފަށް މިހާރު ފިޔަވަޅުތަކެއް އެޅެމުންދާތީ، އެއީވެސް މިކަމަށް ލިބުނު ކުރިއެރުމެއް ކަމުގައި އަޅުގަނޑުމެން ގަބޫލުކުރަންޖެހޭ.\nއޭގެތެރެއިން އެއްކަމަކީ ކިޔޯޓޯ ޕްރޮޓޮކޯލް. ކިޔޯޓޯގެ މުޢާހަދާ. އެއީ ކުދިޤައުމުތަކުން މަސައްކަތްކޮށްގެން ކުރެވިފައިވާ މުޢާހަދާއެއް. އޭގައި މިބުނަނީ ދުނިޔޭގެ ޞިނާޢީ ޤައުމުތަކުން އެކުރާ ޞިނާޢީ މަސައްކަތްތަކުގެ ސަބަބުން، ޖައްވުގެ ތެރެއަށް އަރަމުންދާ އެކިކަހަލަ ގޭސްތައް، އެއީ ގްރީންހައުސް ގޭސްގެ ނަމުން އެކިޔޭ ގޭސްތައް މަދުކުރުން. ވަކިވަރަކަށް ހިފަހައްޓަން. އެގޮތަށް އޮތީ ފާސްވެފައި. އެކަން ބައެއް ޤައުމުތަކުން މިހާރު ކުރަމުން އެބަދޭ. އޭގެ އަސަރުވެސް އިރާދަކުރެއްވިއްޔާ ކުރިއަށް އޮތްތާނގައި ފެންނާނެ.\nއެކަމަކު މިއީހަމަ ފުރަތަމަ ފިޔަވަޅެއް. ކިޔޯޓޯ މުޢާހަދާއަކީ، ތިމާވެށީގެ މައްސަލައަށް ފުރިހަމަ ޙައްލެއް ގެނެސްދޭނެ މުޢާހަދާއެއްނޫން. އޭގެ މައްޗަށް ބިނާކޮށް، އޭގެފަހުންވެސް ކިތަންމެ ކަންތައްތަކެއްވަނީ ކުރަންޖެހިފައި. އެހެންވީމާ، ބައިނަލްއަޤްވާމީގޮތުން ކުރިއަށްވުރެ ބޮޑަށް އެކަންތައްތައް ހަމަޖެއްސުމަށްޓަކައި މަސައްކަތް ކުރަމުންދާ ވާހަކަ އަޅުގަނޑު ދަންނަވާލަން ބޭނުން.\nއާދެ! މިކަންތައްތަކުގެ ނަތީޖާއެއްގެ ގޮތުން އަޅުގަނޑުމެންގެ ރާއްޖެއަށް މިއަންނަނީ ވަރަށް ބޮޑެތި ގެއްލުންތައް ލިބެމުން. ވަރަށްބޮޑެތި ނުރައްކާތައް ކުރިމަތިވަމުން. އޭގެތެރޭގައި ރަށްގިރުން، އުދައެރުން، މޫސުމަށް މިއަންނަ ބަދަލުތަކުގެ ސަބަބުން އާދަޔާ ޚިލާފަށް ބާރަށް ވައިޖެހި، އާދަޔާޚިލާފަށް ވިއްސާރަކުރުން، މިކަންކަމަށް ޙައްލެއް ގެނެވޭނީ މުޅި އިންސާނީ މުޖްތަމަޢު، މުޅި ބައިނަލްއަޤްވާމީ މުޖްތަމަޢު އެކުވެރިވެގެން، އެއްބާރުލައިގެން، އެއްމަޤްޞަދެއްގައި މަސައްކަތްކޮށްގެން. އެއީ، މިހާރު ބޭނުންވެފައިވާ ކަމަކީ.\nއެކަން އެހެންވިޔަސް، އަދި އެކަންވުމަށް ހުރަސްތަކެއް ހުރި ނަމަވެސް، ނުވަތަ ބަޔަކު އެމަސައްކަތް ކުރަމުން ދިޔަނަމަވެސް، އަޅުގަނޑުމެންގެ ރާއްޖޭގައި އަޅުގަނޑުމެން ކުރަންޖެހޭ ކަންތައްތައް އެބަ ކުރަންޖެހޭނެ. ބޭރު ބަޔަކު ނުވަތަ ބައިނަލްއަޤްވާމީގޮތުން ފިޔަވަޅުތަކެއް އަޅަންދެން އަޅުގަނޑުމެންނަކަށް މަޑުކުރެވޭކަށްނެތް. އަޅުގަނޑުމެންނަށްވެސް ކުރެވެން ހުރި ކަންތައްތަކެއް އެބަހުރި. އެއީ އަޅުގަނޑުމެންގެ ފަރުތައް ސަލާމަތްކުރުމާއި، އަޅުގަނޑުމެންގެ ގޮނޑުދޮށްތައް ސަލާމަތްކުރުމާއި، ގަސްކެނޑުން މަދުކުރުމާއި، ވެލިގައު ނެގުން މަދުކުރުމާއި، މިކަހަލަ ބައިވަރު ކަންތައްތަކެއް އަޅުގަނޑުމެންނަށް ކުރެވެން އެބަހުރި. އެކަންތައްތައް ސަރުކާރުން ވަރަށް ބޮޑަށް ކުރަމުން މިގެންދަނީ. މިކަންކަމާބެހޭ އެކިއެކި ގަވާއިދުތައް ހަދާ، އެކިއެކި އެކްޝަންޕްލޭން ހަދާ، އޭގައިވާގޮތުގެމަތިން ކަންތައްކުރުމަށް މީހުންނަށް ނަސޭހަތްދީ، އިރުޝާދުދީ، މިކަން ކުރަމުން މިގެންދަނީ. އޭގެ ސަބަބުންވެސް، އިރާދަކުރެއްވިއްޔާ ވަރަށްބޮޑު ތަފާތެއް އަޅުގަނޑުމެންނަށް ފެންނާނެ.\nއަޅުގަނޑުމެންގެ ތެރެއިން ހަމަކޮންމެ މީހަކަށްވެސް މިމަސައްކަތުގައި ބައިވެރިވެވިދާނެ. ކޮންމެ މީހެއްގެ ޙިއްޞާއަކީވެސް ހަމަ މުހިންމު ޙިއްޞާއެއް. އެ ޙިއްޞާތައް އެއްކޮށްލީމާ، އެވެގެންދާނީ ވަރަށްބޮޑު އެއްޗަކަށް. އޭގެ ނަތީޖާވެސް ރަނގަޅުވެގެންދާނެ. އެހެންވީމާ، ސަރުކާރުންވެސް، އަމިއްލަ ފަރާތްތަކުންވެސް، އަޅުގަނޑުމެންގެ ތިމާވެށި ރައްކާތެރިކޮށް، ޙިމާޔަތްކޮށް، އަދި ކުރިއަށް އޮތްތާނގައި ތިމާވެށީގެ މައްސަލަތަކުން އަޅުގަނޑުމެންނަށް ކުރިމަތިވެދާނެ ނުރައްކާތައް ކުޑަކުރުމަށްޓަކައި ކުރަންޖެހޭ މަސައްކަތްތައް ކުރުމަކީ ވަރަށް މުހިންމު ކަމެއް.\nދެންމެ ބޮޑުކަތީބުގެ ވާހަކަފުޅުގައި ވިދާޅުވިފަދައިން، ސަރުކާރުން ހިންގާ ބަނދަރުހެދުމާއި، ބިންހިއްކުމުގެ މަޝްރޫޢުގެ ދަށުން މިރަށުގެ ބަނދަރުހެދުމާއި ބިންހިއްކުމުގެ މަސައްކަތް އިރާދަކުރެއްވިއްޔާ މިއަހަރުގެ ތެރޭގައި ފެށޭނެ. މިއަހަރުގެ ޑިސެމްބަރުގައި މަހުގައި ފެށޭގޮތަށް މިހާރުވަނީ ހަމަޖެހިފައި. މިމަސައްކަތްކޮށްދޭނެ ބަޔަކު ހޯދުމަށް މިހާރުވަނީ ބީލަމަށް ހުށަހެޅިފައި. އެހެންވީމާ، އިރާދަކުރެއްވިއްޔާ މިކަން މާލަހެއްނުވެ ތިޔަބޭފުޅުންނަށް ފެނިވަޑައިގަންނަވާނެ.\nއާދެ! މިރަށަކީ، ކުރީގެ ދަތުރުތަކުގައިވެސް އަޅުގަނޑު ދަންނަވާފައިވާ ފަދައިން ވަރަށް ހީވާގި، މުރާލި ރައްޔިތަކު ދިރިއުޅުއްވާ ރަށެއް. ވަރަށް އުފެއްދުންތެރި ރައްޔިތަކު ދިރިއުޅުއްވާ ރަށެއް. އެވާހަކަ ބޮޑުކަތީބުގެ ވާހަކަފުޅުގައިވެސް ވިދާޅުވެއްޖެ. މިރަށުގެ ރައްޔިތުން ކުރައްވާ މައިގަނޑު މަސައްކަތްތަކަކީ، މަސްވެރިކަމާއި، ލިޔެލާޖެހުމާއި، ލާފެންކުރުން.\nމަސްވެރިކަމަކީ، އަޅުގަނޑުމެންގެ އިޤްތިޞާދުގެ އެންމެ މުހިންމު ބައި. މަސްވެރިކަން ތަރައްޤީކޮށް ކުރިއަށް ގެންދިޔުމަށް ސަރުކާރުން ވަރަށް ބޮޑެތި މަސައްކަތްތަކެއް ކުރާކަން ތިޔަބޭފުޅުންނަށް އެނގިވަޑައިގަންނަވާނެ. މިވޭތުވެދިޔަ އަހަރުތަކުގެ ތެރޭގައި ވަރަށްގިނަ މަޝްރޫޢުތަކެއްވަނީ ހިންގާފައި. އޭގެ ނަތީޖާވެސްވަނީ އަޅުގަނޑުމެންނަށް ފެނިފައި. އަޅުގަނޑުމެން ކުރިން މަސްވެރިކަން ކުރަމުން އައި ކުދިކުދި އުޅަނދު މިހާރު ފެންނާކަށްވެސްނެތް. މިހާރު އުޅަނދުތައް ބޮޑެތިވެގެންގޮސް އޭގެ ސަބަބުންވެސް ބަނދަރުތައް މިއޮންނަނީ ކުދިވެފައި. ބަނދަރު ހަދާނިމޭއިރު މިއޮންނަނީ އުޅަނދުތައް މާބޮޑެތިވެފައި. އަނެއްކާޖެހެނީ ބޮޑުކުރަން. މިއީ ތަރައްޤީގެ ސަބަބުން ދިމާވާ ކަންތައްތައް. މިއީ ގޯހެއްނޫން. މިއީ މިކަން ވާނެގޮތް. އެކަމަކު އެއީވެސް އަޅުގަނޑުމެންގެ ވިސްނުމުގައި ބަހައްޓަންޖެހޭނެކަމެއް. އެއީ، އަޅުގަނޑު ދާ ބައެއް ރަށްރަށުން އެބަބުނޭ މިރަށުގެ ބަނދަރު ކުޑަވެއްޖޭ.6އަހަރުކުރިންނޭ ބަނދަރު ހައްދަވާދެއްވީ. ދެން ބަލާލާއިރު އެއީ ތެދެއް. މިހާރު ހުންނަ ބޮޑެތި އޮޑިދޯނިފަހަރު ވެއްދޭކަށްނެތް. ވައްދައިގެން އަނބުރާލެވޭކަށްވެސްނެތް. ޖެހޭނީ ދެން ބޮޑުކުރަން. މިއީވެސް، ކުރިއަރަމުން ތަރައްޤީވަމުންދާތީ ދިމާވާ މައްސަލަތައް. އެހެންވީމާ، އެމައްސަލަތަކަށް އަޅުގަނޑުމެން ޖެހޭނެ ޙައްލު ހޯދަން.\nދަންނަވަން މިއުޅޭ ވާހަކައަކީ، ތުޅާދޫ ރައްޔިތުންނަކީ، މަސްވެރިކަމަށްވެސް ވަރަށް ކުޅަދާނަބައެކޭ. އެހެންވީމާ، އެކަންތައް ހަމަ ކުރިއަށް ގެންދަވާ، ތަރައްޤީ ކުރެއްވުމަކީ، މިރަށުގެ ރައްޔިތުންގެ ފައިދާއަށާއި، މުޅި ޤައުމުގެ ފައިދާއަށް ވަރަށް ބޭނުންވާ ކަމެކޭ.\nދެން ދަންނަވާލަންޖެހެނީ، ލިޔެލާޖެހުމާއި ލާފެންކުރުމަކީ، މިރަށުގެ މިކަމުގެ ހުނަރުވެރިން ވަރަށް މަޝްހޫރުވެފައިވާ ދެ މަސައްކަތޭ. އަތްތެރިމަސައްކަތުގެ ވަރަށް ގިނަ މަޢުރަޒުތަކުގައި މަތީވަނަ ހޯދަނީ މިރަށުގެ އެކަންކުރާ މީހުން. އެއީ، މުޅި ރާއްޖެއަށް ލިބޭ ފަޚުރެއް. މިރަށުގެ އެ ހުނަރުވެރި މަސައްކަތްތެރިން އެމަސައްކަތްކުރަނީ ވަރަށް މަތީ ފެންވަރަކަށް، ވަރަށް ރީތިކޮށް.\nއެތަކެތީގެ ބޭނުން އަޅުގަނޑުވެސް ވަރަށް ގިނައިން ކުރަން. ކުރަންވެސް ޖެހޭ. އެއީ ރާއްޖޭގެ ކޮންމެވެސް އެއްޗެއް، ރާއްޖޭގެ އުފެއްދުމެއް، ބޭރު ޤައުމުތަކުގެ ވެރިންނަށް ހަދިޔާކުރުމަށްޓަކައި. އެނގިވަޑައިގަންނަވާނެ ބޭރު ޤައުމެއްގެ ވެރިޔަކު ރާއްޖެ ވަޑައިގެންފިއްޔާ އެޤައުމެއްގެ ކޮންމެވެސް އެއްޗެއް އަޅުގަނޑުމެންނަށްވެސް ހަދިޔާކުރައްވާނެ. އަޅުގަނޑުމެން ރާއްޖެއިން ބޭރަށްދާ ފަހަރުފަހަރު، ނުވަތަ އެބޭފުޅުން ރާއްޖެ ވަޑައިގަންނަވާ ފަހަރުފަހަރު، އަޅުގަނޑުމެންވެސް ރާއްޖެއިން ކޮންމެވެސް އެއްޗެއް އެބޭފުޅުންނަށް ހަދިޔާކުރަންޖެހޭ. އެއީ ބައިނަލްއަޤްވާމީގޮތުން ކުރަންއޮންނަ މުޢާމަލާތެއް. ވަރަށް ރީތި އާދައެއް.\nއެގޮތަށް ރާއްޖެއިން ބޭރުގެ ޢިއްޒަތްތެރިންނަށް ދޭން އެންމެ ރަނގަޅު ހަދިޔާއަކަށް އަބަދުވެސް ވެފައި އޮންނަނީ ލާޖެހި އެއްޗެތި. އަތްތެރި މަސައްކަތުގެ އެކިއެކި އުފެއްދުންތައް. މިއީ ދުނިޔޭގެ ކުރިމަތީގައި، އަދި އެބޭފުޅުންގެ ކުރިމަތީގައި، ވަރަށް މަޤުބޫލު އެއްޗަކަށް އޮންނަނީ ވެފައި. އެހެންވީމާ، މިކަން ކުރިއަށް ގެންދިޔުމަކީ، މިރަށުގެ ރައްޔިތުންނަށްވެސް، ރާއްޖޭގެ އިޤްތިޞާދަށްވެސް، އަދި ސަރުކާރަށްވެސް ވަރަށްބޮޑު ފައިދާއެއްކުރާނެ ކަމެއް ކަމުގައި ދަންނަވާލަންޖެހޭ.\nއާދެ! މިރަށުގެ ތިންބޭކަލަކަށް އަތްތެރިމަސައްކަތުގެ ރޮނގުން ޢާންމު ޚިދުމަތުގެ ހިތްވަރުދިނުމުގެ އިނާމުވަނީ ސަރުކާރުން ދީފައިކަންވެސް މިފުރުޞަތުގައި އަޅުގަނޑު ހަނދާންކޮށްލަން ބޭނުން. މިތިން ބޭކަލުންނަކީ، 1993 ވަނަ އަހަރު މިރޮނގުން ހިތްވަރު ދިނުމުގެ އިނާމު ލިބިވަޑައިގެންނެވި، ތުޅާދޫ ކަރަންކާމާގޭ އަލްފާޟިލް ޢަބްދުއްރަޙްމާން އަބޫބަކުރާއި، 1992 ވަނަ އަހަރު އިނާމު ލިބިވަޑައިގެންނެވި ތުޅާދޫ ލިޔާގޭ އަލްފާޟިލް މުޙަންމަދު އިދުރީހާއި، 1994 ވަނަ އަހަރު އިނާމު ލިބިވަޑައިގެންނެވި ތުޅާދޫ އަސުރުމާގެ އަލްފާޟިލް ޢަލީ އަޙްމަދު. މި ތިންބޭފުޅުންނަށް މިފުރުޞަތުގައިވެސް އަޅުގަނޑު ތަހުނިޔާ ދަންނަވައި، މުބާރަކުބާދީ އަދާކުރަން.\nމި ރޮނގުން އުފާވެރި ޚަބަރެއް ދޭން އަޅުގަނޑު ބޭނުން. އާދެ! އެއީ ރާއްޖޭގެ އަތުމަސައްކަތާއި، އަތްތެރިމަސައްކަތުގެ އުފެއްދުންތައް ގަންނަން ލިބެން ހުންނަ މަރުކަޒެއް ހުޅުވުމުގެ މަސައްކަތް ސަރުކާރުން ކުރަމުން ގެންދާ ވާހަކަ. އެތަނަށް ކިޔާނީ "ނެޝަނަލް ހެންޑީކްރާފްޓް ސެންޓަރ." އެއީ "އަތްތެރިމަސައްކަތްތަކުގެ ޤައުމީ މަރުކަޒު." މިނަމުގައި އިރާދަކުރެއްވިއްޔާ ވަރަށް އަވަހަށް، ފަހަރެއްގައި މިމަހުތެރޭގައިވެސް، މިމަހު ފަހުކޮޅު އެމަރުކަޒު ހުޅުވިދާނެކަމުގެ މަޢުލޫމާތު އަޅުގަނޑަށްވަނީ ލިބިފައި.\nމިއިން ކުރާނީ ކޮންފައިދާއެއްތޯ! މިފަދަ މަރުކަޒެއް އުފެދުނީމާ، ދިވެހި އަތްތެރިމަސައްކަތުގެ އުފެއްދުންތަން އުފައްދާ ކޮންމެ ފަރާތަކުން އުފައްދާ ތަކެތި މިމަރުކަޒަށް ގަންނަގޮތަށްވަނީ ހަމަޖެހިފައި. މިއީ، ހަނދާނީ ހަދިޔާގެ ގޮތުގައި ވިއްކޭ ތަކެތި ކަމަށްވާތީ އެތަކެތި އުފައްދާ ފެންވަރަށްވެސް އެމަރުކަޒުން ބައްލަވާނެ. މާނައަކީ، ވަރަށް ރަނގަޅު ފެންވަރަކަށް ހެދިފައި ހުންނަ އަތުމަސައްކަތާއި، އަތްތެރިމަސައްކަތްތަކުގެ އުފެއްދުންތައް އެތަނަށް ބައްލަވައިގަންނަވާނެއޭ. އަދި އެތާނގައި ވިއްކަން ބަހައްޓާފައި ހުންނާނެ. އެހެންވީމާ، އެކަން އެއީ ވިޔަފާރިއެއްގެ ގޮތުގައި އެކަންކުރާ ބަޔަކަށްވެސް އާމްދަނީ ލިބޭގޮތަށް ހަމަޖެހިގެންދާނެކަމެއް. އަޅުގަނޑަށް ހީވަނީ އެއީ، އަޅުގަނޑުމެންގެ އަތުމަސައްކަތާއި އަތްތެރިމަސައްކަތްތައް ކުރިއަށް ގެންދިޔުމަށާއި، އަދި އެމަސައްކަތްކުރާ މީހުންނަށް އިތުރު އާމްދަނީ ލިބުމަށްޓަކައި ވަރަށް މުހިންމު ފިޔަވަޅެއްހެން. އެހެންވީމާ، އެ ކަންވެސް އިރާދަކުރެއްވިއްޔާ ވަރަށް އަވަހަށް ކުރެވޭނެ ވާހަކަ ދަންނަވަން.\nއާދެ! ރާއްޖެއަށް މިއަންނަ ސިޔާސީ އިސްލާހީ ބަދަލުތަކުގެ ވާހަކަވެސް ދެންމެ ބޮޑުކަތީބުގެ ވާހަކަފުޅުގައި ވިދާޅުވެއްޖެ. ތެދުފުޅެއް. ރާއްޖެއަށް ޒަމާނީ ޑިމޮކްރަސީއެއް ގެނައުމަށްޓަކައި ވަރަށް ބޮޑެތި މަސައްކަތްތަކެއް މިގެންދަނީ ކުރަމުން. އޭގެތެރޭގައި، ރާއްޖޭގައި ސިޔާސީ ޕާޓީތައް އުފެއްދުމާއި، ޤާނޫނު އަސާސީ އިސްލާހުކުރުމާއި، އިންސާނީ ޙައްޤުތަކާބެހޭ ކޮމިޝަނެއް އުފެއްދުމާއި، ޚަބަރުފަތުރާ ވަސީލަތްތަކުގެ މިނިވަންކަން ހަރުދަނާކޮށް ފުޅާކުރުމާއި، އަދި ޖިނާއީ ޢަދުލުގެ ނިޒާމު ހަރުދަނާކޮށް ފުރިހަމަ ކުރުމާ، އެކަހަލަ ވަރަށްގިނަ މަސައްކަތްތަކެއް މިހާރު އެދަނީ ކުރެވެމުން. އޭގެ ބޭނުމަކީ، އެކަންކަމުގެ ފައިދާ ރައްޔިތުންނަށް ލިބުން. ރައްޔިތުންނަށް ސިޔާސީގޮތުން ހަރަކާތްތެރިވެވޭނެ ދާއިރާ ފުޅާކުރުން. އެންމެންގެ ޚިޔާލާއި ޝުޢޫރު އޮޅުންފިލުވައިގެން ރައްޔިތުން ބޭނުންވާގޮތަށް ދައުލަތުގެ ކަންތައްތައް ހިންގަމުން ގެންދިޔުން. ދުނިޔޭގެ ކުރިއަރާފައިވާ އަދި ކުރިއަރަމުންދާ އެހެން ޤައުމު ތަކުގައިވެސް އޮންނަފަދަ ހަރުދަނާ ސިޔާސީ ނިޒާމެއް ރާއްޖޭގައި ޤާއިމުކުރުން. މިމުހިންމު ބޭނުންތަކަށްޓަކައި މިކަންތައްތައް ކުރަމުން މިގެންދަނީ.\nއެކަމުގައި އަޅުގަނޑުމެން ވިސްނާލަންވީ ނުކުތާއަކީ، ޕާޓީތައް އުފެދުމަކީ ރައްޔިތުންގެ މެދުގައި ކޮންމެހެން ބައިބައިވުން އުފެދެންވީ ކަމެއް ނޫންކަން. އެއީކީ، އެއްބަޔަކު އަނެއްބަޔަކާ ދިމާކޮށް ޙަމަލާދޭން އޮތް ފުރުޞަތެއް ނޫންކަން. ތަފާތު ޚިޔާލުގެ މީހުން، ތަފާތު ސިޔާސަތުތައް ޤަބޫލުކުރާ މީހުން، ތަފާތު ޕާޓީ އުފައްދާނީ. އެއަކު މައްސަލައެއްނެތް. އެހެންނަމަވެސް، ޤައުމުގެ ކޮންމެ ފަރުދަކުވެސް އަދި ކޮންމެ ޕާޓީއަކުންވެސް ތަނުގެ ޤާނޫނަށް ޙުރުމަތްތެރިކޮށް ހިތަންޖެހޭނެ. ތަނުގެ ގަވާއިދުތަކަށް ބޯލަނބަންޖެހޭނެ. ޤާނޫނުތަކާއި ގަވާއިދުތައް ހެދިފައި މިހުންނަނީ ޢާންމު ރައްޔިތުންގެ މަޞްލަޙަތު ރައްކާތެރިކޮށްދިނުމަށްޓަކައި. އެންމެންނަށް ހަމަހަމަ ފުރުޞަތުތައް ހޯދައިދިނުމަށްޓަކައި. އެންމެންގެ ޙައްޤުތައް ރައްކާތެރިކޮށްދިނުމަށްޓަކައި.\nއެހެންވީމާ، ޕާޓީގެ މެންބަރުންނަށްވެސް އަދި އެނޫން ބަޔަކަށްވެސް، ޤާނޫނާއި ޚިލާފުވުމުގެ ފުރުޞަތެއް ނޯންނާނެ. ޤާނޫނާ ޚިލާފަށް، ގަވާއިދާ ޚިލާފަށް ޢަމަލުކުރުމަކީ، އެމީހުންނަށް މިނިވަންކަން ލިބިގެންވާ ކަމެއްނޫން. ޙަޤީޤަތުގައި ދީމުޤްރާތީ ނިޒާމުގެ އަސާސަކީ ޤާނޫނީ ޙުކުމް. ރޫލް އޮފް ލޯ. އެންމެންގެ މައްޗަށް ޤާނޫނު ހިނގުން. އެންމެންނަކީ ޤާނޫނަށް ބޯލަނބާ ބައެއް ކަމުގައިވުން. އަދި ޤާނޫނާ ޚިލާފުވާ އެންމެންނާ ދޭތެރޭގައި ތަފާތުކުރުމެއްނެތި ފިޔަވަޅު އެޅެމުން ދިޔުން.\nދުނިޔޭގެ އެންމެ މިނިވަން ޤައުމުތަކުގައިވެސް، މިސާލެއް ދަންނަވަންޏާ އެމެރިކާ، ނުވަތަ އިނގިރޭސިވިލާތް، ފަރަންސޭސިވިލާތް، ޔޫރަޕްގެ ޤައުމުތައް، ދީމުޤްރާޠީ ގޮތުން އެންމެ ކުރިއަރާފައިވާ ޤައުމުތައް، އެންމެ ބޮޑަށް މިނިވަންކަން ލިބިފައިވާ ޤައުމުތައް، އެތަންތާނގެ ރައްޔިތުންވެސް އެތަންތާނގެ ޤާނޫނުތަކަށް ބޯލަނބަންޖެހޭ. އެއްވެސް ޕާޓީއަކުންވެސް އެތަންތާނގެ ޤާނޫނުތަކާ ޚިލާފަކަށް ޢަމަލެއްނުކުރެވޭނެ. އެންމެންވެސް އެހުރިހާ ޤާނޫނަކަށް ބޯލަނބަންޖެހޭނެ.\nއެހެންވީމާ، މިއީ އަޅުގަނޑުމެން ދަސްކުރަންވީ ކަމެއް. ތަފާތު ޕާޓީތަކެއް ހުރުމަކީ މައްސަލައެއްނޫން. އެމީހަކު ބޭނުންވާ ޕާޓީއަކާ އެމީހަކު ގުޅުމަކީވެސް މައްސަލައެއްނޫން. އެކަމަކު ކޮންމެ މީހަކުވެސް ތަނުގެ ޤާނޫނާއި ގަވާއިދަށް ޙުރުމަތްތެރިކޮށް ހިތަންޖެހޭނެ. އެހެން މީހުންގެ ޙައްޤުތަކަށް ރައްކާތެރިވާންޖެހޭނެ. މިއީ، ވަރަށް މުހިންމު ނުކުތާއެއް. ތުޅާދޫ ރައްޔިތުންވެސް މިކަމާ ދޭތެރޭގައި ވަރަށް ބޮޑަށް ވިސްނާ ވަޑައިގެން، މިގޮތަށް ޢަމަލުކުރެއްވުން އެދޭތީ މިވާހަކަ ދަންނަވާލީ.\nމީގެއިތުރުން، ދުނިޔޭގެ އެހެން ޤައުމުތަކަށް ތަފާތުކަމެއް، މިދެންނެވީ، ގިނަ ދީމުޤްރާތީ ޤައުމުތަކާ ތަފާތު ވަރަށްބޮޑު ޚާއްޞިއްޔަތެއް ދިވެހިރާއްޖެއަށް ލިބިފައި އެބައޮތް. އޭގެމަތިން ދުވަހަކުވެސް އަޅުގަނޑުމެން ހަނދާން ނައްތާލައިގެންނުވާނެ. އެއީ، ދިވެހިރާއްޖެއަކީ ސައްތައިންސައްތަ މުސްލިމް ޤައުމަކަށްވާކަން. އަޅުގަނޑުމެން އެންމެންނަކީ މުސްލިމުންކަމަށްވާކަން. އަޅުގަނޑުމެން ދިވެހިންގެ ތެރެއަކު، ދިވެހި ރައްޔިތުންގެ ތެރެއަކު، އެހެންދީނަކަށް ނިސްބަތްވާ މީހަކު ނެތް. މިއީ ވަރަށް މަތިވެރި ނަސީބެއް. ވަރަށްބޮޑު އިލާހީ ނިޢުމަތެއް. މިމަތިވެރި ނަސީބަށް، މިބޮޑު އިލާހީ ނިޢުމަތަށް، އަޅުގަނޑުމެން ﷲއަށް ޝުކުރުއަދާކުރަންޖެހޭނެ. އެކަލާނގެ ޙަޟްރަތަށް އަބަދާއިއަބަދު ޝުކުރުއަދާކުރަންޖެހޭނެ. ޝުކުރުއަދާކުރުމަކީ، ޢަމަލީގޮތުން އެކަން ކުރުން. މިބޮޑު އިލާހީ ނިޢުމަތުގެ އަގު ވަޒަންކޮށް އަޅުގަނޑުމެންނަކީ އެއްބަނޑުއެއްބަފާ ބައެއް ކަމުގައި އަބަދަށްމެ ދެމިތިބުން.\nދެންމެ މިޖަލްސާ ފަށްޓަވައިދެއްވި އަލްފާޟިލް މުޙަންމަދު ރަޝީދު ކިޔަވައިދެއްވި އާޔަތްތަކުގައިވެސް އެވާހަކަ އަންނަނީ. "وَﭐعْتَصِمُواْ بِحَبْلِ ﭐللَّهِ جَمِيعاً وَلاَ تَفَرَّقُواْ" "ތިޔަބައިމީހުން އެންމެން އެކުގައި، ﷲގެ ވާފަށުގައި، އެބަހީ އެކަލާނގެ ދީނުގައި ހިފަހައްޓާށޭ. އެކަމުގެ ޢިޞްމަތްތެރިކަން، އެކަމުގެ ރައްކާތެރިކަން، ލިބިގަންނާށޭ. އަދި ތިޔަބައިމީހުން ބައިބައި ނުވާށޭ." މިއީ، މާތްﷲ ކީރިތި ޤުރުއާނުގައި އަޅުގަނޑުމެންނަށް އަންގަވާފައިވާ ވަރަށް މަތިވެރި އެންގެވުމެއް. އަދި ކުރައްވާފައިވާ ވަރަށް ވަރުގަދަ އަމުރެއް. މިއަމުރަށް އަޅުގަނޑުމެން ކިޔަމަންވާންޖެހޭނެ.\nދުނިޔޭގެ އެހެން ދިމުޤްރާތީ ޤައުމުތަކަކީ ސައްތައިންސައްތަ އިސްލާމީ ޤައުމުތަކަށް ނުވާތީ އެމީހުން މިކަމަކަށް ސަމާލުކަމެއް ނުދޭނެ. އެކަމަކު އަޅުގަނޑުމެން ކަންތައްތައް ދަސްކުރަންވީ އެތަނަކުންނޫން. އެމީހުންވެސް ގެންގުޅޭ ރަނގަޅު އުޞޫލުތަކާއި ރަނގަޅު ހަމަތައް އަޅުގަނޑުމެން ގަބޫލުކުރަން އެންމެ ރަނގަޅު. އެކަމަކު އެމީހުން އަޅުގަނޑުމެންހެން އިސްލާމްދީނުގެ އުޞޫލުތަކަށް ޙުރުމަތްތެރިކޮށް ނުހިތާތީ، އެއީ އަޅުގަނޑުމެންނަށް ރީތި ގޮތަކަށް ވެގެނެއް ނުވާނެ. އަޅުގަނޑުމެންގެ ރާއްޖޭގައި އަޅުގަނޑުމެންގެ ރައްޔިތުންނަށް ރީތިވާންވާނީ އަޅުގަނޑުމެންގެ އިސްލާމީ ރިވެތި އުޞޫލުތައް. މާތް ހަމަތަކާއި ގަވާއިދުތައް. އެއީ، އަޅުގަނޑުމެން އިޙްތިރާމްކުރަންވީ އެއްޗަކީ. އެހެންވީމާ، މިކަމަށް ރާއްޖޭގެ ހުރިހާ ރައްޔިތުންވެސް، އަދި ތުޅާދޫ ރައްޔިތުންވެސް ސަމާލުކަން ދެއްވުމަކީ، ވަރަށް މުހިންމު ކަމެއްކަމަށްވާތީ މިވާހަކަ މިދަންނަވާލީ.\nއާދެ! އަޅުގަނޑުގެ ވާހަކަ ތަންކޮޅެއް ދިގުވެސް ވެއްޖެކަންނޭނގެ. އަދި މިރަށުގެ ފަހުން މިއަތޮޅުގެ އެހެން ރަށަކަށްވެސް ޒިޔާރަތްކުރަންވެފައި އޮތީ. އެހެންވުމާއެކީގައި އަޅުގަނޑުގެ ވާހަކަކޮޅު ކުރުކޮށްލާނަން.\nއަޅުގަނޑުގެ އިޚްލާޞްތެރި ދުޢާއަކީ، اللّـه سبحـانـه وتعـالى އަޅުގަނޑުމެންނަށް އަބަދުވެސް ހެޔޮވިސްނުން ދެއްވުން. އަޅުގަނޑުމެންނަކީ، ހެޔޮބަސް އަހާ އަދި ހެޔޮބަސް ގަބޫލުކުރާ ބަޔަކުކަމުގައި ލެއްވުން. އަޅުގަނޑުމެންނަކީ، މާތްވެގެންވާ އިސްލާމްދީނުގެ ސާފުސީދާ ތެދުމަގުގައި އަބަދުގެ އަބަދަށް ފައިތިލަ ސާބިތުކޮށްގެން ތިބޭ ބަޔަކު ކަމުގައި އެކަލާނގެ ލެއްވުން. އަދި ތަރައްޤީގެ މަގުގައި އަޅުގަނޑުމެން މިކުރާ މަސައްކަތްތަކުގައި މާތްﷲ ބަރަކާތް ލައްވައި އެކަމުގެ ހެޔޮ ނަތީޖާ އަޅުގަނޑުމެންނަށް ދެއްކެވުން.


Ey kokko!!! roadha hifumakee hama ekani nukai nuboe hurumeh noon...\nރޯދަ އާއި ދީން\nއޭ ކޮއްކޯ !!! ރޯދަ ހިފުމަކީ ހަމައެކަނި ނުކައި ނުބޮއެ ހުރުމެއް ނޫން....\nރޯދަ އަކީ ގިނަ ގުނަ ސަވާބާ ދަރުމަ އެކުލެވޭ އަޅުކަމެއް\nކ. މާލެ | 14 ޖޫން 2018 | ބުރާސްފަތި 16:26 | 6,006\nކުޑަކުދިންތަކެއް މިސްކިތުން ފައިބަނީ - މުހައްމަދު ޝަރުހާން\nރޯދަ ހިފުމަކީ ހަމައެކަނި ނުކައި ނުބޮއެ ހުރުމެއްނޫނެވެ. ހަމަ އެއާއެކުގައި ރޯދަ ފުރިހަމަ ކުރުމަށްޓަކައި މާތްﷲ ޙަރާމް ކުރެއްވި އެންމެހާ ކަންކަމުންދުރުހެލިވެ، ކުރަން އަންގަވާފައިވާ ހުރިހާ އަޅުކަމެއް ކުރުންމަތީ ދެމިހުންނަންވާނެއެވެ.\nރޯދައިގެ އަޅުކަން އެންމެ ފުރިހަމަ އަށް އަދާ ކުރުމަށްޓަކައި ދީނީ ގޮތުން އެކަށީގެންވާ ރަނގަޅު މައުލޫމާތު ލިބިފައި ހުރުމަކީ މުހިންމު ކަމެކެވެ.\nއީމާންތެރިކަމާއި ޘަވާބަށް އެދިގެން ރޯދަ ހިފައިފިނަމަ އިސްވެދިޔަ ފާފަ ފޮހެވޭ.\nރޯދައަށް ހުރެ ރޯދަ މަހު ކިޔަވާ ކޮންމެ އަކުރަކަށް 10 ހެޔޮކަން ލިބޭ.\nއިލްމްވެރިން ވިދާޅުވާ ގޮތުގައި އެންމެ މާތް ޞަދަޤާތަކީ ރަމަޟާން މަހު ކުރާ ޞަދަޤާތް.\nމީހަކަށް ރޯދަވިއްލަން ދީފިނަމަ އެމީހާ ހިފި ރޯދައިގެ ޘަވާބު އެދިން މީހާއަށް ލިބޭ.\nއިލްމްވެރިން ވިދާޅުވާ ގޮތުގައި ރޯދަވިއްލާ އިރަކީ ދުޢާ އިޖާބަ ކުރައްވާ ވަގުތެއް.\nރޯދަ މަހުގެ ފަހު 10 ގައި އިޢުތިކާފުގައި އިނދެފިނަމަ ލައިލަތުލް ޤަދުރި ލިބޭ.\nއަހަރުމެންނަށް މިހާރު އެނގިފައިވާ ގޮތުގައި މައިދާއަކީ އަހަރުގެ ހުރިހާ ދުވަހަކުވެސް އަބަދުވެސް މަސައްކަތް ކުރަމުންދާ ގުނަވަނެކެވެ. އެހެންކަމުން މައިދާއަށް ވެސް ހަމަޖެހިލާނެ ވަގުތުކޮޅެއް ބޭނުންވާނެއެވެ. އެހެންނޫންނަމަ މައިދާއަށް ތަފާތު މައްސަލަތައް ދިމާވާނެއެވެ. އެހެންކަމުން އިސްލާމްދީނުގައި މައިދާއަށް އަރާމެއް ދިނުމުގެ ގޮތުން 1 މަސްދުވަހު ދުވާލު ވަގުތުގައި ނުކައި ހުންނަން ޖެހެއެވެ. އެހެނީ އެއީ ރަމަޟާން މަހުގައެވެ.\nއިންސާނުން ބޯފެނާއި ލާނޭވާގެ ސަބަބުން ނޭދެވޭ އަސަރުތަކެއް އިންސާނާއަށް ކުރެއެވެ. މިގެއްލުންތައް ފޫބައްދާނެ ހަމައެކަނި ގޮތަކީ ރޯދަހިފުންކަމުގައި ޑރ އިން ވިދާޅުވެއެވެ. އަދި ބަލި ސެލްތައް މަރާލައި، އާ ވަރުގަދަ ސެލްތައް އުފައްދައެވެ. އެހެންކަމުން ރޯދައަކީ އިންސާނުންނަށްވާ ވަރަށް ބޮޑު ނިޢުމަތެކެވެ.\nރޯދަ ހިފުމުގެ ކުރިން ހާރު ކެއުމަށް އިސްލާމްދީނުގައި ވަނީ ވަރަށް ބާރު އަޅުއްވާފައެވެ. ކީރިތި ރަސޫލާ ޙަދީޘް ކުރައްވަނީ "ތިޔަބައިމީހުން ހާރުކާށެވެ. ހަމަކަށަވަރުން ހާރު ކެއުމަކީ ބަރަކާތްތެރި ކަމެކެވެ."\nހާރު ނުކައި ރޯދަ ހިފައިފިނަމަ އެމީހަކަށް ބަނޑުހައިވުމާއި ކުރިމަތިލާން ޖެހޭނެއެވެ. އެހެންކަމުން ހާރު ނުކައި ރޯދަ ހިފައިފިނަމަ އަޚުލާގު ގޯސްވާނެކަމަށް ޢިލްމުވެރިން ވިދާޅުވެއެވެ.\nކަދުރުން ރޯދަވިއްލުމުގެ ފައިދާ\nގައިގައި ވަރުޖެހުން އަވަސްވެއެވެ.\nހަޖަމު ކުރަން ފަސޭހަވެއެވެ.\nރަސޫލާ ސައްލަﷲ ޢަލައިހި ވަސައްލަމް ރޯދާވީއްލަވަނީ ރޯކަދުރަކުންނެވެ. ރޯކަދުރުނެތްނަމަ ހިކި ކަދުރުންނެވެ. ހިކިކަދުރު ނެތްނަމަ ފެންފޮދަކުންނެވެ.\nރޯދަ ހިފާއިރު ކުރުން މަކުރޫޙަ ކަންކަން\nމާގަދައަށް ކަރުތެރެއަށް ފެންލައިން ކަރުދޮވެ ހެދުން.\nބޭނުމަކު ނޫން ގޮތަށް ކާއެއްޗެހީގެ ރަހަބެލުން.\nދަތުގައި ހުންނަ ކާއެއްޗެހި ސާފުނުކޮށް ބެހެއްޓުން.\nރޯދަ ގެއްލޭ ކަންތައް\nގަސްތުގައި ކެއުމާއި ބުއިން.\nލޭއެޅުން/ IV ގުޅުން.\nޙައިޟު ވުމާއި ނިފާޞް ކަމުގެ ލޭއައުން.\nޖިންސީ އެދުން ފުއްދުން\nރޯދަ ހިފައިގެން ހުރެ ކުރުން ހަރާމް ކަންތައް\nހަރާމް ތަންތަން ބެލުން.\nމީހުންނާއި ހުތުރު ބަހުން ވާހަކަދެއްކުން.\nއެންމެ ފަހުން އަޕްޑޭޓް ކުރީ:4މަސް ކުރިން | ރިވިއު ކުރީ: އަހްމަދު ސާއިފް ޝިޔާދް


"Sadak 2" ah ebbasvee sharuthegge mathin: Sanjay Dutt | Mihaaru\n"ސަޅަކް 2" އަށް އެއްބަސްވީ ޝަރުތެއްގެ މަތިން: ސަންޖޭ ދަތު\n16 ޖެނުއަރީ 2020 - 06:31\nމި އަހަރު ސިނަމާތަކަށް ގެންނަ މަހޭޝް ބަޓްގެ "ސަޅަކް 2" އަށް އެއްބަސްވީ ޝަރުތަކާ އެކު ކަމަށް އެކްޓަރު ސަންޖޭ ދަތު ބުނެފި އެވެ.\nބޮލީވުޑް ހަންގާމާ އަށް ދިން އިންޓަވިއުއެއްގައި އޭނާ ބުނީ މަހޭޝް 1991 ގައި ގެނެސްދިން "ސަޅަކް" ގެ ދެވަނަ ބަޔަށް އެއްބަސްވީ މަހޭޝް ފިލްމު ޑައިރެކްޓްކުރަން އެއްބަސްވާ ނަމަ ކަމަށެވެ. ސަންޖޭ ބުނިގޮތުގައި "ސަޅަކް 2" ލިޔަން މަހޭޝް ނިންމި ހިސާބުން ވެސް ބޭނުންވީ އެ ފިލްމު އޭނާ ޑައިރެކްޓް ވެސް ކުރާށެވެ.\n"އެ ނޫން ކަމަށް ވަންޏާ ފިލްމަށް އެއްބަސްނުވާނެ ވާހަކަ އަހަރެން ބުނިން،" ސަންޖޭ ބުންޏެވެ.\n"ސަޅަކް 2" އާ މަހޭޝް 20 އަހަރު ފަހުން ޑައިރެކްޝަނަށް ނުކުތް ނަމަވެސް އޭގެ މަސައްކަތުގެ ވައްޓަފާޅި އާއި މަސައްކަތްތަކަށް ބަހައްޓާ ފަރުވާތެރިކަމާއި މިހާރުގެ ޒުވާން ޓެކްނިކަލް މީހުންނާ އެކު މަސައްކަތްކުރަން ވަރަށް ބަރާބަރު ކަމަށް ސަންޖޭ ބުންޏެވެ. އޭނާ ބުނިގޮތުގައި މަހޭޝްގެ ފަރާތުން އަދިވެސް އެންމެ ފާހަގަކުރެވޭ ކަމަކީ އޭނާގެ އެންމެ ރަން ޒަމާނުގައި މަސައްކަތްކުރި ފޯރި އާއި ޖޯޝްގައި މަސައްކަތްކުރުމެވެ.\n"އެހެންވެ އަހަރެން ބުނާނީ ތަފާތެއް ފެންނާކަށް ނެތޭ. ވަރަށް ފުރިހަމަ މަހޭޝްގެ މަސައްކަތް،" ސަންޖޭ ބުންޏެވެ.\nއޭނާ އެންމެ ފުރަތަމަ މަހޭޝްއާ އެކުޔ މަސައްކަތްކުރީ 1986 ގެ "ނާމް" ގަ އެވެ. އެއީ ސަންޖޭގެ ކެރިއަރުފެ އެންމެ ފާހަގަކޮށްލެވޭ ފިލްމުތަކުގެ ތެރެއިން އެއް ފިލްމެވެ. އޭގެ ފަހުން 1988 ގެ "ކަބްޒާ"، 1993 ގެ "ގުމްރާހް" އަދި 1999 ގެ "ކާޓޫސް" ކުޅުނެވެ.\nމަހޭޝްގެ ދޮށީ އަންހެން ދަރިފުޅު ޕޫޖާ ބަޓާއި ސަންޖޭއާ އެކު "ސަޅަކް" ގެނެސްދިންތާ 29 އަހަރު ފަހުން މީގެ ދެ ވަނަ ބައި ގެނެސްދޭ އިރު، ޕޫޖާގެ އިތުރުން މަހޭޝްގެ ހަގު އަންހެން ދަރިފުޅު އާލިއާ ބަޓް ވެސް ފިލްމުގައި ހިމެނެ އެވެ. އަދި މި ފިލްމުން އަދިތިޔާ ރޯއި ކަޕޫރް ވެސް ފެންނާނެ އެވެ.\n"ސަޅަކް 2" ސިނަމާތަކަށް ގެންނަން ނިންމާފައި ވަނީ މި އަހަރުގެ ޖުލައި 10 ގަ އެވެ.\nMahesh Bhatt 20 aharu fahun direction ah\nމިދިޔަ އަހަރު "ކަލަންކް" އާއި "ޕްރަސްތާނަމް" އަދި "ޕާނިޕަތު" އިން ފެނިގެން ދިޔަ ސަންޖޭ، 60، ގެ ކުރިއަށް ހުރި ފިލްމުތަކުގެ ތެެރޭގައި "ކޭޖީއެފް: ޗެޕްޓާ 2" އާއި "ޝަމްޝޭރާ"، "ބޫޖް: ދަ ޕްރައިޑް އޮފް އިންޑިއާ" އަދި "ތޯރްބާޒް" ހިމެނެ އެވެ.